Juventus offside malhee gai jahssai Barca molhu vehjje\nޔުވެންޓަސް އޮފް ސައިޑް މަޅީގައި ޖެއްސުމަށް ފަހު، 2-0 ން ބާސެލޯނާ މޮޅުވެއްޖެ އެވެ.\nޓްރިންގެ އެލިއަންޒް ސްޓޭޑިއަމްގައި ކުޅުނު މެޗަށް ޔުވެންޓަސް ނުކުތީ ކޮވިޑްގެ ބައްޔާއި އަނިޔާ އާ ހެދި މުހިންމު ކުޅުންތެރިން ނުހިމަނަ އެވެ. ކްވިޑަށް ޕޮޒޮޓިވް ވެފައިވާ ކްރިސްޓިއާނޯ ރޮނާލްޑޯ މެޗުގެ 24 ގަޑިއިރު ކުރިންވެސް ބަލި ފަސޭހަ ވެފައެއް ނުވެ އެވެ. ޑިފެންޑަރު ޖޯޖީނިއޯ ކިއަލީނީ އާއި މެތްސް ޑިލްޓްއަށް މެޗުގައި ބައިވެރިއެއް ނުވެވުނެވެ.\nޔުވެންޓަސްގެ ކޯޗް އެންޑްރެއާ ޕިރްލޯ އަކީ އޭނާގެ ކެރިއަރުގައި ބާސެލޯނާ އާ ކޮންމެވެސް ވަރެއްގެ ގުޅުމެއް އޮތް ކުލަބެކެވެ. އޭނާގެ އޮޓޯ ބައިގްރޮފީގައި ޕިރްލޯ ލިޔެފައި ވަނީ، 2010 ވަނަ އަހަރު ބާސެލޯނާ އަށް ބަދަލުވުމާ ވަރަށް ކައިރިއަށް އޭނާއަށް ދެވުނު ކަމަށެވެ. ކޯޗެއްގެ ގޮތުގައި އޭނާއަށް ފުރަތަމަ ބަލި ކުރިމަތި ކުރި ޓީމަކަށް މިވީ ބާސާ އެވެ.\nމެޗުގެ އެއް ދުވަސް ކުރިން، ބާސެލޯނާގެ ރައީސް ޖޯސްފް މާރިއާ ބާޓޮމެއު އިސްތިއުފާ ދިނުން ވެގެންދިޔައީ ކުލަބުގެ ބައެއް ސަޕޯޓަރުންނަށް ލިބުނު ބޮޑު ހިތްހަމަޖެހުމަކަށެވެ. އެ ހިތްހަމަ ޖެހުން ކުލަބުގެ ކެޕްޓަން ލިއޮނެލް މެސީ އާއެކު ސީނިއާ ކުޅުންތެރިން ވެސް ހިއްސާ ކުރާނެ އެވެ. ބާޓޮމެއު އިސްތިއުފާ ދިނީ އޭނާގެ އިތުބާރު ނެތް ކަމުގެ ވޯޓް ކުރިއަށް ގެންދިއުމަށް ބާސާ ނިސްބަތްވާ ކަޓަލާންގެ ސަރަހައްދީ ސަރުކާރުން ހުއްދަ ދީފައި ވަނިކޮށެވެ.\nމިދިޔަ ޓްރާންސްފާ ޕީރިއަޑްގައި ކުލަބު ދޫކޮށްލަން މެސީ ބޭނުންވާކަން އެންގުމުން ބާޓޮމެއު އިތުރަށް ހޫނު ފެނަށް ވެއްޓުނެވެ. އެކަން ވެގެންދިޔައީ އޭނާ މަގާމުން ދުރު ކުރުމަށް ކުލަބުގެ މެންބަރުންނަށް ލިބުނު ބޮޑު ހިތްވަރަކަށެވެ. މިދިޔަ ހޮނިހިރު ދުވަހު އެލްކްލެސިކޯ މެޗުގައި ވާދަވެރި ރެއާލް މެޑްރިޑް އަތުން ބަލިވި މެޗަށް ފަހު ޔުވެންޓަސް މެޗާ ބާސާއިން ކުރިމަތިލީ ތަފާތު ރޫހެއްގައޭ ބުނެވިދާނެ އެވެ. ރޮނަލްޑް ކޫމަންގެ އިރުޝާދުގެ ދަށުން ދަނޑުމަތީގައި ކުޅުނު ބާސާގެ ޓީމަށް އެވަރުގެ ރޫހެއް އައީ ބާޓޮމެއު އިސްތިއުފާ ދީގެން އުފެދުނު ރޫހަކުން ކަމެއް ބުނެދޭކަށް ނޭންގެ އެވެ. ބާސާގެ ދެ ލަނޑުގައިވެސް ކެެޕްޓަން މެސީގެ ހިއްސާ އޮތެވެ.\nމެޗުގެ 14 ވަނަ މިނެޓްގައި ބާސާގެ ފުރަތަމަ ލަނޑު އުސްމާން ޑެމްބެލޭ ކާމިޔާބު ކުރީ މެސީގެ ކެރިއަރުގައި ދިން 300 ވަނަ އެސިސްޓުންނެވެ. ބާސާގެ ދެ ވަނަ ލަނޑު މެސީ ކާމިޔާބު ކުރީ ޔުވެންޓަސްގެ ޑިފެންޑަރު މެރިހް ޑެމިރަލް، ޔުވެންޓަސްގެ އޭރިއާގެ ތެރެއިން އޭނާ އަށް ކުރި ޗެލެންޖާ ގުޅިގެން ދިން ޕެނަލްޓީގަ އެވެ. ޑެމިރަލް ކުރި ފައުލާ ގުޅިގެން އޭނާއަށް ދެވަނަ ރީނދޫ ކާޑާ އެކު ރަތް ކާޑު ދައްކައި ދަނޑުން ފޮނުވާލި އެވެ.\nރޮނާލްޑޯ ނެތުމުން، ޔުވެންޓަސްގެ ހަމަލާތަކުގެ މައި ކުޅުންތެރިޔަކަށް ހެދީ އަލްވާރޯ މޮރާޓާ އެވެ. މެޗުގައި އޭނާ ޖެހި ތިން ލަނޑުވެސް ވީއޭރުން ގަބޫލު ނުކުރީ އޮފްސައިޑް ވުމުންނެވެ. އެ ގުރޫޕްގައި ދެން ހިމެނޭ ހަންގޭރީގެ ފްރެންސްވާރޯސް އާއި ޔޫކްރޭންގެ ޑައިނަމޯ ކިއޭވް ކުޅުނު މެޗު ނިނުނީ 2-2 ން އެއްވަރުވެގެންނެވެ. ގުރޫޕްގެ އެއް ވަނައިގައި ބާސާ އޮތީ ކުޅުނު ދެ މެޗުންވެސް މޮޅު ހަ ޕޮއިންޓާއެކު އެވެ. ޔުވެންޓަސް އަށް ދެ ވަނައިގައި އޮތީ ތިން ޕޮއިންޓާ އެކު އެވެ.\nބާސެލޯނާ ޔުވެންޓާސް ޗެމްޕިއަންސް ލީގް


Masthuvaa thakethi beynunkuri meehakee hama ekani Sushant: Rhea ge vakeelu – Iru\nޝާޝާ· 30 ސެޕްޓެމްބަރު 2020\nމަސްތުވާތަކެތި ބޭނުންކުރި މީހަކީ ޖޫން މަހު ދަންޖެހިގެން މަރުވި އެކްޓަރު ސުޝާންތު ސިންގް ރާޖްޕުތު ކަމަށާއި، މިވަގުތު ހައްޔަރުކޮށްފައި ހުރި ބަތަލާ ރިއާ ޗަކްރަބަތީއާ ދެކޮޅަށް އެއްވެސް ހެއްކެއް ނެތް ކަމަށް ރިއާގެ ވަކީލު ބުނެފިއެވެ.\nރިއާގެ ކަފާލާތަށް އެދިގެން މުމްބާއީ ހައި ކޯޓަށް ހުށަހެޅި މައްސައަލާ ބެހޭގޮތުން މިއަދު އޮތް އަޑުއެހުމުގައި ވާހަކަ ދައްކަމުން ރިއާގެ ގާނޫނީ ވަކީލު ސަތިޝް މަންޝިދޭ ބުނި ގޮތުގައި، ރިއާ މަސްތުވާތަކެތި ގަތްން ކަމެއް، ނުވަތަ ވިއްކި ކަމުގެ ހެއްކެއް ވެސް ފެންނަން ނެތް ކަމަށެވެ. “އޭނައަކީ މަސްތުވާތަކެތީގެ ނެޓްވޯކުގެ އެކްޓިވް މެންބަރެއް ކަން އެނގެން ހުރި އެއްވެސް ހެއްކެއް ނެތް”.\nނަމަވެސް މި މައްސަލަ ތަހުގީގު ކުރަމުންދާ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ވަނީ ރިއާ ކަފާލާތުގެ ދަށުން ދޫކުރުމަށް އިންކާރު ކޮށްފައެވެ. އެގޮތުން އެންސީބީގެ ފަރާތުން ވާހަކަދެއްކި އޮފިސަރު ބުނީ، ސުޝާންތަކީ މަސްތުވާތަކެތި ބޭނުންކުރާ މީހެއްކަން އެނގިހުރެ ރިއާ އެކަމަށް އެއްބާރުލުންދީ، މަސްތުވާތަކެތި ފޮރުވަދީ އެކަން ސިއްރެއްގެ ގޮތުގައި ބޭއްވި ކަމަށެވެ.\nނަމަވެސް އެއަށް ރައްދުދެމުން ރިއާގެ ވަކީލު ބުނީ، ސުޝާންތު ދިރިއުޅެމުން އައީ އަމިއްލަ ގޭގައި ކަމަށްވުމުން، އެގޭގައި ރިއާ މަސްތުވާތަކެތި ފޮރުވާނީ ކިހިނެއްތޯއެވެ. “ސުޝާންތުގެ އަމިއްލަ ގޭގައި ރިއާ މަސްތުވާތަކެތި ފޮރުވަންވީ ކީއްވެ؟ މި ތުހުމަތުގަ އެބަ ބުނޭ ސުޝާންތު ރިއާގެ ގެއަށް މަސްތުވާތަކެތި ބަންދުކޮށްފަ، ފޮރުވަންވެގެން ފޮނުވި ކަމަށް. އެކަމަކު ސުޝާންތު ރިއާމެން ގެއަކު ނޫން އުޅުނީ އެ މުއްދަތުގަ”، އެއީ ހަމަނުޖެހޭ ވާހަކައެއް ކަން ފާހަގަކޮށް ވަކީލު ބުންޏެވެ.\nނަމަވެސް އެންސީބީއިން ބުނީ ރިއާއާއި ރިއާގެ ކޮއްކޮ ޝޮވިން އަކީ މަސްތުވާތަކެއްޗާ ގުޅުންހުރި ބޮޑު ނެޓްވޯކަކާ ޤަވާއިދުން މުއާމަލާތް ކުރަމުންދިޔަ ބައެއް ކަމަށެވެ. ހަމައެހެންމެ ކްރެޑިޓް ކާޑުތަކާއި، ނަގުދު ފައިސާއިން އަދި އެހެން ގޮތްގޮތުން މަސްތުވާތަކެތި ގަނެ އުޅުނު ކަމަށްވެސް ތުހުމަތުކުރެއެވެ.\n“އެއީ ސުޝާންތުގެ ބޭނުމަށް ގަތްން އެއްޗެހި. އެ އެއްޗެހި ރިއާ ވިއްކި ކަމެއް ނުވަތަ ރިއާއާއި ޝޮވިކް ބޭނުންކުރި ކަމެއް އެނގޭކަށް ނެތް. މަސްތުވާތަކެތި ބޭނުންކުރި މީހަކީ ސުޝާންތު”. ރައްދުގައި ރިއާގެ ވަކީލު ބުންޏެވެ. މީގެ އިތުރުން ވަކީލު ފާހަގަކުރި އަނެއް ކަމަކީ، ރިއާގެ އަމިއްލަ ކްރެޑިޓް ނުވަތަ ޑެބިޓް ކާޑަކުން އެކަހަލަ މުއާމަލާތެއް ހިންގާފައި ނުވާ ކަމެވެ.\nއެންސީބީގެ އެދުމުގެ މަތިން، ރިއާއާއި ޝޮވިކްގެ ބަންދުގެ މުއްދަތު ވަނީ އޮކްޓޯބަރު 6ށް އިތުރުކޮށްފައެވެ.


ސަރުކާރުގެ އިތުބާރު ވަނީ ގެއްލިފަ – އާދަމް ޝަރީފް – DhiDaily\nސަރުކާރުގެ އިތުބާރު ވަނީ ގެއްލިފަ – އާދަމް ޝަރީފް\nމިއަދު ވެރިކަމުގައި ތިބި ކޯލިޝަން ސަރުކާރުން ކުރަމުންދާ ކަންކަމުގެ ސަބަބުން، ސަރުކާރަށް ދިވެހިން ކުރަމުންދިޔަ އިތުބާރު މިހާރު ވަނީ ގެއްލިފައި ކަމަށް، ރާއްޖޭގެ ކުރީގެ ޑިފެންސް މިނިސްޓަރ އަދި މަޑުއްވަރީ ދާއިރާގެ މެމްބަރު، އާދަމް ޝަރީފް އުމަރު ވިދާޅުވެއްޖެއެވެ.\nކޯލިޝަން ސަރުކާރުން އިންޑިއާގެ ސަރުކާރާއި އެކު ވަމުންދާ އެއްބަސް ވުންތަކުގެ ސަބަބުން ގައުމު އަޅުވެތިކަމާއި ދިމާލަށް މިސްރާބު ޖަހަން ފަށާފައިވާކަމަށް އިދިކޮޅު ފަރާތްތަކުން އަންނީ ބުނަމުންނެވެ. އަދި ވަކިން ހާއްސަކޮށް އިންޑިއާގެ އަސްކަރީ ސިފައިން ރާއްޖޭގައި ތިބުމާއި ދެކޮޅަށް ގިނަބަޔަކު ދަނީ އަޑު އުފުލަމުންނެވެ.\nމިވާހަކަތަކުގެ އަޑު ގަދަވެފައި ވަނިކޮށް މެމްބަރު އާދަމް ޝަރީފް ކުރެއްވި ޓުއީޓެއްގައި ވިދާޅުވީ، ރާއްޖޭގެ ސިޔާދަތާއި، ބާރުތައް ގެއްލޭ ގޮތަށް އިންޑިއާ އާއި އެކު ހަދާ އެއްބަސްވުން ތަކުގެ ސަބަބުން ސަރުކާރަށް ރައްޔިތުން ކުރަމުން އައި އިތުބާރު ގެއްލިފައި ވާކަމަށެވެ. އަދި ދިވެހިންނާއި، އިންޑިއާގެ ރައްޔިތުންނާއި ދެމެދު ނުތަނަވަސްކަން އުފެދި، ދެގައުމުގެ ރައްޔިތުންގެ މެދުގައި އޮތް ޒަމާންވީ ގުޅުން ކެނޑިދާނެތީ އެކަމާއި ކަންބޮޑު ވާކަމަށްވެސް އާދަމް ޝަރީފް ވަނީ ވިދާޅުވެފައެވެ.\nމީގެ އިތުރުން ރާއްޖޭގެ މިނިވަން ކަން ނެތެމުންދާ ކަމަށް ވިދާޅުވެ އިދިކޮޅު ފަރާތްތަކުން ދަނީ ކަންބޮޑުވުން ފާޅުކުރަމުންނެވެ. ބައެއް ފަރާތްތަކުން ބުނަމުން ދަނީ އިންޑިއާގެ އަސްކަރީ ސިފައިން ރާއްޖޭގައި ގާއިމްވެ ތިބުމަކީ، ރާއްޖޭގެ މިނިވަން ކަމަށް ވަރަށް ބޮޑެތި އަސަރުތަކެއް ކުރާނެ ކަމެއް ކަމަށެވެ. އަދި އެކަމާއި ދެކޮޅަށް އާއްމު ގިނަ ރައްޔިތުންވެސް އަންނަނީ ޝުއޫރު ފާޅު ކުރަމުންނެވެ. ނަމަވެސް ސަރުކާރުން ބުނަމުން ދަނީ، ދުވަހަކުވެސް ގައުމުގެ މިނިވަން ކަން ގެއްލޭފަދަ އެއްވެސް އެއްބަސް ވުމެއް އެއްވެސް ގައުމަކާއި ނަހަދާނެ ކަމަށާއި، ރާއްޖޭގެ މިނިވަންކަން އަބަދުވެސް އޮންނާނެ ކަމަށެވެ.\nއިންޑިއާ ސިފައިން ރާއްޖޭގައި ތބޭތާ 10 އަހަރަށްވުރެ ގިނަ ދުވަސްވެފައިވާއިރު، އެމީހުން ރާއްޖޭގައި ތިބުމާ ދެކޮޅަށް ގިނަ ދިވެހިން ދަނީ ސޯޝަލް މީޑިއާގައި ”އިންޑިއާ އައުޓް“ގެ ނަމުގައި ކެމްޕޭނެއް ހިންގަމުންނެވެ.


ފްރާންސްގެ އުފެއްދުންތައް ބޮއިކަޓްކުރަން އުރުދުޣާން ގޮވާލައްވައިފި ފްރާންސްގެ އުފެއްދުންތައް ބޮއިކަޓްކުރަން އުރުދުޣާން ގޮވާލައްވައިފި\nތުރުކީގެ ރައީސް ރަޖަބް ތައްޔިބް އުރުދުޣާން\nފްރާންސްގެ އުފެއްދުންތައް ބޮއިކަޓްކުރުމަށް ތުރުކީގެ ރައީސް ރަޖަބް ތައްޔިބް އުރުދުޣާން ގޮވާލައްވައިފިއެވެ.\nފްރާންސްގެ އުފެއްދުންތައް ބޮއިކަޓްކުރުމަށް ތުރުކީގެ ރައީސް ގޮވާލައްވާފައި މިވަނީ އިސްލާމްދީނަށް ފުރައްސާރަކުރުމަށް ތާޢީދުކޮށް ފްރާންސްގެ ރައީސް ވާހަކަދައްކާފައިވާ ދަނޑިވަޅެއްގައެވެ.\nޓީވީ މެދުވެރިކޮށް ވާހަކަފުޅުދައްކަވަމުން ތުރުކީގެ ރައީސް ރަޖަބް ތައްޔިބް އުރުދުޣާން ވިދާޅުވީ ފްރާންސްގައި މުސްލިމުންނާ ދެކޮޅަށް އެޤައުމުގެ ސަރުކާރުން އެކި މަސައްކަތްތައް ކުރަމުންދާއިރު އެކަމާ ދެކޮޅަށް ދުނިޔޭގެ ލީޑަރުން ތެދުވަންޖެހޭނެކަމަށެވެ. އުރުދުޣާން ވިދާޅުވީ ފްރާންސްގެ އުފެއްދުންތަކަށް ހުރިހާ އެންމެންވެސް ނޫނެކޭ ބުނަންޖެހޭކަމަށާއި، އެޤައުމުގެ އުފެއްދުންތައް ގަތުން ހުއްޓާލަންޖެހޭކަމަށެވެ.\nތުރުކީގެ އިތުރުން އިސްލާމީ އެހެން ބައެއް ޤައުމުތަކުގައިވެސް ފްރާންސްގެ އުފެއްދުންތައް ބޮއިކަޓްކުރުމަށް ދަނީ ގޮވާލަމުންނެވެ. އޭގެ ތެރޭގައި ކުވެއިތު، އުރުދުން އަދި ޤަތަރު ހިމެނެއެވެ.\nފްރާންސްގެ އުފެއްދުންތައް ބޮއިކަޓްކުރުމަށް ހިންގާ ކެމްޕެއިންގެ ތެރެއިން\nކުވެއިތުގެ އެންމެ ބޮޑު ސުޕަރމާކެޓް ޗެއިންއިން ވަނީ 50 އަށްވުރެ ގިނަ ބޮޑެތި ސުޕަރމާޓުތަކުގައި ވިއްކާ ފްރާންސްގެ އުފެއްދުންތައް ފިހާރަތަކުން ނެގުމަށް ނިންމާފައެވެ. އަދި އުރުދުންގެ ބައެއް ފިހާރަތަކުން ވަނީ ފްރާންސްގެ އުފެއްދުންތައް ނުވިއްކާނެކަން އިއުލާންކޮށްފައެވެ. އަދި ޤަތަރުގެވެސް ގިނަ ފިހާރަތަކަކުން ދަނީ ފްރާންސްގެ އުފެއްދުންތައް ނަގަމުންނެވެ. މިގޮތުން އަރަބި ޤައުމުތަކުގައި 50 އަށްވުރެ ގިނަ ސުޕަރމާޓް ހިންގާ "އަލް މީރާ" އިން ވަނީ ފްރާންސްގެ އުފެއްދުންތައް ވިއްކުން ހުއްޓާލުމަށް ނިންމާފައެވެ. އަދި ޤަތަރު ޔުނިވަރސިޓީން ކުރިއަށްގެންދިއުމަށް ހަމަޖެހިފައިވާ "ފްރެންޗު ކަލްޗަރަލް ވީކް"ވެސް މުއްދަތެއް ނެތް ގޮތަށް ފަސްކޮށްފައެވެ.\nފްރާންސްގެ އުފެއްދުންތައް ބޮއިކަޓްކުރުމަށް ބައެއް ޤައުމުތަކުން ނިންމާފައިވާއިރު، ލީބިޔާ، އިރާގް، ބަންގްލަދޭޝް އަދި ސީރިޔާގައި ވަނީ ފްރާންސްއާ ދެކޮޅަށް ބޮޑެތި މުޒާހަރާތައްވެސް ބާއްވާފައެވެ.\nފްރާންސްއާ ދެކޮޅަށް ހިންގާ ބޮއިކަޓް ކެމްޕެއިންއާ ގުޅޭގޮތުން ފްރާންސްގެ ފޮރިން މިނިސްޓްރީން ބުނީ އެއީ ބަލައިގަނެވޭނެކަމެއް ނޫންކަމަށާއި އެފަދަ ހަރަކާތްތައް ހުއްޓާލަންޖެހޭކަމަށެވެ. އަދި ފްރާންސްގެ ރައީސްގެ ވާހަކަފުޅުތައް ބައެއް ފަރާތްތަކުން އޮޅުވާލަމުންދާކަމަށް ފްރާންސްގެ ފޮރިން މިނިސްޓްރީން ބުނެއެވެ.\nއައްޑޫގައި ބަހައްޓާ ފްލޯޓިންގް ސޯލާ ޕީވީ ސިސްޓަމްގެ ސާވޭގެ މަސައްކަތް ފަށައިފި


G7 Bahdhaluvumah Dhiya India2Member Aku Covid-19 Ah Fahssi Vehjje - Vaguthu\nޖީ7ބައްދަލުވުމަށް ދިޔަ އިންޑިއާ ދެ މެމްބަރަކު ކޮވިޑަށް ފައްސި ވެއްޖެ\n1 މަސް ކުރިން ( މެއި 6, 2021 )\nއިނގިރޭސިވިލާތުގައި ބޭއްވުނު ޖީ7 ގައުމުތަކުގެ ފޮރިން މިނިސްޓަރުންގެ ބައްދަލުވުމަށް ދިޔަ އިންޑިއާ ޑެލިގޭޝަނުގެ ދެ މެމްބަރަކު ކޮވިޑަށް ފައްސި ވެއްޖެއެވެ.\nޖީ7 ގައި ހިމެނެނީ ފްރާންސް، ޖަރުމަނު، އިޓަލީ، ޖަޕާން، އިނގިރޭސިވިލާތް، ކެނެޑާ އަދި އެމެރިކާއެވެ. އޭގެ ތެރޭގައި އިންޑިއާ ނުހިމެނުނު ނަމަވެސް، އެގައުމުގެ ޑެލިގޭޝަަނަށް ވަނީ ދައުވަތު އަރުވާފައެވެ.\nއިންޑިއާ ޑެލިގޭޝަނުގައި އިސްކޮށް ހުންނެވި އެގައުމުގެ ފޮރިން މިނިސްޓަރު ސުބްރަމާނިޔަމް ޖައިޝަންކަރު ވިދާޅުވި ގޮތުގައި ބުދަ ދުވަހު ކޮވިޑަށް ފައްސި ވެފައިވާ ދެމީހަކާއި ބައްދަލުވިކަން އޭނާއަށް ވަނީ އެނގިފައެވެ. އިންޑިއާ ޑެލިގޭޝަނުން ދެމީހަކު ކޮވިޑަށް ފައްސި ވުމާއި އެކު އޭނާ ހުންނެވީ އައިސޮލޭޝަންގައި ކަމަށް ވިދާޅުވިއެވެ. ކޮވިޑުގެ ބިރު އޮތުމާއި އެކު އިތުރަށް ބައްދަލުވުން ހަމަޖައްސާނީ ވާޗުއަލްކޮށް ކަމަށް ވެސް ވިދާޅުވިއެވެ.\n"އަޅުގަނޑު ކޮވިޑަށް ފައްސިވެފައިވާ މީހަކާއި ބައްދަލުވިކަން ވަނީ އިއްޔެ އެނގިފައި. އެހެން ކަމުން ރައްކާތެރިކަމުގެ ފިޔަވަޅެއްގެ ގޮތުން ވާޗުއަލްކޮށް ބައްދަލުވުން ތަކުގައި ބައިވެރިވާން ނިންމައިފިން" ޖައިޝަންކަރު ވިދާޅުވިއެވެ.\nއިނގިރޭސިވިލާތުގެ ޕަބްލިކް ހެލްތުން ވަނީ އިންޑިއާ ޑެލިގޭޝަނުން ކޮވިޑަށް ފައްސިވީ ދެމީހުން އެކަހެރިވާން އަންގާފައެވެ. ކޮވިޑަށް ފައްސިވެއްޖެ ނަމަ އިނގިރޭސި ވިލާތުގައި އޮންނަ ގަވާއިދަކީ 10 ދުވަސް ވަންދެން އެކަހެރިވެގެން ހުރުމެވެ.\nޖައިޝަންކަރު އިއްޔެ ވަނީ އިނގިރޭސި އިންޓީރިއާ މިނިސްޓަރު ޕްރިތީ ޕަޓޭލްއާ ބައްދަލު ކުރައްވާފައެވެ. އެ ބައްދަލުވުމުގައި ގައިދުރުކަން ދަމަހައްޓާ، މާސްކު އެޅުމާއި، ރައްކާތެރިކަމުގެ ފިޔަވަޅުތައް އަޅާފައި ވާތީ އެ ބައްދަލުވުމުގައި ދެން ތިބި މީހުން އެކަހެރިވާން ނުޖެހޭނެ ކަމަށް އިނގިރޭސި ޕަބްލިކް ހެލްތުން ވަނީ ނިންމާފައެވެ.\nލަންޑަނުގައި ކޮވިޑް ޖެހިގެން އިއްޔެ މީހަކު މަރު ނުވޭ!\nސްރީލަންކަން އިން ލަންޑަނާއި ރާއްޖެއާއި ދެމެދު ސީދާ ދަތުރުތައް ޑިސެމްބަރު މަހު ފަށަނީ\nފްލޮއިޑްގެ މަރާއި ގުޅިގެން ލަންޑަނުގައި ވެސް މުޒާހަރާ ކުރަނީ\nމެއި 6, 2021 17:16\nއިންޑިއާއަކީ މިހާރު ކޮވިޑް ބަހާ ބައެއް. އެމީހުން ތަންތަނަށް އެރުވުމަކީ މިހާރު ނުރައްކަލެއް. ކިތަންމެ ބަލައިގެން އުޅުނަސް އިންޑިއާގެ ވޭރިއަންޓް އެކި ގައުމުތަކުން ފެންނަމުން އެ ދަނީ.


IQ dhah meehaku maran kuri hukum thanfeezkurun huttuvaifi\nދަރްމަލިގަމް މަރަން ހުކުމް ކުރުމުން އިންސާނީ ހައްގުތަކަށް ވަކާލަތް ކުރާ ފަރާތްތަކުން އަންނަނީ ކަންބޮޑުވުން ފާޅުކުރަމުން-- ފޮޓޯ: ބީބީސީ\nއައިކިއު ދަށް މީހަކު މަރަން ކުރި ހުކުމް ތަންފީޒުކުރުން ހުއްޓުވައިފި\n08 ނޮވެންބަރ 2021 - 22:25:58\nސިންގަޕޫރަށް ޑްރަގް އެތެރެކުރަން އުޅުނު ކަމަށް ސާބިތުވި މެލޭޝިއާ މީހަކު މަރަން ކުރި ހުކުމް ތަންފީޒުކުރުން އެގައުމުގެ ސަރުކާރުން ހުއްޓުވައިފި އެވެ.\nސިންގަޕޫރުން އުމުރުން 21 އަހަރުގެ ނަގައެތަރަން ދަރްމަލިގަމް ހައްޔަރުކޮށްފައިވަނީ މީގެ 12 އަހަރުގެ ކުރިން މަދު އަދަދެއްގެ މަސްތުވާތަކެއްޗާއެކު އެތެރެވާން މަސައްކަތް ކުރަނިކޮށެވެ.\nސިންގަޕޫރު ކޯޓަކުން އޭނާ މަރަން ހުކުމް ކުރުމުން މެލޭޝިއާގެ އިދާރާތަކާ އިންސާނީ ހައްގުތަކަށް ވަކާލާތުކުރާ ފަރާތްތަކުން ވަނީ އެކަން ހުއްޓުވަން ގޮވާލާފައެވެ. އެމީހުން ސަބަބަކަށް ދައްކާފައިވަނީ އޭނާގެ އައިކިއު ދަށްވުމެވެ.\nސިންގަޕޫރުގެ ކޯޓްތަކުން މީގެ ކުރިން ބުނެފައިވަނީ ކުށް ކުރިއިރު އޭނާއަށް އެ ކުރެވުނީ ކިހާވަރުގެ ކަމެއް ކަން އޭނާއަށް އިނގޭ ކަމަށެވެ.\nދަރްމަލިގަމް އަކީ ބުއްދި ހަމަޖެހޭ މީހެއް ނޫންކަމަށް ބުނެ އިސްތިއުނާފް ކުރުމުން އަނެއްކާވެސް އަންގާރަ ދުވަހު އަޑުއެހުމެއް ބާއްވަން ކޯޓުން ނިންމި އެވެ.\nއޭނާގެ ގާނޫނީ ވަކީލު އެމް ރަވީ ބުނީ، އޭނާގެ މުވައްކިލަކީ ޑްރަގް ޓްރެފިކިންގެ ވިކްޓިމް އެއް ކަމަށެވެ. އަދި މިވަގުތު އޭނާއަށް އަދަބުދިނުމުގެ ބަދަލުގައި ދޭން ޖެހޭނީ ފަރުވާކަމަށް އޭނާ ބުނެއެވެ.\nމިހާތަނަށް 60،000 މީހުން ވަނީ ސިންގަޕޫރު ރައީސްއަށް ދަރްމަލިގަމް މިނިވަން ކުރަން ގޮވާލާ ފޮނުވި ޕެޓިޝަންގައި ސޮއިކޮށްފައެވެ. އަދި ދަރްމަލިގަމް އަކީ ނަފްސާނީ ގޮތުން ބަލި މީހެއް ކަމުން އޭނާއަށް ރިޔާސީ މާފެއް ދެއްވުމަށް އެދިފައިވެއެވެ. ނަފްސާނީ ގޮތުން ބަލި މީހުން މެރުމަކީ ބައިނަލް އަގުވާމީ އިންސާނީ ހައްގުތަކުގެ ގާނޫނުގެ ދަށުން ވެސް މަނާ ކަމެއް ކަން ޕެޓިޝަންގައި ފާހަގަކޮށްފަވެއެވެ.\nސޯޝަލް މީޑިއާގައި ގިނަ ބަޔަކު އަންނަނީ ދަރްމަލިގަމްގެ މައްޗަށް މަރުގެ ހުކުމް ތަންފީޒުކުރުމާ ދެކޮޅަށް އަޑު އުފުލަމުންނެވެ.\n2009 ވަނަ އަހަރު އޭރުން 21 އަހަރުގެ ދަރްމަލިގަމް ހައްޔަރުކޮށްފައިވަނީ 43 ގްރާމްގެ ހެރޮއިން އޭނާގެ ފަލަމަސްގަނޑުގައި ހަރުކޮށްގެން މެލޭޝިއާއިން ސިންގަޕޫރަށް އެތެރެކުރަން މަސައްކަތް ކުރަނިކޮށެވެ.\nނަފްސާނީ ބަލިތަކުގެ އެކްސްޕާޓުން ވަނީ ދަރްމަލިގަމްގެ އައިކިއު ހުރީ 69ގަ ކަމަށް ބުނެފަ އެވެ. އެހެން ބުނެފަވަނިކޮށް ސިންގަޕޫރު ކޯޓްތަކުން ވަނީ އޭނާ މަރަން ހުކުމްކޮށްފައެވެ. އައިކިއު 69 ގައި ހުންނަ މީހުން ބަލަނީ ނުކުޅުދޭ މީހުންގެ ގޮތުގައެވެ.\nނަމަވެސް ސިންގަޕޫރު ސަރުކާރުން ވަނީ އޭނާ ކުރި ކަންތައް ނިމޭނީ ކިހިނެތްކަން އޭނާއަށް ރަނގަޅަށް އިނގޭ ކަމަށާއި ހެވާ ނުބައިވެސް އޭނާއަށް ރަނގަޅަށް އިނގޭ ކަމަށް ބުނެފައެވެ.\nސިންގަޕޫރަކީ ދުނިޔޭގަވެސް އެންމެ ހަރުކަށި މަސްތުވާތަކެއްޗާއި ބެހޭ ގާނޫނެއް އޮންނަ ގައުމެވެ. އެގޮތުން މަސްތުވާތަކެތި ޓްރެފިކް ކުރާ މީހުންނަށް އެގައުމުގެ ގާނޫނުގައި އޮންނަނީ މަރަން ހުކުމް ކުރުމެވެ.\n149 ކިލޯގެ ޑްރަގު މައްސަލަ އަލުން މުރާޖައާކުރަން ލަފާދެނީ\n"ޒުވާނުން މަސްތުވާތަކެތިން ސަލާމަތް ކުރާނެ ގޮތެއް ނޭނގޭ"\nޑްރަގު ފަރުވާ ހަރުދަނާ ކުރަން އެދި އިހުތިޖާޖަށް!\nމަސްތުވެގެން ވެއްޓިފައި އޮތް މީހަކު ހައްޔަރުކޮށްފި


Sindh province ah Pakistan sarukaarun faisaa nudhey kamuge thumathu - Hali News\nއިމްރާން ޚާން ސަރުކާރުން ސިންދު ސަރުކާރު ބަނޑަށް ޖައްސާ ކަމުގެ ތުހުމަތު\n09 June 2021, 21:17\nޕާކިސްތާންގެ ސިންދް ޕްރޮވިންސަށް މަރުކަޒީ ސަރުކާރުން ތަރައްގީއަށް ބޭނުންވާ ފައިސާ ނުދޭ ކަމަށް ބުނެ ސިންދު ސަރުކާރުން މައްސަލަ ޖައްސައިފިއެވެ. ސިންދު ޕްރޮވިންސްގައި ވެރިކަން ކުރަނީ މަރުކަޒީ ސަރުކާރުގައި އިދިކޮޅު ޕާކިސްތާން ޕީޕަލްސް ޕާޓީ (ޕީޕީޕީ) އިންނެވެ.\nޕާކިސްތާން ބޮޑު ވަޒީރު އިމްރާން ޚާންގެ ސަރުކާރުގެ ވަޒީރަކު ވިދާޅުވީ ސިންދުގެ ތާރީޚްގައިވެސް ދުވަހަކުވެސް ކަނޑައަޅާފައި ނުވާ މިންވަރަށް ސިންދަށް ޚާންގެ ސަރުކާރުން ފައިސާ ހަމަޖައްސައި ދީފައިވާނެ ކަމަށެވެ.\nނޫސް ކޮންފަރެންސެއްގައި އިއްޔެ ވާހަކަ ދައްކަވަމުން ސިންދުގެ ޗީފް މިނިސްޓަރ ސައްޔިދު މުރާދު އަލީ ޝާހް ވިދާޅުވީ ސިންދަކީ ޕާކިސްތާންގެ ޚަޒާނާއަށް އެންމެ ގިނައިން ފައިސާ ހޯދައިދޭ ޕްރޮވިންސް ކަމަށެވެ. ނަމަވެސް ސިންދަށް މަރުކަޒީ ސަރުކާރުން ނިސްބަތުން ދެނީ ފައިސާ ފޮއްޗެއް ކަމަށެވެ.\nއޭނާ ސިފަ ކުރެއްވި ގޮތުގައި ޕާކިސްތާން ސަރުކާރުން ސިންދުގެ ރައްޔިތުންނާ މެދު ތަފާ ކުރުމެއް ގެންގުޅެއެވެ. އަދި އިސްތިއުމާރީ އީސްޓް އިންޑިއާ ކޮމްޕެނީން ކަންކުރިގޮތަށް ކަންތައް ނުކުރުމަށްވެސް އިމްރާން ޚާނަށް އޭނާ ގޮވައިލެއްވިއެވެ.


Biruveri Male dhathuru | Mihaaru\n02 ޖެނުއަރީ 2019 - 10:15 12 comments\nއާދިއްތަ ދުވަހުގެ ނޫހާ ގުޅޭ\n"ނަމަނަމަ މި ތަވާގަ ކަލޭ އަތްނުލާތި!" ހަރުކަށި ރާގަކަށް ބޮޑުދައިތަ ބުންޏެވެ. "ކަލެއަކަށް ނޭނގޭނެ މީ ކިހާ އަގު ބޮޑު އެއްޗެއްކަމެއް. މި ކަހަލަ އެއްޗެއްސާ ކުޅޭކަށް ކަލޭމެންނަކަށް ނޭނގޭނެ. ފާޑުފާޑަށް ފެންވަރު އޮޅިގެން ނޫޅޭތި!"\nއަހަންނާ ދިމާއަށް ދުވަހަކު ވެސް މީހަކު އެ ރާގަކަށް ވާހަކައެއް ނުދައްކައެވެ. އަހަރެންގެ ފިރިމީހާއާއި ދަރިން ވެސް ބާރަށް އެއްޗެއް ނުބުނާނެއެވެ. އަހަންނަކީ ވަރަށް ހިތްބަލި މީހެކެވެ. ފަސޭހައިން ހިތުގައިޖެހޭ މީހެކެވެ. ވަގުތުން އަހަރެން ފެންކަޅިވިއެވެ. ހިތަށްއެރިއެވެ. ކޮންމެހެން އެހާ ވަރު ކޮށްލަންޖެހޭ ހެއްޔެވެ؟ ހިތަކީ ވަކި ރަށެއްގައި އުޅޭ ބަޔަކަށް އެކަނި ދެއްވި އެއްޗެއް ހެއްޔެވެ؟ ބޮޑުދައިތަ އެ ތަނުން ދިޔުމުން ވެސް އެތައް އިރަކު އިސްޖަހައިލައިގެން އަހަރެން ހުރީމެވެ. ހިތާ ސުވާލުކުރީމެވެ. އަހަންނަށް އެ ގޭގައި އުޅެވޭނެ ހެއްޔެވެ؟ އައިޝަތު ވަރަށް ރަނގަޅެވެ. ދޭތެރެއަކުން އަހަންނަށް ގުޅައިފައި ކެއިތޯ ވެސް ބަލައެވެ. އެކަމަކު އައިޝަތަކީ ގިނަ ވަގުތު ގެއިން ބޭރުގައި އުޅޭ މީހެކެވެ. ހެނދުނު އޮފީހަށް ދާގޮތަށް އެކި ދުވަހު އައިޝަތު އަންނަނީ އެކި ގަޑީގައެވެ. ބައެއް ފަހަރު ރޭގަނޑު ވެސް އާދެއެވެ. ގޭގައި ހުންނަ މައްސަލަތަކާއި، ހިނގާ ކަންތައްތަކުގެ ވާހަކަ އައިޝަތަކަށް އަހަރެން ކިޔައެއްނުދެމެވެ. އެހެންކަމުން އޭނައަށް އެ ކަން އެނގޭނެ އެއްވެސް ގޮތެއް ނޯންނާނެއެވެ. ހަގީގަތް ކިޔައިދޭންޖެހޭ ދެވަނަ މީހަކީ އަމްޖަދެވެ. އަހަރެންގެ ފިރިމީހާއެވެ. އިރުއިރުކޮޅާ އޭނަ ގުޅައެވެ. އެކަމަކު އޭނައަކަށް ވެސް އަހަރެން ކިޔައެއްނުދެމެވެ.\nކޮލެޖަށް ދިޔައިރު ވެސް އަހަރެންގެ މޫޑު ހުރީ ވަރަށް ބަނަކޮށެވެ. ފަރުވާތެރިކަމާ އެކުގައި އަހަރެންގެ މޫނަށް ބަލައިލި ކޮންމެ މީހަކަށް އެ ކަން އެނގޭނެއެވެ. އަލަށް ލިބުނު އެކުވެރިން ސުވާލުތައް ކުރި ވެސް މެއެވެ. އެ މީހުންނަށް ޝައްކުވީއެވެ. ކޮންމެވެސް އެއްޗެކޭ ކިޔައިގެން އަހަރެން ހަމަޖައްސައިލީމެވެ. ފާޒިރާ ގާތުން ސަލާމަތެއް ނުވެވުނެވެ. އިންޓަވަލު ގަޑީގައި ފާޒިރާ ނިކަން ހުށިޔާރުކަމާ އެކުގައި އަހަރެން އަތުލައިގަތެވެ. އެ ހިސާބުން އަހަރެން ކިޔައިދިނީމެވެ. އިރުކޮޅެއް ނުވެ އަހަންނަށް ރޮވިއްޖެއެވެ.\n"ދެން ކީއްކުރަން އެ ތާ ތި އުޅެނީ؟" ޗޮކެއްކަނޑައިފައި ފާޒިރާ ބުންޏެވެ. "ކިހާ ހަމަޖެހިލައިގެން އުޅެވޭނެ މީހެއް ތީ. މި ގުޅަނީ އަމްޖަދަށް."\nއަހަރެން އެ ކަން މަނާކުރީމެވެ. ސަބަބު ކިޔައިދިނީމެވެ. ފާޒިރާ ގަބޫލެއް ނުކުރިއެވެ.\n"ނާސިހާ ނުބުނެފިއްޔާ އަހަރެން ބުނާނަން،" ފާޒިރާ އިންޒާރުދިނެވެ. "ތިހެން އުޅެނިކޮށް އެންމެ ފަހުން ކޯހުން ފާސްނުވެ ރަށަށް ދާންޖެހޭނީ. ހުރިހާ އެއްޗެއް ވާނީ ބޭކާރު. ނާސިހާ އުފާވާނެ؟ އަމްޖަދު އުފާވާނެ؟ ދަރިން އުފާވާނެ؟ ނުވާނެ. ގުޅާ! ހަމަ މިހާރު ގުޅާ!"\n"އޯކޭ!" އަހަރެން އެއްބަސްވީމެވެ. "އެކަމަކު ގެއަށް ގޮއްސަ ގުޅާނީ. ކެންޓީނުގައި އިނދެގެން ފިރިމީހާއަށް ގުޅާފަ ރޮޔެހޭރޭނީ ކިހިނެއް؟ އަހަންނަށް ޔަގީން ނުރޮއި އަހަންނަކަށް ކިޔައެއް ނުދެވޭނެ. ތަނުގެ މުޑުދާރުކަމަށް ވުރެ ވެސް ބަވާލުން މައްސަލައަކީ."\nގެއަށް އައިސްފައި ވެސް އަހަރެން ވިސްނީމެވެ. މާލެއަށް އައިތާ ހަފުތާއެއް ނުވަނީސް އަމްޖަދަށް ގުޅައިފައި ކުޑަކުއްޖެއްހެން ކުސްތަޅަން ވެދާނެ ހެއްޔެވެ؟ ދެން ހިތަށްއެރިއެވެ. އަހަރެން ނުގުޅައިފިއްޔާ ފާޒިރާ ގުޅާނެއެވެ. ރަނގަޅުވާނީ އަހަރެންގެ ދުލުން ކިޔައިދިނިއްޔާއެވެ. ފޯނު ނަގައިފައި އަމްޖަދަށް ގުޅައިލީމެވެ. އޭރު ވެސް އަހަރެން ހުރީ ދެ ޚިޔާލެއްގައެވެ. ހަލޯ ކިޔުމާއެކު އަހަރެންގެ އަޑުގެ ރިހުން އަމްޖަދު ދަނެގަތެވެ.\n"ކިހިނެއްވީ؟" އަމްޖަދު ސުވާލުކުރިއެވެ.\n"ކިހިނެއްތަވީ؟" ނުވެސް އެނގޭ ކަމަށް ހެދިފައި އަހަރެން ބުނީމެވެ.\n"ކޮންމެވެސް ކަމެއް ވެއްޖެ!" އަމްޖަދު ޔަގީންކަމާ އެކުގައި ބުންޏެވެ. "ނާސިހާއަށް ހީވަނީތަ އަހަންނަކަށް ނޭނގެޔޭ؟ ނާސިހާ ސިއްރުކުރަން ބޭނުންވާތީ އަހަރެން ނޭނގޭކަމަށް ހެދިގެން މި ހުންނަނީ. އަސްލު ބުނެބަލަ! ކިހިނެއްވެގެން ތި އުޅެނީ؟ ތި ތަން ސަކަރާތީތަ؟"\nއަމްޖަދު އެހާ މޮޅަށް ދިމާކުރީމަ ދެން އިންކާރުކުރާ ހިތެއް ނުވިއެވެ. ވީ ހުރިހާ ކަމެއް ފެށިގެން ނިމެންދެން އަހަރެން ކިޔައިދިނީމެވެ.\n"އަޅޭ!" އަމްޖަދު ބުންޏެވެ. "ތިވަރު ވާއިރު ބުނެލަންވާނެއްނު! އެހެން ތާކަށް ބަދަލުވޭ! އެންމެ މިނެޓެއް ވެސް ތި ތާކު ހުންނާނެކަމެއް ނެތް. މި ރޭ ތި ތަނުގަ ނުނިދާތި! އަހަރެންގެ އަންހެނުން މާލެފޮނުވީ ގަނަތެޅޭކަށް ނޫނޭ."\n"ތިހެންވެގެންނޭ އަހަރެން ނުބުނަން އުޅުނީ،" އަހަރެން ބުނީމެވެ. "އަހަންނަށް އެނގޭ އަމްޖަދު ހާސްވާނެކަން."\n"ދެން ހާސްނުވެއެއް ނުހުންނާނެއްނު. އަޅެ އެ ވަރަށް ގުޅާއިރު ޖެހޭނެ ބުނަން. ތި ހާލުގައި ނާސިހާ އުޅެން ދޫކޮށްލާފައި އަހަރެން ކިހިނެއް ދެ ފައި ދަމާފައި ނިދާނީ؟ އަހަރެން ކީއްކޮށްދޭންވީ؟" އަމްޖަދު އެހިއެވެ. "ލާރި ބޭނުންތަ؟ ތަނެއް ހަމަޖައްސަންތަ؟ މިރެއިން މިރެއަށް ގެސްޓުހައުސްއަކަށް ބަދަލުވާންވީނު. އަތުގަ ހުރި ލާރިން ނުވަންޏާ ބުނޭ. މީހަކު އަތުން ދަރަންޏަށް ނަގައިގެން ނަމަވެސް މަސް ދުވަހު ނާސިހާ މާލޭގައި ބަހައްޓައިދޭނަން."\n"އަމްޖަދޫ!" އަހަރެން ބުނީމެވެ. "ލާރި އެބަހުއްޓޭ! ތި ވަރަށް އަހަރެން ދެކެ ލޯބިނުވެބަލަ! އަހަރެން ބިރުގަނޭ އެބަ!"\nއަމްޖަދުގެ ވާހަކަ މެދުކެނޑުނެވެ. އޭރު ވެސް ގޭތެރޭގައި ކަމެއް ހިނގަމުންދާކަމެއް އަހަންނަކަށް ނޭނގެއެވެ. އެ ކަމެއް ހިނގަމުން ދިޔައީ ވަރަށް ސިއްރުންނެވެ.\n"އަމްޖަދު؟" އަހަރެން ގޮވައިލީމެވެ. "ހަލޯ!"\n"އާނ ހަލޯ!" އަމްޖަދު ބުނި އަޑުއިވުނެވެ.\n"ކީއްތަ ތި ކުރަނީ؟" އަހަރެން އެ ސުވާލުކުރިން ވެސްމެއެވެ. "ކޮންތާކު ތިހިރީ؟ ކާކު އެ ވާހަކަދައްކަނީ؟"\n"މިހިރީ ގޭގައި،" އަމްޖަދު ޖަވާބުދިނެވެ. "އަހަރެން ކޮންތާކަށްތަ ދާނީ؟ ޓީވީގެ އަޑު އެ އިވެނީ. މިހާރު ދެން ފޯނުބާއްވާފައި ބަލާބަލަ މިރޭ ތި ތަނުން ނުކުމެވޭނެތޯ އިނގޭ! ވާނުވާ އަންގާތި! ހުވާ މި ބުނަނީ ނާސިހާއަށް ރަނގަޅަށް ހަމަނުޖެހެވެނީސް އަހަންނެއް ނުނިދާނަން މި ރެޔަކު."\nއަމްޖަދާ ވާހަކަދައްކާ ނިންމައިފައި އަހަރެން ފާޒިރާއަށް ގުޅީމެވެ. އޭނައަކީ ވެސް މާލެއަށް މާ ފަރިތަ ކުއްޖެއް ނޫނެވެ. އެކަމަކު އަހަންނަށް ވުރެ ހާސްބައި ރަނގަޅެވެ.\n"ފިރިމީހާ އަންގައިފި މިރޭ މި ތަނުގަ ނުނިދައްޗޯ!" އަހަރެން ބުނީމެވެ. "ހީވޭކަމެއްހެން. އެހެންވެގެނޭ ނާންގަން އުޅުނީ. ދެން ފާޒިރާ ޖެހޭނީ އަހަންނަށް ތަނެއް ހޯދައިދޭން."\n"މި ފަށަނީ މަސައްކަތް. ތަނެއް ހަމަޖެހޭނެ. އެ ކަމާ ހާސްކަނޑާލާ!" ފާޒިރާ ބުންޏެވެ.\nތަނެއް ހޯދަން ގުޅައިލާނެ އެހެން ނަންބަރެއް ހަނދާންވޭތޯ އަހަރެން ވަރަށް މަސައްކަތްކުރީމެވެ. ކުރިން ރަށުގައި އުޅުނު މީހުން ވެސް މާލޭގައި އުޅޭނެއެވެ. އެކަމަކު ނަންބަރު އޮތްތޯ ބެލޭނީ ނަމެއް ހަނދާންވެގެންނެވެ. ފޯނު ނަންބަރުތައް ބަލައިގެން ނަމެއް ފެނޭތޯ ވެސް ބެލީމެވެ. އެކި މީސްމީހުންނަށް ގުޅީމެވެ. މުޅީން ވެސް އަންހެންނުންނަށެވެ. ފިރިހެނަކަށް ގުޅާކަށް ނުކެރުނެވެ. ބައެއް މީހުން ފޯނެއް ނުނަގައެވެ. ބައެއް ނަންބަރު ހުރީ ކަނޑައިލައިފައެވެ. ބައެއް މީހުން ގޮތެއް ފެނޭތޯ ބަލައިދޭނެ ވާހަކަ ބުންޏެވެ. ބޭނުންވި ކަހަލަ ޖަވާބެއް ދިނީ ހަލީމާއެވެ. އެންމެ ފަހުން ގުޅުނު މީހާއެވެ. އަހަރެމެން ދެ މީހުން އަނގައިން ބުނެނުލާތާ އޭރު ދެ އަހަރެއް ވަރު ވެދާނެއެވެ. އެކަމަކު އަހަރެންގެ ނަން ބުނުމާއެކު ހަލީމާއަށް އެނގިއްޖެއެވެ.\n"ގޮތް ނޭނގޭ ތަނަކަށް ނާސިހާ ފޮނުވާކަށް ނުކެރޭނެ،" ވެގެންއުޅޭ ގޮތް ކިޔައިދިނުމުން ހަލީމާ ބުންޏެވެ. "މާލެ މިއީ ފިރިހެނުންގެ އުނދަގޫ ވަރަށް ބޮޑު ތަނެއް. އަންހެނަކު އެކަނި އުޅޭކަން އެނގިއްޖެއްޔާ ނިމުނީ. މި އުޅޭ ބިދޭސީންގަނޑު ވެސް ގުޅާނެ. ނާސިހާ އާދެ މި ގެއަށް. މި ގޭގައި އެބަހުރި ތަން. ކިހާ ދުވަހަކު ހުންނަނީ؟"\n"މަހެއް ނުވާނެ." އަހަރެން ބުނީމެވެ.\n"އައްދެ! ތިހެންވިއްޔާ އެއްޗެއް ދޭނެކަމެއް ވެސް ނެތް،" ހަލީމާ ވަރަށް ހިތްހެވެ. "އަވަހަށް އާދޭ! ވަރިހަމަ މިހާރު އަޔަސް."\n"އަހަރެން ބޭނުންވަނީ ތަނެއް ކުއްޔަށްހިފަން،" ކުރީގެ ތަޖުރިބާގެ އަލީގައި އަހަރެން ބުނީމެވެ. "ލާރި ހިފަންޖެހޭނެ!"\n"ކުއްޔަކަށް މީހުންނެއް ނުބައިތިއްބަމޭ!" ހަލީމާ ފައިސާ ހިފާކަށް އެއްބަހެއް ނުވިއެވެ. "ދެން އެއް ރަށުގެ މީހުންނެއްނު. އިރާދަކުރެއްވިއްޔާ އަހަންނަކަށް ލާރިޔަކަށް ދައްޗެއް ނޫން. މިއޮއް އުޅެނީނު. ނާސިހާއަށް ވަގުތުވީ ވަރަކުން އަހަންނަށް އަތްގާތްކޮށްލަދިނީމަ ދެން އެ ކުލިދެވުނީކަމަށް ބަލާ! ފާޑުފާޑުނުކޮށް އާދޭ! ބަލައިދަންތަ؟"\nއެ ވަގުތަކު އަހަރެން ނުދަމެވެ. ފުރަތަމަ އަހަރެން ކުރި ކަމަކީ، އަހަރެން އެހެން ގެއަކަށް ބަދަލުވާން އުޅޭކަން އައިޝަތަށް އެންގުމެވެ. ވީގޮތް ވެސް ވަރަށް ލުއިލުއިކޮށް ކިޔައިދިނީމެވެ. ހަލީމާގެ ގެޔަށް އަހަރެން ދިޔައީ ޖެހިގެން އައި ދުވަހު ކޮލެޖު ނިންމައިފައެވެ. އެއީ އަހަރެން ބަދަލުވި ދެވަނަ ގެއެވެ. ހަލީމާއަކީ ވަރަށް ހިތްހެޔޮ، ރަނގަޅު މީހެކެވެ. ހުރުމާއި ކެއުމަކަށް ވެސް ފައިސާއެއް ނުހިފިއެވެ. ހަލީމާގެ ފިރިމީހާއަކީ މަސްބޯޓެއްގެ ކެޕްޓަނެކެވެ. އެ ގޭގައި ހުންނަނީ ތިން ފަންގިފިލައެވެ. އަހަރެން ހުރީ ދެވަނަ ފަންގިފިލާގައި ހަލީމާ ކުއްޔަށް ހިފައިފައި ހުންނަ އެޕާޓްމަންޓުގައެވެ. އެ އެޕާޓްމަންޓުގައި ހުންނަނީ ތިން ކޮޓަރިއެވެ. އެއް ކޮޓަރީގައި ހަލީމާގެ ދެމަފިރިންނާއި ކުޑަ ދަރިފުޅެވެ. އަނެއް ކޮޓަރީގައި ހަލީމާގެ އަންހެން ކޮއްކޮއަކާއި ހަލީމާގެ ދޮށީ އަންހެން ދަރިފުޅެވެ. ދެ ކުދިން ވެސް އަށާރަ އަހަރެވެ. އަހަރެން ނިދަނީ ތިންވަނަ ކޮޓަރީގައެވެ. ތަން މުޑުދާރެއް ނޫނެވެ. ވަރަށް ސާފެއް ވެސް ނޫނެވެ. އަހަރެން ހިތްހަމަޖެހޭ ވަރު ވެއެވެ. އެނދު ވެސް ރަނގަޅެވެ. ބާލީސްއުރަޔާއި ފަލަނގުފޭލި ވެސް އޮންނަނީ ވަރަށް ރީތިކޮށް ދޮވެފައެވެ. ތަޅުންގަނޑުގައި ހުރީ ތަށިމުށިޖަހައިފައެވެ. ފައިގައި އެންމެ ވެލިފުކެއް ވެސް ނުޖެހެއެވެ.\nހަލީމާ ކައްކާ އެއްޗެހި ވަރަށް މީރެވެ. ހަލީމާއަކީ ވަރަށް ބައިވަރު މަސައްކަތްކުރާ މީހެކެވެ. ހެދިކާ ހަދައެވެ. ހަނާކުރިފޯއް ތައްޔާރުކޮށް، ކިއްލިހަދައެވެ. ހަލީމާ އަތުން އެ ސާމާނު ގަންނަ ތަންތަނުން ހުންނަނީ ކުރީބައިގައި އޯޑަރުދީފައެވެ. ހެދިކާ ގަންނަން ގެއަށް ވެސް މީހުން އާދެއެވެ. އޯޑަރުތަކަށް ފޮނުވައިފައި ގޭގައި ވިއްކަން ބެހެއްޓެނީ މަދު އެއްޗެކެވެ. އިސާހިތަކު އެ ހުސްވެއެވެ. އެހާ ވެސް މީރީއެވެ. އަހަރެން އައުމުން ހަލީމާގެ މަސައްކަތަށް އިތުރު ދިރުމެއް ލިބުނެވެ. ހަލީމާގެ ކުޅަދާނަކަމާއި ކާމިޔާބު ވިޔަފާރިއަށް ވުރެ ބޮޑަށް، އަހަރެން ހައިރާންކުރުވީ ގޭގައި އުޅޭ ދެ އަންހެންކުދިންނެވެ. --ނުނިމޭ\nއިތުރު ލިޔުންތައް ބިރުވެރި މާލެ ދަތުރު ބިންމާ އިބްރާހީމް ވަހީދު ދިގު ވާހަކަ


Askariyyaa in India ge border dhifaau kuraane: Modi | Mihaaru\nޗައިނާގެ ބޯޑަރު ސަރަހައްދުގައި އިންޑިއާ ސިފައިންގެ ވެހިކަލްތަކެއް ދަތުރު ކުރަނީ. --ފޮޓޯ:ގެޓީ އިމޭޖަސް\nއަސްކަރިއްޔާ އިން އިންޑިއާގެ ބޯޑަރު ދިފާއު ކުރާނެ: މޯދީ\n20 ޖޫން 2020 - 17:127comments\nލަޑަކުގެ ގަލްވާން ވެލީގައި ޗައިނާ ސިފައިންނާއި އިންޑިއާ ސިފައިން ހޯމަ ދުވަހު ހިންގި ކުރިމަތިލުމަށް ފަހު މޯދީ ވިދާޅުވީ ބޭރުގެ ސިފައިންގެ ބަޔަކު އިންޑިއާގެ ބޯޑަރުގެ ތެރެއަށް ވަދެފައިވާ ކަމަށެވެ. އެކަމަކު އެ ގައުމުގެ ބިމުން އެއްވެސް މިންވަރެއް ނުގެއްލޭ ކަމަށް ވިދާޅުވި އެވެ.\nޗައިނާ ސިފައިންނާ އެކު ހިންގި ކުރިމަތިލުމުގައި އިންޑިއާގެ 20 ސިފައިން މަރުވި ކަމަށް އެ ގައުމުން ބުނެފައިވެ އެވެ. ޗައިނާ ސިފައިންގެ ތެރޭން މީހަކު މަރުވި ކަމުގެ މައުލޫމާތު އާއްމުކޮށްފައެއް ނުވެ އެވެ. އިންޑިއާ އިން ބުނެފައި ވަނީ ކުރިމަތިލުމުގައި ޗައިނާގެ ބެލުމުގެ ދަށަށް ގެންދިޔަ އިންޑިއާގެ 10 ސިފައިން ދޫކޮށްލާފައިވާ ކަމަށެވެ. ނަމަވެސް ޗައިނާ އިން ބުނެފައި ވަނީ އިންޑިއާގެ އެއްވެސް ސިފައިންގެ މީހަކު ހައްޔަރުކޮށްފައި ނުވާނެ ކަމަށެވެ.\nގައުމާ މުޚާތަބް ކުރައްވާ މޯދީ ވިދާޅުވީ ގައުމުގެ ބިން ހިމާޔަތް ކުރުމަށް އަޅަން ޖެހޭ ކޮންމެ ފިޔަވަޅެއް އެޅުމަށް އިންޑިއާ ސިފައިންނަށް "މިނިވަންކަން" ދީފައިވާ ކަމަށެވެ.\n"ޗައިނާ އިން ކުރިކަންތަކުގެ ސަބަބުން އިންޑިއާ ވަނީ ވަރަށް ބޮޑަށް ހިތްހަމަނުޖެހިފައި،" މޯދީ ވިދާޅުވި އެވެ. "އިންޑިއާ އިން ބޭނުންވަނީ ހުރިހާ ގައުމަކާ އެކު ވެސް ސުލްހަވެރި ގޮތުގައި އުޅެން. އެކަމަކު އެންމެ އިސްވާނީ އިންޑިއާގެ މިނިވަންކަން."\nހޯމަ ދުވަހުގެ ކުރިމަތިލުމާ ގުޅިގެން މޯދީ ވިދާޅުވީ އިންޑިއާގެ ސަރަހައްދުގައި ބޭރުގެ އެއްވެސް ސިފައިންގެ މީހަކު މިހާރު ނެތް ކަމަށާއި އިންޑިއާގެ އެއްވެސް މަރުކަޒެއް ބޭރު ބައެއްގެ އަތްދަށަށް ނުދާ ކަމަށެވެ.\nހޯމަ ދުވަހުގެ ކުރިމަތިލުމުގައި އެއްވެސް ބަޔަކު ބަޑި ޖަހައިފައެއް ނުވެ އެވެ. ނަމަވެސް ބޭނުންކޮށްފައި ވަނީ ލޮންސި ފަދަ ތަކެއްޗެވެ. ދެ ގައުމުން ވެސް 1996 ވަނަ އަހަރު ސޮއިކޮށްފައިވާ އެއްބަސްވުމުގައިވާ ގޮތުން ބޯޑަރުގައި ތިބޭ ސިފައިން ބަޑި ޖެހުމަކީ މަނާކަމެކެވެ.\nބޯޑަރުގެ މައްސަލައިގައި ދެ ގައުމުގެ މެދުގައި ދޭތެރެ ދޭތެރެ އިން ކުރިމަތިލުން ހިންގި ނަމަވެސް ހޯމަ ދުވަހުގެ ހާދިސާ އަކީ ވޭތުވެދިޔަ 45 އަހަރު ދުވަހު ތެރޭ ފުރަތަމަ ފަހަރަށް ބަޔަކު މަރުވި ހާދިސާ އެވެ.\nއިތުރު ލިޔުންތައް އިންޑިއާ ނަރެންދުރާ މޯދީ ޗައިނާ


Hayaathuge landudhandithah kaamiyaabu nuvaahen heeveytha?\nހަޔާތުގެ ލަނޑުދަނޑިތައް ކާމިޔާބު ނުވާހެން ހީވޭތަ؟\nއެކަނި އިނދެ ވިސްނާލަމެވެ. މިވީހާ ދުވަހު ކުރެވުނީ ކޮން ކަމެއް ހެއްޔެވެ؟ ރަށުން ކިޔެވުން ނިންމާ މާލެ ބަދަލުވިފަހުން ކޯހެއް ހެދުމާއި ވަޒިފާ ގަނޑެއް އަތްމަތި ކުރެވުން ނޫން އެހެން ކަމެއް ކުރެވުނީކީއެއް ނޫނެވެ. ރައްޓެހިން މިއަދު މީހުންނާ އިނދެފި އެވެ. ދަރިން ވެސް ހޯދައިފި އެވެ. ދެތިން ޕެރިސް ބުރުވެސް އަޅައިފި އެވެ. އެމީހުންގެ ދަރިންވެސް އެތިބަގެން ބޮޑުވަނީ އެވެ. މިހާރުވެސް އަހަރެން ފެންނަ ކޮންމެ މީހަކު ކުރަނީ ހަމަ މީގެ ފަސް ވަރަކަށް އަހަރު ކުރިންވެސް ކުރި ސުވާލެވެ. މިހާރު ކީއްކުރަނީ ހެއްޔޭ އެވެ. މީހަކާ އިންނަން ވެސް ނުވޭހެއްޔެވެ؟\nފަށައިގަންނަން މި އުޅެނީ ވަރަށް އާންމު ވާހަކައެކެވެ. ހާއްސަކޮށް ބައެއް ޒުވާނުންގެ އެންމެ ބޮޑު އެއް ކަންބޮޑުވުމުގެ ވާހަކަ އެވެ. އާންމުކޮށް ދިރިއުޅުން ކުރިއަށްދާ ގޮތާމެދު އޮންނަ ކަންބޮޑުވުމަކީ ޒުވާންފުރައިގެ ގިނަ ކުދިންގެ ލިސްޓުގެ އެންމެ ކުރީގައި އޮންނަ އެއް ކަންތަކެވެ. ހާސްވެގެން ހިތްހަމަ ނުޖެހިގެން ބޯ ފަޅައިން ދާވަރުވެފައި އިންނަ ޒުވާނެއްގެ ގާތު ވީ ކީއްހޭ އަހާލުމުން އެ ހުރިހާ ތަދެއް ތަފްސީލުވެގެން އަންނަ އެއް ޖުމްލައަކީ "އަހަންނަކަށް ނޭނގެ ލައިފްގަ އަހަންނަށް މިކުރެވޭ ކަމެއް،" އެވެ. މީހުން އެހެން ބުނާ އަޑު ކިތައް ފަހަރު އަހައިފިން ހެއްޔެވެ؟ ނޫނީ އަމިއްލަޔަށް އެހެން ކިތަށް ފަހަރު ބުނެލެވުނު ހެއްޔެވެ؟ ޔަގީނަށް ވެސް މަދެއް ނުވާނެ އެވެ.\nއެނގެން ޖެހޭ ހަގީގަތަކީ މި ކަން ފެށިގެން އަންނަނީ ހަމައެކަނި ޒުވާން އުމުރަށް އެޅުމުން ނޫންކަމެވެ. ނޫނީ މީހަކާ އިންނަ ވަރު ވުމުންވެސް ނޫން ކަމެވެ. ނާސަރީ ދައުރުން ފެށިގެން ސެކަންޑްރީ ތައުލީމް ނިންމާ މަތީ ތައުލީމް ނިމެންދެންވެސް މި ސުވާލެއްގެ ފަހަތަކުން އަރައެއް ނުގަނެވެއެވެ. ގިނަ ފަހަރަށް އެހެން ދިމާވަނީ އެމީހަކާއި ގުޅިފައި ތިބޭ އެހެން މީހުންގެ ފަރާތުން މާ ބޮޑު އުންމީދުތަކެއް ކުރެވޭތީ އެވެ. ނޫނީ ތިބާއަށް ދުވަހަކުވެސް އެމީހުންގެ ހިތްތައް ފުރޭ ވަރެއްގެ ލައިފް ޕާފޯމަންސެއް ނުދެއްކޭތީ އަންނަ ޕްރެޝަރެއްގެ ސަބަބުންނެވެ.\nބައެއް މީހުންނަކީ ކާމިޔާބީއާ ހަމަޔަށް މަޑުމަޑުން ދެވޭ މީހުންނެވެ. އަނެއްބައި މީހުންނަކީ މިސައިލެއް އަރައިގެންދާހާ ބާރުމިނުގައި ކުރިއަށްދާ މީހުންނެވެ. މި ދެކަމުން ކުރެ އެއްގޮތަކީ ވެސް ގޯސް ގޮތެއް ނޫނެވެ. ހުރިހާ އެންމެން އެއްގޮތެއް ނުވާނެ އެވެ.\nނަފްސާނީ އިލްމު ދިރާސާކުރާ ބޭފުޅުންގެ ނަޒަރުގައި އާންމުކޮށް ދިރިއުޅުމުގައި ކުރާ ކަންކަމާ މެދު ހިތްހަމަ ނުޖެހިގެން، ނޫނީ ކޮންފިއުސްވެގެން އުޅޭ މީހުންނަކީ ދިރިއުޅުމުގައި ކާމިޔާބު ވާން ބޭނުންވާ މީހުންނެވެ. ނަމަވެސް އެކި ސަބަބުތަކާހުރެ އެ ޕްރޮސެސް ދިގުލައިގެން ދާތީއާއި، ކުރިން އުޅެވުނު ގޮތް އަބަދު ސިކުނޑީގައި ތަސްވީރު ކުރެވޭތީ ހާސްވެ ކަންބޮޑުވާ މީހުންނެވެ. އެފަދަ މީހުންނަށް އޮތް އެންމެ ރަނގަޅު ގޮތަކީ ކުރިން ވެފައި ހުރި ކަންކަމަށް ނުވިސްނައި މިއަދު ބޭނުންވާ ކަންކަމާއިން ކުރިއަށް ދިއުން ކަމަށް ތަޖުރިބާކާރުން އިއްތިފާގުވެ އެވެ.\nގްރޭޑް ދިހައެއްގައި އުޅުނު އިރު އެންމެ ބޭނުންވެގެން އުޅުނީ މައުންޓަން ބައިސްކަލެކެވެ. އެކަމަކު ކަން ދިމާވި ގޮތުން އެފަހަރު ބައިސްކަލެއް ނުލިބުނެވެ. ނުލިބުނު ބައިސްލާއެކު އުމުރުވެސް ދިޔައީއެވެ. މިހާރު ދެން ބޭނުންވަނީ ސައިކަލެކެވެ. ދެން މަސައްކަތް ފަށަންވީ ސައިކަލެއް ހޯދާށެވެ. މި ދައްކަނީ ކޮންމެހެން ބައިސްކަލް ސައިކަލެއްގެ ވާހަކައެއް ނޫނެވެ.\nކުރިން ބޭނުންވި ކަންކަން މިހާރު ކުރަން ބޭނުން ނުވާ ސަބަބާ މެދު ވިސްނާލިން ހެއްޔެވެ؟ ސްކޫލް ދައުރުގައި ބޮޑުވެގެން 23 އަހަރު ވާއިރު ގާނޫނީ ވަކީލެއްގެ ގޮތުގައި އަމިއްލަ ނަފްސު ފެނުނު ނަމަވެސް މިހާރު އެވިސްނުން ބަދަލުވެގެން ނަރުހަކަށް ވީ ކީއްވެގެން ކަމާމެދު ވިސްނާލިން ހެއްޔެވެ؟ ސަބަބަކީ އެ ކަންތައްތަކަކީ ހަގީގަތުގައި ބޭނުންވި ކަންތައްތަކަކަށް ނުވާތީ އެވެ. މަރުދީގެންވެސް ފުރިހަމަ ކުރަން ބޭނުންވާ ކަންކަން ފުރިހަމަ ނުކޮށް ދޫކޮށްލުމަކީ މަދު ހާލަތްތަކެއްގައި ނޫނީ އިންސާނުން ކުރަން ބޭނުން ނުވާ ކަމެކެވެ. ވީމާ ފާއިތުވި ކަންކަމާ މެދު ވިސްނައި ބޯ ގޮއްވުން ބުއްދިވެރި ހެއްޔެވެ.\nދިރިއުޅުމުގައި ކުރާ ކަންތައްތައް އެނގި އެކަންކަމުގެ ފޯކަސް ހުރުމަކީ އެކަމެއް ހާސިލްކުރުމުގެ އެދުން ބޮޑުވާ ކަމެކެވެ. ކަމެއް ހާސިލްކުރުމުގެ އަޒުމް ހުރުމަކީ މުހިއްމު ކަމެކެވެ. އެއީ ހުވަފެންތައް ހަގީގަތަކަށް ހަދައިދޭ މައިގަނޑު ވަސީލަތެވެ. އެހެންވީމާ ކުރިން ވެދިޔަ ކަންތައްތަކާއި މެދު ނުވިސްނައި މިއަދު ކުރާ، ނުވަތަ ކުރަން ބޭނުންވާ ކަންތައްތައް ހޯދާނެ ގޮތަކާމެދު ވިސްނާށެވެ. ނެގެޓިވް ހިޔާލުގެ މީހުން ކުރާ ސުވާލުތަކާއި ދޭ ކޮމެންޓް ތަކަށް ނުވިސްނާށެވެ. މިއަދު ކުރަން ބޭނުންވާ، އަދި މާދަމާއަށް ކުރަން ބޭނުންވާ ކަންކަމާ މެދު ފޯކަސް ރަނގަޅުކޮށްލާށެވެ. އޭކުން ތުކުރެވޭ ނުކުރެވޭއެއް އޮޅުންފިލާނެ އެވެ.


Rilwan ge kashu namaadhu kurumah mashvaraa kuranee\nނޫސްވެރިޔާ ރިލްވާން އަބްދުﷲ--\nރިލްވާންގެ މައްޗަށް ކަށު ނަމާދު ކުރެވޭނެ ގޮތްތަކާއި ގުޅޭ ގޮތުން މަޝްވަރާ ކުރަނީ\nނޫސްވެރިޔާ އަހްމަދު ރިލްވާން އަބްދުﷲ ރަހީނުކޮށް މަރާލާފައިވުމާއި ގުޅިގެން އޭނާގެ މައްޗަށް ކަށު ނަމާދު ކުރުމާއި ގުޅޭ ގޮތުން އިސްލާމިކް މިނިސްޓްރީއާ އެކުގައި މަޝްވަރާ ކުރަމުންދާ ކަމަށް ރިލްވާންގެ އާއިލާއިން ބުނެފި އެވެ.\nސީއެންއެމްއާ މިއަދު ވާހަކަދައްކަމުން ރިލްވާންގެ ދައްތަ ފާތިމަތު ޝެހެނާޒު އަދުނާނު ވިދާޅުވީ ރިލްވާންގެ މައްޗަށް ކަށު ނަމާދު ކުރެވޭނެ ގޮތްތަކާއި ގުޅޭ ގޮތުން އިސްލާމިކް މިނިސްޓްރީއާ އެކުގައި މަޝްވަރާ ކުރަމުން އަންނަ ކަމަށެވެ.\nއެކަމުގައި އޮޅުން އަރާ ބައެއް ކަންތައްތައް ހުރުމުން އެފަދަ ހާލަތެއްގައި ދީނީ ގޮތުން އޮންނަ އެންމެ ރަނގަޅު ގޮތަކީ ކޮބައިތޯ ބެލުމަށް އިސްލާމިކް މިނިސްޓަރަށް ދަންނަވާފައިވާ ކަމަށް ޝެހެނާޒް ވިދާޅުވި އެވެ.\n"އަޅުގަނޑުމެން ގާތުގައި އިސްލާމިކް މިނިސްޓްރީން ވަނީ ބުނެފައި މިއަދު ޖަވާބެއް ދޭނެ ކަމަށް،" ޝެހެނާޒު ވިދާޅުވި އެވެ.\nއެކަމާއި ގުޅޭ ގޮތުން މަޝްވަރާ ކުރަމުންދާކަން އިސްލާމިކް މިނިސްޓްރީން ވެސް ވަނީ ކަށަވަރުކޮށްދީފަ އެވެ.\nރިލްވާންގެ މައްސަލަ އަދިވެސް މަރުތަކާއި ބެހޭ މައްސަލަތައް ބަލާ ކޮމިޝަނުން ތަހުގީގު ކުރަމުން އަންނައިރު އެ ކޮމިޝަނުން މިދިޔަ ހަފްތާގައި ވަނީ ނޫސްވެރިންނާއި ބައްދަލުކޮށް ގިނަ މައުލޫމާތުތަކެއް ހިއްސާކޮށްފަ އެވެ.\nކޮމިޝަންގެ ރައީސް ހުސްނު ސުއޫދު ވިދާޅުވީ ރިލްވާން ވަނީ ރަހީނު ކުރުމަށްފަހު މަރާލާފައި ކަމަށެވެ. އެކަން ކުރީ ރާއްޖޭގައި ހަރަކާތްތެރިވާ އަލްގައިދާ ޖަމާއަތުގެ ގޮފިން ކަމަށް ވެސް ސުއޫދު ވިދާޅުވި އެވެ. އެކަމަކު މަރާލި ގޮތާ މެދު ހެކިބަހުގައި ތަފާތުތަކެއް އެބަ ހުއްޓެވެ.\nކޮމިޝަނުގެ ތަހުގީގީ ރިޕޯޓުގައ ބައެއް ފަރާތްތަކުގެ ނަން ވެސް ވަނީ އާއްމުކޮށްފަ އެވެ. ކޮމިޝަނުން އެ ދުވަހު ވަނީ އެ ފަރާތްތަކުގެ ޕާސްޕޯޓު ހިފެހެއްޓުމަށް އެދިފަ އެވެ. އެގޮތުން 14 މީހަކަށް ރާއްޖެއިން ނުފުރޭނެހެން ވަނީ ޕާސްޕޯޓް ހިފަހައްޓާފަ އެވެ.\nއިސްލާމިކް މިނިސްޓްރީ ރިލްވާން ރިލްވާން އެންޑް ޔާމިން ފައުންޑޭޝަން


Gina bayyeh ge pension balance ulhenee eh lakka ah vure dhashugai | Mihaaru\nޕެންޝަން އޮފީހުގެ އެކްޓިން ސޯއީއޯ މިއަދު ނޫސްވެރިންނާ ވާހަކަ ދައްކަވަނީ\nގިނަ ބައެއްގެ ޕެންޝަން ބެލެންސް އުޅެނީ އެއް ލައްކައަށް ވުރެ ދަށުގައި\n23 މެއި 2020 - 16:12 65 comments\nޕެންޝަން ފަންޑުގައި ބައިވެރިވެފައިވާ އާބާދީގެ 55 ޕަސެންޓް މީހުންގެ ފަންޑް ބެލެންސް އުޅެނީ 100،000ރ. އަށް ވުރެ ދަށުގައި ކަމަށް އެ އޮފީހުން ބުނެފި އެވެ.\nމިއަދު ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ޕެންޝަން އޮފީހުން ފާތިމަތު ސުޖާތާ ހަލީމު ވިދާޅުވީ، ޕެންޝަން ފަންޑުގައި ތިބި 154،385 މީހުންގެ ތެރެއިން ގިނަ ބަޔެއްގެ އެކައުންޓުގައި ހުރީ ވަރަށް މަދު އަދަދެއް ކަމަށެވެ. އޭނާ ވިދާޅުވި، 19 ޕަސެންޓް މީހުންގެ ފަންޑުގައި ހުރީ 10،000ރ. އަށް ވުރެ ދަށް އަދަދެއް ކަމަށެވެ. އެންމެ ބޮޑު ޕެންޝަން ފަންޑުގެ ގޮތުގައިވާ 450،000ރ. އަށް މަތީގެ އާމްދަނީގެ ޕެންޝަންގައި ހުރީ ޕެންޝަން ފަންޑުގައި ބައިވެރިވި މީހުންގެ ދެ ޕަސެންޓް މީހުންގެ އެވެ.\n"އަޅުގަނޑުމެންގެ ޕާޓިސިޕެންޓުންގެ އޭޖަށް ބަލައިލައިފިއްޔާ ވަރަށް ޔަންގް ޕޮޕިއުލޭޝަނެއް މިއުޅެނީ. ފަންސާސް ޕަސެންޓަށް ވުރެ ބޮޑު ޕޮޕިއުލޭޝަނެއް މިއުޅެނީ 45 އަހަރުން ދަށުގެ އާބާދީ. އެހެންވީމަ މި ބޭފުޅުންނަށް އެބައޮތް ވަގުތު ފަންޑުގައި ހުރި ފައިސާ އިންވެސްޓްކޮށްގެން ރަނގަޅު ރިޓަޔަމެންޓެއް ހޯދުމުގެ ފުރުސަތު،" އޭނާ ވިދާޅުވި އެވެ.\nސުޖާތާ ވިދާޅުވީ، ލިބޭ އާމްދަނީން ކޮންމެ މަހަކު ގާތްގަނޑަކަށް ހަތް ޕަސެންޓް ކެނޑިގެންދާ އިރު މި އަދަދަކީ ރިޓަޔާވާ އިރު އެ މީހަކަށް އެ މީހެއްގެ އާމްދަނީ ލިބޭނެ ވަރުގެ އަދަދެއް ކަމަށެވެ. އެހެންކަމުން މީގެއިން އިތުރު ކަންކަން ކުރަން ވިސްނައިފި ނަމަ ލިބޭ ޕެންޝަން ވަރަށް ބޮޑަށް ކުޑަވާނެ ކަމަށް އޭނާ ވިދާޅުވި އެވެ.\nސުޖާތާ މިހެން ވިދާޅުވެފައިވާ އިރު ކޮވިޑް-19 އާ ގުޅިގެން ކުރިމަތިވެފައިވާ ހާލަތުން އަރައިގަތުމަށްޓަކައި ޕެންޝަން ފަންޑުގައި ހުރި ފައިސާ ދޫކުރުމަށް އިދިކޮޅު ފަރާތްތަކުން ވަނީ ގޮވައިލައިފަ އެވެ. މީގެ އިތުރުން މިކަމާ ގުޅިގެން ސޯޝަލް މީޑިއާގައި ވެސް ގިނަ ބަޔަކު އަންނަނީ ފަންޑުން ބައެއް ނެގޭނެ ގޮތް ހަދައިދިނުމަށް އެދެމުންނެވެ.\nޕެންޝަން ފަންޑަށް 10 އަހަރުވެގެން ދިޔަ އިރު މިހާތަނަށް 3.9 ބިލިއަން ރުފިޔާގެ ފައިދާއެއް ލިބިފައިވެ އެވެ.\nޕެންޝަން ފަންޑުގައި ހުރި ފައިސާ އެ އޮފީހުން އަންނަނީ ލޯންގް-ޓާމް އިންވެސްޓްމެންޓްތަކުގައި ހޭދަކުރަމުންނެވެ. މިގޮތަށް އިންވެސްޓް ކުރުމުގައި އެވްރެޖްކޮށް ކޮންމެ ޕޯޓްފޯލިއޯއަކުން ނުވަތަ އިންވެސްޓްކުރާ ފެސިލިޓީއަކުން ފަސް ޕަސެންޓްގެ ފައިދާ ލިބޭ ކަމަށް ސުޖާތާ ވިދާޅުވި އެވެ. ކުރިއަށް އޮތްތަނުގައި ވެސް ފަންޑަށް ލިބޭ ފައިސާ އިންވެސްޓް ކުރުމުގެ އިތުރު ފައިދާހުރި ގޮތްތައް އަންނަނީ ބަލަމުންނެވެ.\nރާއްޖޭގައި މަސައްކަތް ކުރާ އާބާދީގެ ގާތްގަނޑަކަށް 80 ޕަސެންޓް މީހުން މޯލްޑިވްސް ރިޓަޔާމެންޓް ޕެންޝަން ސްކީމްގައި ބައިވެރިވެފައިވެ އެވެ. މަހެއްގެ މައްޗަށް ގާތްގަނޑަކަށް 100 މިލިއަން ރުފިޔާ އެ ފަންޑަށް ޖަމާވެ އެވެ. މިހާރު ޕެންޝަން ފަންޑުގައި ބައިވެރިވެފައިވާ 154،385 މީހުންގެ ތެރެއިން 21 ޕަސެންޓަކީ 25 އަހަރުން ދަށުގެ އާބާދީ އެވެ. އަދި 38 ޕަސެންޓަކީ 26-35 އަހަރާ ދެމެދުގެ އާބާދީ އެވެ. ޕެންޝަން ފަންޑުގައި ބައިވެރިވެފައިވާ މީހުންގެ ތެރެއިން 55 އަހަރުން މަތީގެ މީހުންގެ އާބާދީއަކީ އަށް ޕަސެންޓެވެ.\nއިތުރު ލިޔުންތައް ޕެންޝަން ސްކީމް ޕެންޝަން އެޑްމިނިސްޓްރޭޝަން އޮފީސް ރިޓަޔަމެންޓަ ޕެންޝަން\nޕެންޝަން ފަންޑާ ކުޅެން ނޫޅޭ! އެއީ ފަހަށް ރައްކާކުރުން\nޕެންޝަން އޮފީސް: އެންމެ ބޮޑު ފަންޑް ފުޅާކުރުމުގައި\nޕެންޝަން ނިޒާމަށް އެދެވޭ ކުރިއެރުންތަކެއް


Enmmeh kahka kahkaafa vihkanee, foari eba huri!\nކުޅުދުއްފުށީ މަލާފަތް ގުރޫޕުގައި ވިއްކުމަށްލާ ބައެއް ކާނާތައް--\nއެންމެން ކައްކަ ކައްކާފައި ވިއްކަނީ، ފޯރި އެބަހުރި!\nކޮވިޑް-19 އާ ގުޅިގެން ގިނަ އާއިލާތަކަށް ނޭދެވޭ އަސަރުކުރި އެވެ. އެކަމާ ހެދި އާމްދަނީ ދަށްވެ ގިނަ ބަޔަކަށް ދަތިތަކާ ކުރިމަތިލި އެވެ. މި ބަލިމަޑުކަމުގެ އަސަރު އެންމެ ބޮޑަށް ކުރީ ފަތުރުވެރިކަމުގެ ދާއިރާގައި މަސައްކަތް ކުރާ ފަރާތްތަކަށާއި އަމިއްލަ މަސައްކަތް ކޮށްގެން ދިރިއުޅޭ ފަރާތްތަކަށެވެ. އެހެން ވެ ބައެއް މީހުން އާމްދަނީ އިތުރުކުރުމަށް ގޭގައި ކުރެވިދާނެ މަސައްކަތްތައް ފެށި އެވެ. އެގޮތުން އެންމެ ފާހަގަކުރެވޭ އެއް މަސައްކަތަކީ ކެއްކުމެވެ. ތަފާތު ކާނާތައް ތައްޔާރުކޮށް ވިއްކުމެވެ.\nމި މަސައްކަތުގައި ކުޅުދުއްފުށި ފާހަގަކޮށްލެވެ އެވެ. ގިނަ ބަޔަކު ލޮކްޑައުންގައި އެއްވެސް މަސައްކަތެއް ނެތި ގޭގައި ތިބެންޖެހުމުންނާއި އާމްދަނީ އިތުރުކުރުމަށް ފެށި މި މަސައްކަތް މިހާރު މިވަނީ ވަރަށް ބޮޑު ވައިގައި ހިފާލާފައި އެވެ. އެކި ގެތަކުގެ ބަދިގެ ތެރޭގެ ތަފާތު މީރު ރަހަތައް ކޮންމެ މީހަކަށްވެސް ބަލާލެވޭނެ ގޮތް މިވަނީ ވެފައި އެވެ. މީހައި އެންމެ ބޮޑަށް ފެނިގެން މިދަނީ ކަނބަލުންގެ ހީވަގިކަމެވެ.\nކެއްކުމުގެ ހުނަރަކީ ގިނަ ކަނބަލުންނަށް ފަރިތަ ހުނަރެކެވެ. އެކަމަކު މިހާރު އާއިލާގެ މެންބަރުންނަށް ކާނާ ތައްޔަރު ކުރުމުގެ ބަދަލުގައި އާމްދަނީ ހޯދާނެ މަގަކަށް މިއޮތީ އެކަން ބަދަލުކޮށްލާފަ އެވެ. މިހާރު ވައިގައި ހިފާފައި މިއޮތީ އެކި ވައްތަރުގެ ކާނާ ތައްޔާރުކޮށް ވިއްކުމެވެ. އެކި ކަހަލަ ވައިބާ ގްރޫޕްތައް ހަދައި ޓޭކް އަވޭ ހެދުމެވެ.\nހެނދުނުގެ ނާސްތާއިން ފެށިގެން ރޭގަނޑުގެ ކެއުމާ ހަމައަށް އަންނަނީ ގޭގެ އަށް ޑެލިވަރީކޮށްދެމުންނެވެ. އެގޮތުން ތައްޔާރުކުރާ ކާނާގެ ތެރޭގައި ކޭކް، ބޯކިބާ، އެކި ވައްތަރުގެ ބަތް، ނޫޑުލިސް، ބިރިޔާނި، ރޮށި، ފަޅޯ މަޖާ، ހެދިކާ، ކުޅި ރޮށި، މަސްމިރުސް، އަސާރަ، މަސް މިރުސް، ތެލުލި ފަތް، ރިހާކުރު މިހެން ގޮސް ކިޔާނެ ކަމެއް ނެތެވެ. ވަރަށް ގިނަ ބާވަތްތައް އެކި އެކި ވައިބާ ގުރޫޕްތަކުން ފެނެ އެވެ. ނުލިބޭނެ ރަހައެއް ނެތެވެ.\nބޮޑެތި ކެއުންތަކާއި ދިވެހި ވަންތަން ކެއުންތަކާއި ޒަމާނީ ކެއުންތައްވެސް ބައިވަރެވެ. ހުކުރު ދުވަހު ހާއްސަ މަސްބޮޑުވެސް މިއޮތީ އެވެ. ކުޅުދުއްފުއްޓަށް ހާއްސަ ހާލު ފޮޅި އާއި ސިއްހަތަށް ފައިދާ ހުރި ޑައިޓް ކެއުންތައްވެސް މިއޮތީ އެވެ. އޯޑަރު ކުރި ވަރެކެވެ. މިވެރިން މިތިބީ އުފަލުން ހިދުމަތުގައި އެވެ.\nމި މަސައްކަތް ކުރާ ފަރާތަކާއި ވާހަކަ ދައްކާލުމުން ބުނީ މިއީ ކެރިގެން ހިތްވަރާއެކުކޮށްފިނަމަ ރަނގަޅު މަސައްކަތެއް ކަމަށެވެ. އާމްދަނީ ހޯދުމަށްވެސް ރަނގަޅު މަސައްކަތެކެވެ. އެކަމަކު ބައެއް ފަރާތްތަކުން ބުނީ މި މަސައްކަތް ކުރާ ފަރާތްތަކުން އިންތިހާއަށް މިހާރު ގިނަވުމުން އެންމެ ރަނގަޅަށް ފައިދާ ނުލިބޭ ކަމަށެވެ.\n"އަޅުގަނޑު މި މަސައްކަތް ކުރާތާ ގާތް ގަނޑަކަށްވީ އަދި3މަސްދުވަސް، ގޭގަ އިނދެގެން ކޮށްލަން ހަމަ ވަރަށް ރަނގަޅު ކަމެއް. ރަނގަޅު އެއްޗެށް ހަމަ ލިބޭ ކުރެވިއްޖެޔާ." ކާބޯތަކެތި ތައްޔާރުކުރުމުގައި އުޅޭ އަންހެނަކު ބުންޏެވެ.\nކާތަކެތި ވިއްކުމުގައި އެންމެ ފާހަގަ ކޮށްލެވުނު ވައިބާރ ގުރޫޕަކީ "ކުޅުދުއްފުށީ މަލާފަތް" ވައިބަރ ގުރޫޕެވެ. މި ގުރޫޕަކީ ކޮންމެ ފަރާތަކަށްވެސް ކާ އެއްޗެހި ތައްޔާރުކޮށް ވިއްކުމަށް އިސްތިހާރުކޮށްލެވޭ ގުރޫޕެކެވެ. ދާދި ފަހުން ހެދި މި ގުރޫޕްގައި މިހާރު 1400 ވުރެގިނަ މެމްބަރު ތިބިއިރު ކޮންމެ ދުވަހަކުވެސް މި ގުރޫޕަށް އަންނަނީ ކެއުންތަކަށް އޯޑަރު ދިނުމަށްވެސް ފުރުސަތު ހުޅުވާލަމުންނެވެ.\nގުރޫޕަކަށް ނުލެވުނު ކަަމަށް ވަކި ވަކިންވެސް ކަނބަލުންގެ މަސައްކަތް އިސްތިހާރު ކުރުމުގައި ހިތްވަރު އެލުވައެއްނުލަ އެވެ. މި ގުރޫޕް ހާއްސަކޮށްފައިވަނީ މި ރަށުގައި ތައްޔާރުކުރާ ކާނާގެ ބާވަތަށް ވިއްކުމަށެވެ. ނަން ހުސްކޮށް ތަކެތި އަޅާލާފައި އޮވެ އެވެ. ތަފާތު ގިނަ އެހާރާއި މިހާރުގެ ފޮނި ބާވަތްތައްވެސް އެހާ ގިނަ އެވެ. ހެދިކާއަށް ބެލިޔަސް ނަން ހުސްކޮށެވެ. ހަމަ ކުޅު ދިޔާކޮށްލާނެ އެވެ.\nކޮންމެ ދުވަހަކު އެތައް އެއްޗެއް މި ގޮތަށް ތައްޔާރުކޮށްލުން ފަސޭހަ އަދި ލުއި ކަމަށް ނުވާނެއެވެ. ބުރަ އަދި ވަގުތު ހޭދަވާނެ މަސައްކަތެކެވެ. ނަމަވެސް ކޮންމެ ކަމެއްވެސް ކެރިގެން ކުރިމަތިލައިފި ނަމަ ކާމިޔާބުވާނެ އެވެ. ކޮންމެ އަކަސް މިހާރު ކުޅުދުއްފުށީގައި އެންމެ ފޯރިގަދަކޮށް މިދަނީ މިކަމެވެ.


Lanka Gai Dhin Bomuge Hamalaa Thah Raees Yaameen Kuhveri Kuravvaifi\n4 މަސް, 52 މިނެޓް, 35 ސިކުންތު ކުރިން 1680ފަތޯނާ ފާއިޒް\nކުރީގެ ރައީސް އަބްދުﷲ ޔާމީން އަބްދުލްޤައްޔޫމް. އެމަނިކުފާނު ވަނީ ލަންކާގައި ދިން ޓެރަރިސްޓް ހަމަލާތައް ކުށްވެރި ކުރައްވާފައި.\nސްރީލަންކާގައި ދިން ޓެރަރިސްޓް ހަމަލާތައް، ކުރީގެ ރައީސް އަބްދުﷲ ޔާމީން އަބްދުލްޤައްޔޫމް ކުށްވެރި ކުރައްވައިފިއެވެ.\nރައީސް ޔާމީން ވަނީ، ލަންކާގައި ދިން ބޮމުގެ ހަމަލާތަކާއި ގުޅިގެން މަރުވި މީހުންގެ އާއިލާތަކަށް ތައުޒިޔާ ރައްދު ކުރައްވާފައެވެ. އަދި ޓެރަރިޒަމާއި ދެކޮޅަށް ކުރާ މަސައްކަތުގައި ސާބިތު ކަމާއެކު ދެމިހުންނަވާނެ ކަމަށްވެސް އެމަނިކުފާނު ވަނީ ވިދާޅުވެފައެވެ.\nސްރީލަންކާގެ އެކި ސަރަހައްދުތަކުގައި ދިން ބޮމުގެ ހަމަލާތަކާއި ގުޅިގެން 207 މީހުން މަރުވެފައިވާއިރު، އެތައް ބަޔަކު ވަނީ ޒަހަމްވެފައެވެ. ލަންކާ ފުލުހުން މިހާރު ވަނީ އެކަމުގައި ޝާމިލްވާ ކަމަށް ތުހުމަތު ކުރެވޭ ތިން މީހުން ހައްޔަރުކޮށްފައެވެ.\nލަންކާގައި ދިން ހަމަލާތަކާއި ގުޅިގެން ބޭރު ގައުމުތަކަށް ނިސްބަތްވާ 30އަށް ވުރެ ގިނަ މީހުން ވަނީ މަރުވެފައެވެ. އެހެންނަމަވެސް އެމީހުން ނިސްބަތްވަނީ ކޮންކޮން ޤައުމުތަކަށް ކަމެއް ސާފެއް ނުވެއެވެ. ޗައިނާގެ ނޫހަކުން ވަނީ، ބޮމުގެ ހަމަލާތަކުގައި އެޤައުމަށް ނިސްބަތްވާ މީހަކު މަރުވެފައި ކަމަށް ބުނެފައެވެ. އަދި ޗައިނާގެ4މީހަކަށް ޒަހަމްތައް ލިބިގެން ފަރުވާ ދެމުން އަންނަ ކަމަށްވެސް ރިޕޯޓްތައް ބުނެއެވެ.\nލަންކާގައި ގިނަ އަދަދެއްގެ ދިވެހިން ދިރިއުޅެމުން އަންނަ ދެހިވަލައަށްވެސް ބޮމުގެ ހަމަލާއެއް ދީފައިވާއިރު، އެއްވެސް ދިވެއްސަކަށް ގެއްލުމެއް ނުވާ ކަމަށް ލަންކާ އެމްބަސީން ހާމަކުރެއެވެ.\nރައީސް ޔާމީން ސްރީލަންކާ


UAE ge embassy ah Hulhumale in bimeh dhookoffi | Mihaaru\nޔޫއޭއީގެ އެމްބަސީ އަށް ހުޅުމާލެ އިން ބިމެއް ދޫކޮށްފި\nއެމްބަސީ އަޅަން ޔޫއޭއީ އަށް ހުޅުމާލެ އިން ބިން ދިނުމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތު. --- ފޮޓޯ: ފޮރިން މިނިސްޓްރީ\n17 ޑިސެމްބަރ 2019 - 14:11\nމީގެ ކުރިން އިންޑިއާ، ސްރީ ލަންކާ، ބަންގްލަދޭޝް އަދި ޗައިނާ އަށް ވެސް ވަނީ ޑިޕްލޮމެޓިކް އެންކްލޭވް އިން ބިން ދޫކޮށްފަ އެވެ. އެކަމަކު، އެއްވެސް ތަނަކަށް ދޫކުރި ބިމުގެ ބޮޑުމިނާއި އިތުރު ތަފްސީލެއް ދިވެހި ސަރުކާރަކުން ހާމައެއް ނުކުރެ އެވެ.\nފޮރިން މިނިސްޓްރީން ބުނީ ޑިޕްލޮމެޓިކް އެންކްލޭވްގެ ގޮތުގައި ވަކި ސަރަހައްދެއް ކަނޑައަޅައި އެ ތަނުގައި ޑިޕްލޮމެޓިކް މިޝަންތައް ގާއިމް ކުރަނީ ގިނަ ގައުމުތަކުގައި ކަން ކުރާ އުސޫލުން، އެމްބަސީތަކަށް ސަލާމަތާއި ރައްކާތެރިކަން ދިނުމަށް ފަސޭހަ އަށް ކަމަށެވެ.\nހުޅުމާލޭގެ ދެވަނަ ފިޔަވަހީގައި ޑިޕްލޮމެޓިކް އެންކްލޭވް ގާއިމްކުރަނީ މާލެ އަކީ މިހާރު ވެސް ވަރަށް ބޮޑަށް ތޮއްޖެހިފައިވާ ތަނަކަށްވުމާ އެކު، ރާއްޖޭގައި ކުރިމަގުގައި ވެސް ގިނަ ގައުމުތަކެއްގެ ޑިޕްލޮމެޓިކް މިޝަންތައް ހުޅުވާ އިރު، ޖާގައިގެ ދަތިކަން އިންތިހާއަށް ކުރިމަތިވާނެތީ ކަމަށް މިނިސްޓްރީން ބުންޏެވެ.\nމާލޭގައި ޑިޕްލޮމެޓިކް މިޝަންތަކުގެ ވެހިކަލްތައް ޕާކްކުރުމަށް ދިމާވާ ޖާގައިގެ ދަތިތަކަށް ވެސް މިކަމުގެ ސަބަބުން ލުއިތަކެއް ލިބޭނެ ކަމަށް ވެސް ފޮރިން މިނިސްޓްރީން ބުނެ އެވެ.\nމީގެ ކުރިން އިންޑިއާ، ސްރީ ލަންކާ، ބަންގްލަދޭޝް އަދި ޗައިނާ އަށް ވަނީ ޑިޕްލޮމެޓިކް އެންކްލޭވް އިން ބިން ދޫކޮށްފަ އެވެ.\nޑިޕްލޮމެޓިކް އެންކްލޭވުން ފުރަތަމަ ބިން ދޫކުރީ އިންޑިއާ އަށެވެ. އެ ގައުމުން މިހާރު ވަނީ އެތަނުގައި އެމްބަސީގެ އިމާރާތުގެ ބިންގާ ވެސް އަޅައިފަ އެވެ.\nހުޅުމާލެ ޔޫއޭއީ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ޑިޕްލޮމެސީ ރާއްޖެ-ޔޫއޭއީ ޑިޕްލޮމެޓިކް ގުޅުން\nކޮބާ އަހަރެމެންގެ އަޚް ޕާކިސްތާން. އެޤަވްމަށް ބިމެއް ދޭން ސަރުކާރު ބިރގަތީތޯ?\nއަފްޣާނިސްތާންއަށް ހަނގުރާމަވެރިން ފޮނުވާތީތަ އެމީހުން "އަޚް" ވީ\nމީ އަނެއްއަތު މީހެއްދޯ!\nމަރުހަބާ ކުރި އެރުމެށް . ޔޭއޭއީ އެމްބަސީއެށް ރާއްޖޭގައި ޝާހިދުގެ ލީޑަރޝިޕްގަ\nތިދޫކުރާ ކޮންމެ ބިމަކަށް އެގައުމު ތަކުންވެސް ބިން އަތުލާތި.\nއެހެންް ނޫނީ ގުޅުން ކަނޑާލާނީތަ. އޭން.


ރައްޔިތުންނަށް ވަޒީފާ ހޯދައިދޭން ބޭރު މީހުންގެ ވަޒީފާގެ ގަވައިދުތަކަށް ސިންގަޕޫރުން ބަދަލު ގެންނަނީ | Sandhaanu\nރައްޔިތުންނަށް ވަޒީފާ ހޯދައިދޭން ބޭރު މީހުންގެ ވަޒީފާގެ ގަވައިދުތަކަށް ސިންގަޕޫރުން ބަދަލު ގެންނަނީ\nސިންގަޕޯރުގެ ރައްޔިތުންނަށް ވަޒީފާ ލިބުމުގައި ދިމާވަމުންދާ ދަތިތަކަށް ހައްލެއް ހޯދައިދިނުމަށް، އެ ގައުމުގައި މަސައްކަތް ކުރާ ބޭރު ގައުމުތަކުގެ މީހުންނާ ގުޅޭ ގަވާއިދުތަކަށް ބަދަލު ގެނައުމަށް ސަރުކާރުން ނިންމާފައި ވާކަމުގައި ބޮޑުވަޒީރު ލީ ސިއެން ލޫންގް ވިދާޅުވެއްޖެއެވެ.\nބޮޑުވަޒީރު ގަވައިދަށް ބަދަލު ގެންނަ ވާހަކަ ވިދާޅުވީ ގައުމީދުވަހުގެ މުނާސަބަތުގައި ގައުމާ މުޚާޠަބުކުރައްވައި މިދިޔަ އާދީއްތަ ދުވަހު ފޮނުވި މެސެޖެއްގައެވެ.\nބޮޑުވަޒީރުގެ މެސެޖުގައި ވާގޮތުން ސިންގަޕޫރަށް މަސައްކަތްކުރަން އަންނަ ބޭރު ފަރާތްތަކުގެ އަދަދާއި ފެންވަރު ދެނެގަތުމަށް ރަނގަޅު ގަވާއިދުތަކެއް ހެދިއްޖެނަމަ މިހާރެކޭ އެއްގޮތަށް އެހެން ގައުމުތަކުން އަންނަ ހުނަރުވެރި މަސައްކަތް ތެރިންނަށް މަރުހަބާ ކިޔޭނެއެވެ.\nބޭރުގެ މަސައްކަތްތެރިންގެ މައްސަލައަކީ ސިންގަޕޫރުގައި ވަރަށް ދުވަސްވީ މައްސަލަ އެކެވެ. ނަމަވެސް ދުނިޔެއަށް މިހާރު ކުރިމަތިވެފައިވާ ކޮރޯނާ ވައިރަހުގެ ނުރައްކާތެރި ވަބާއާ ގުޅިގެން ބޭރުގެ މަސައްކަތްތެރިންގެ ސަބަބުން ގައުމުގެ ރައްޔިތުންނަށް ވަޒީފާ ނުލިބިދާނެކަމުގެ ބިރު ދަނީ ބޮޑުވަމުންނެވެ.\nސަރުކާރުގެ ތަފާސް ހިސާބުތަކުން ދައްކާ ގޮތުގައި ސިންގަޕޯރުގެ 5.7 މިލިއަން މީހުންގެ އާބާދީގެ ތެރެއިން 30 އިންސައްތަ މީހުންނަކީ އެހެން ގައުމުތަކުގެ މީހުންނެވެ. މިއީ 1990 ވަނަ އަހަރާ އަޅާ ބަލާއިރު 20 އިންސައްތަ އިތުރު އަދަދެކެވެ.\nބޭރުގެ މަސައްކަތްތެރިންނާ ގުޅޭ ގަވާއިދުތަކަށް ބަދަލުގެނެސް ގައުމުގެ ރައްޔިތުންނަށް ވަޒީފާ ދިނުމުގައި އިސްކަންދިނުމަށް އެ ގައުމުގެ ސަރުކާރުން ދަނީ ގިނަ މަސައްކަތްތަކެއް ކުރަމުންނެވެ. އޭގެ ތެރޭގައި މުސާރަ ބޮޑުކުރުން ހިމެނެއެވެ.\nކޮރޯނާ ވަބާގެ ސަބަބުން މިދިޔަ އަހަރު އެކަނިވެސް ސިންގަޕޯރުގައި ދިރިއުޅެމުންދާ މީހުންގެ 0.3 އިންސައްތަ ދަށްވެގެން ދިޔައެވެ. މިއީ 2003 ވަނަ އަހަރުން ފެށިގެން މި އަދަދު ދަށްވި ފުރަތަމަ ފަހަރެވެ.


vnews - Hulhumale ge2vana fiyavaheege fenaai narudhamaa gaaimu kurumah MWSC ah havaalu koffi\nހުޅުމާލޭގެ ދެވަނަ ފިޔަވަހީގެ ފެނާއި ނަރުދަމާ ގާއިމުކުރުމަށް އެމްޑަބްލިއުއެސްސީއާ ހަވާލުކޮށްފި\nއެޗްޑީސީއާއި އެމްޑަބްލިއުއެސްސީ ދެމެދު އެއްބަސްވުމެއްގައި ސޮއިކޮށް ލިޔުން ބަދަލު ކުރަނީ -- ފޮޓޯ: އެޗްޑީސީ ޓްވިޓާ\nހުޅުމާލެ ދެވަނަ ފިޔަވަހީގެ ފެނާއި ނަރުދަމާ އަދި މަގު ހުރަސްކޮށް އަޅަން ޖެހޭ ހޮޅިތައް އެޅުމަށް އެމްޑަބްލިއުއެސްސީއާ ހަވާލުކޮށްފި އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގައި މިއަދު ބޭއްވި ރަސްމިއްޔާތެއްގައި މި އެއްބަސްވުމުގައި އެމްޑަބްލިޔުއެސްސީގެ ފަރާތުން ސޮއި ކުރެއްވީ އެ ކުންފުނީގެ މެނޭޖިން ޑިރެކްޓަރު ފަޒުލް ރަޝީދު އެވެ. އަދި އެޗްޑީސީގެ ފަރާތުން އެއްބަސްވުމުގައި ސޮއި ކުރެއްވީ އެކުންފުނީގެ މެނޭޖިން ޑިރެކްޓަރު މުހައްމަދު ސައިމަން އެވެ.\nމިމަޝްރޫއަށް 25 މިލިއަން ޑޮލަރު ހަރަދުވާނެ ކަމަށް އެޗްޑީސީއާއި އެމްޑަބްލިއުސްސީން ބުނެ އެވެ.\nއެއްބަސްވުމުގައި ސޮއި ކުރެއްވުމަށްފަހު އެޗްޑީސީގެ މެނޭޖިން ޑިރެކްޓަރު ސައިމަން ވިދާޅުވީ ހުޅުމާލޭގެ ދެވަނަ ފިޔަވަހި ތަރައްގީކުރުމަށް ގިނަ މަޝްރޫއުތަކެއް އެއްފަހަރާ ކުރިއަށް ގެންދިއުމަށް ނިންމާފައިވާ ކަމަށެވެ. މަގުތަކުގައި ކުރަންޖެހޭ ބައެއް މަސައްކަތްތައް އެމްޑަބްލިއުއެސްސީއާ ހަވާލުކޮށްފައިވަނީ ހުޅުމާލޭގެ ދެވަނަ ފިޔަވަހީގެ މަގުތައް ހެދުމުގެ މަސައްކަތް އެހެން ކުންފުންޏަކުން ކުރަމުންދާތީ އެމަަސައްކަތްތަކާއި އެކު މަސައްކަތް ކުރެވޭނެ ގޮތްތަކެއް ހެދުމަށް ކަމަށްވެސް ވިދާޅުވި އެވެ. އަދި ހުޅުމާލޭގެ ދެވަނަ ފިޔަވަހީގައި ހަދަމުންދާ މަގުތަކުގައި ތާރަ ފަށަލަ އެޅުމުގެ މަސައްކަތް ވަރަށް އަވަހަށް ފެށިގެންދާނެ ކަަމަށްވެސް ވިދާޅުވި އެވެ.\nއެމްޑަބްލިއުއެސްސީގެ މެނޭޖިން ޑިރެކްޓަރު ފަޒުލް ރަޝީދު ވިދާޅުވީ މަގު ހުރަސްކޮށް އަޅަން ޖެހޭ ހޮޅިތައް އެޅުމުގެ މަސައްކަތް މިހާރުވެސް ފަށާފައިވާ ކަމަށެވެ. މި މަޝްރޫއު އަންނަ އަހަރުގެ ސެޕްޓެމްބަރު މަހުގެ ނިޔަލަށް ނިންމާލެވޭނެ ކަމަށާއި މަޝްރޫއަށް ބޭނުންވާ ތަކެތި މިހާރު ވެސް ރާއްޖެއަށް ގެނައުމުގެ މސައްކަތް ކުރަމުންދާ ކަމަށްވެސް ވިދާޅުވި އެވެ.\nހުޅުމާލޭގެ ދެވަނަ ފިޔަވަހީގެ ދަށުން ހިއްކާފައިވާ ސަރަހައްދުތަކުގެ މަގުތައް ހަދަމުންދަނީ އިންޑިއާގެ މޯހަން މުތާ އެކްސްޕޯޓް ކުންފުންޏާއި އިންޑިއާގެ އަޝޯކާ ބިލްޑްކޮން ގުޅިގެން އުފައްދާފައިވާ ޖޮއިންޓް ވެންޗަ ކުންފުންޏަކުންނެވެ. މިމަޝްރޫއުގެ ދަށުން 18 މަސް ދުވަހުގެ ތެރޭގައި 15 ކިލޯމީޓަރުގެ މަގު ހަދައި ނިންމަން ހަވާލުކޮށްފައިވަނީ 40.3 މިލިއަން ޑޮލަރަށެވެ.\nއެއްލައްކަ މީހުންގެ އަބާދީއަކަށް އަމާޒުކޮށްގެން ހުޅުމާލޭގެ ދެވަނަ ފިޔަވަހީގެ ދަށުން 240 ހެކްޓަރުގެ ބިން ހިއްކާފައިވާއިރު ފުރަތަމަ ފިޔަވަހީގައި ހިއްކާފައިވަނީ 180 ހެކްޓަރުގެ ބިމެވެ. ހިއްކާ ބިމުގެ 60 ޕަސެންޓް މީހުން ދިރިއުޅުމަށް ހާއްސަކުރާއިރު ބާކީ 40 ޕަސެންޓަކީ ވިޔަފާރިއާއި އިގްތިސާދާ ސިނާއީ އަދި މުނިފޫހިފިލުވުމަށް ހާއްސަ ކުރާ ސަރަހައްދެކެވެ. ހުޅުމާލޭގެ ފުރަތަމަ ފިޔަވަހީގެ ބިން ހިއްކީ 60،000 މީހުންގެ ބޯހިޔާވަހި ކަމަށް އަމަޒުކޮށްގެން 1997 ވަނަ އަހަރު އެވެ.


MDP memberun govailavvanee Umar hayyarukuran | Mihaaru\nފެބްރުއަރީ 16، 2017: އުމަރު ނަސީރު އޭނާގެ އޮފީހުގައި "މިހާރު" އަށް އިންޓަވިއު ދެއްވަނީ. އުތުރު ތިލަފަޅު އެއްބަސްވުމާ ބެހޭ ގޮތުން އުމަރު ދައްކަވާ ވާހަކައާ ގުޅިގެން އޭނާ ހައްޔަރުކުރަން ބައެއް މެމްބރުން ގޮވައިލެއްވި\n16 މާޗް 2021 - 12:43\nއެމްޑީޕީ އުމަރު ނަސީރު ރައްޔިތުންގެ މަޖިލިސް އެމްއެންޑީއެފް މެމްބަރު ހަސަން އަފީފް (ވިލުފުށި) އެމްޑީޕީ ޕާލަމެންޓްރީ ގްރޫޕް މެމްބަރު ހަސަން އަހުމަދު (އިނގުރައިދޫ) މެމްބަރު އަހުމަދު ހަލީމް (ބިލެތްދޫ)\n68 ކޮމެންޓް, 46 ރިއެކްޝަންސް\nއުމަރުއަކީ ތަފާތު ވިސްނުމެއްގެ ބޭކަލެއް. އަހަރެމެންނަށް ބޭނުންވޭ އުމަރު ކަހަލަ ކެރޭމީހަކު ހުއްނަން އިދިކޮޅުގައި. ގައުމުހަމަ މަގުގައި ކުރިޔަށް ދާނީ ތަފާތުވިސްނުންހުއްނަ މީހުންނަށް ފުރުސަތުދީގެން. އުމަރު އެތެރެކުރި ކުއްތާތަކަކީ ފުލުހުންގެ މަސައކަތް ހަރުދަނާކުރުމަށް ކުރެވުނު މުހިއްމުކަމެއްނޫންތޯ.\nގައުމުގެ ސިޔާދަތު ނަގާލަން ދޮގުހަދައިގެން ވާހަކަ ދައްކާ މީހުން ހައްޔަރުކުރަންޖެހޭނަމަ އެންމެ ކުރިން ހައްޔަރުކުރަންޖެހޭނީ މިހާރު ވެރިކަމުގަ ތިބި މީހުން. އެކަހަލަ ވާހަކައަކީ ވަކި މީހަކަށް ވަކި ސަރުކާރަކަށް ފެތެންޖެހޭ ކަމެއް ނޫން. އެޒާތުގެ އެންމެ ގިނަ ދޮގު ހެދުނީ ޔާމީންވެރިކަމުގަ ޔާމީން ސަރުކާރާ ދެކޮޅަށް. އެކަމު އަނިޔާވެރިކަމަށް ކިޔާ ޔާމީންވެސް އެކަމާ ގުޅިގެން މީހުން ހައްޔަރެއްނުކުރޭ.\nއެމްޑީޕީން ގޮވާ ގޮވެއްޔެއް ވިއޔާ ކަލޭމެންވެސް ގޮވާނެނު. ހައްޔަރު ކުރިޔަސް ބޭޒާރުވެ ފަ ތިއޮތީ. ތެޅިބާލާތަން ފެނުނީމަ މަ ހީނހީނ ބަލިވެއްޖެ. އަބަދު ބައިތިއްބަންވީ ނޭވާހޮޅިއަށް އަޅުވާ ފަ.\nތިޔަ ބޮޑު ކޯލިޝަނަށްވުރެ އުމަރު އެކަނި ދައްކާ ވާހަކަވެސް މަށަށް ގަބޫލްކުރެވޭ. ލުތުފީ އިއްޒަތުގަ ގެންގުޅޭ ވާހަކަވެސްވީ މާސިންގާ ތެދަކަށް. އެކަމަކު ކަލޭމެން އޭރުބުނީ އެއީވެސް ދޮގެކޭ\nއެހެން އެ ގޮވަނީ ހަރުކަށިފިކުރުގެ ހައްދުފަހަނަ އަޅާފައިވާ މީހުން\nމިހާރު އެ އަދަދު 60 އަށް އަރުވައިފި\nއެބަ ރަނގަޅުވޭ. ސާބަހޭ އުމަރު .. ތިތިބީ ދިވެހި ދަރީން! ޔެސް ސަރ " ސެލިއުޓް "\nފޮތެއްތާކު އޮތަކަސް އެދުރެއްނުވާނެ. އެފޮތުން އެއްވެސް ފޮޅުވަތެއް ވިދާޅު ވިހެނެއް ހިއެއްނުވޭ. ނުވަތަ ވިދާޅުވިއަސް ފަހުމް ނުވީ.\nއުމަރުގެ މޭޒުމަތީ އެއޮތީ އުމަރުގެ ގޯލްޑް ކޭމްޕެއިން މެނުއަލް. އޭގަ އޮތްގޮތަށް އުމަރު ކުރިއަށް އެގެންދަނީ. މިއަންނަ ފަހަރަކީ އުމަރު ކާމިޔާބު ކުރާނެ ފަހަރު. މަވެސް މިތައްޔާރުވަނީ އުމަރުގެ އޮޑިއަށް އެރޭތޯ.\nއުތުރުތިލަ ފަޅޭ އެބުނާތަނެއް އެބުނާގޮތަށް އެޤްރިމެންޓް އެއީ ހަޤީގަތެއް ކަމުގައި ވަންޏާ އަންނަ ރިޔާސީ އިންތިހާބު ނޯވެދާނެ ފަހަރެއްގައި. އެއީ އިންޑިއާއިން އެވަންނަނީ އެހީވުމުގެ ނަމުގައި ސީދާ އެމީހުންގެ އަސްކަރިއްޔާ މެދުވެރިކޮށް އުތުރުން ދެކުނަށް އެކިސަރަހައްދު ތަކުގައި އެކި ޕުރެހެކްޓްތައް ހިންގާ އެގައުމުގެ ސި ފައިންގެ ރޯލް މިގައުމުގެ އެކިސަރަހައްދު ތަކުގައި ވަރުގަދަކުރަމުން. އެހެންވީމާ ސީދާ ހާޑުވެއާ އަށް އެވަދެގެންނަނީ.


FIFA aai AFC ge vafudheh Raajje anna gothah hamajehijje | Mihaaru\nއެފްއޭއެމްގެ ޖެނެރަލް ސެކްރެޓަރީ ހުސެއިން ހަވާޒް (ޖަވާ) އާއި ފީފާގެ ރައީސް އިންފަންޓީނޯ (މ) އަދި އެފްއޭއެމްގެ ރައީސް ބައްސާމް.-- ފޮޓޯ: އެފްއޭއެމް\nފީފާ އާއި އޭއެފްސީގެ ވަފުދެއް ރާއްޖެ އަންނަ ގޮތަށް ހަމަޖެހިއްޖެ\n07 މާޗް 2019 - 18:52 1 comment\nރާއްޖޭގެ ފުޓްބޯޅައިގައި ހިނގަމުންދާ ކަންތައްތައް ބެލުމަށް އަންނަ ހަފްތާގައި ފީފާ އާއި އޭއެފްސީގެ ވަފުދެއް ރާއްޖެ އަންނަ ގޮތަށް ހަމަޖެހިއްޖެ އެވެ.\nފީފާގެ ވަފުދެއް ރާއްޖެ އައުމާ ބެހޭގޮތުން އެފްއޭއެމަށް އިއްޔެ ފޮނުވާފައިވާ ސިޓީގެ ކޮޕީއެއް "މިހާރު" ނޫހަށް ވަނީ ލިބިފަ އެވެ. ފީފާގެ ވަފުދު އަންނަން ކުރިން ހަމަޖެހިފައި އޮތީ މި ހަފްތާގަ އެވެ. އެކަމަކު މިހާރު ހަމަޖެހިފައިވާ ގޮތުން އަންނާނީ އަންނަ އަންގާރަ ދުވަހު އެވެ.\nފީފާގެ ވަފުދު އަންނަނީ އެފްއޭއެމްގެ ހާލަތު ބެލުމުގެ އިތުރުން ރާއްޖޭގެ ގިނަ ކްލަބްތަކުގެ ސޮޔާ އެކު އެފްއޭއެމްގެ ލީޑަޝިޕް ބަދަލުކުރަން އެކްސްޓްރާ އޯޑިނަރީ ކޮންގްރެސެއް ބާއްވަން ހުށަހަޅައިފައިވާތީ އެކަން އޮޅުން ފިލުވުމުގެ ގޮތުންނެވެ.\nފީފާ އާއި އޭއެފްސީގެ ވަފުދު ކުރާ ޒިޔާރަތުގައި އެފްއޭއެމްގެ އިތުރުން އެފްއޭއެމްގެ އިތުބާރު ނެތްކަމުގެ މައްސަލައިގައި އެކްސްޓްރާ އޯޑިނަރީ ކޮންގްރެސެއް ބޭއްވުމަށް ހުށަހެޅި ކްލަބްތަކާއި އެކަމުގައި ބައިވެރިވެ ސޮއި އަނބުރާ ގެންދިޔަ ކަމަށް ބުނާ ކްލަބްތަކާ ބައްދަލުކުރާނެ އެވެ. އަދި ފުރުސަތު ލިބިއްޖެނަމަ ރާއްޖޭގެ ކުޅިވަރާ ބެހޭ ވުޒާރާ މި ވަގުތު ހިންގެވުމާ ހަވާލުވެ ހުންނެވި އެކްޓިން މިނިސްޓަރު އަލީ ވަހީދުއާ ވެސް ބައްދަލުކުރެއްވުމަށް ވަނީ ހަމަޖެހިފަ އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ ފީފާ އާއި އޭއެފްސީގެ ވަފުދު ރާއްޖެ އަންނަ ގޮތަށް ހަމަޖެހިފައިވާ ކަމަށާއި އެއީ އެކްސްޓްރާ އޯޑިނަރީ ކޮންގްރެސެއް ބޭއްވުމުގެ ގޮތުން ނޫން ކަމަށާއި ރާއްޖޭގެ ފުޓްބޯޅައިގެ ހާލަތު ދެނެގަތުމަށް ކަންތައްތައް އޮޅުންފިލުވުމުގެ ގޮތުންނެވެ.\nއެފްއޭއެމްގެ ލީޑާޝިޕުގެ އިތުބާރު ނެތްކަމުގެ ވޯޓެއް ނެގުމަށްޓަކައި އެކްސްޓްރާ އޯޑިނަރީ ކޮންގްރެސްއެއް ބާއްވައިދޭން އެދި 15 ކްލަބެއްގެ ސޮޔާ އެކު ވިކްޓަރީން ދާދި ފަހުން ހުށަހެޅި އެވެ. އެކަމަކު ފީފާއާ މަޝްވަރާކުރުމަށް ފަހު އެފްއޭއެމުން ނިންމީ އެކްސްޓްރާ އޯޑިނަރީ ކޮންގްރެސް ނުބާއްވާށެވެ. ސަބަބަކަށް އޭރު ބުނީ އޯޑިނަރީ ކޮންގްރެސްއެއް އޮތުމުން ކްލަބްތަކުގެ ކަންބޮޑުވުންތައް ހިއްސާކުރުމުގެ ފުރުސަތު އޮތުމެވެ.\nFAM ah shauguverivanyaa inthihaabah thahyaaruvey: Bassam\nބައްސާމް ވަނީ އަންނަ އަހަރު އެފްއޭއެމް އިންތިހާބަށް ތައްޔާރުވުމަށް ގޮވާލާފައި.\nފަހުން އެފްއޭއެމުން ބުނީ ސޮއިކުރި 15 ކްލަބުގެ ތެރެއިން ނިއު ރޭޑިއަންޓް ސަސްޕެންޑްކޮށްފައިވާތީ އާއި ރޮކް ސްޓްރީޓްސް އާއި ފޯކައިދޫ އަކީ މެމްބަރު ކްލަބްތަކަށް ނުވާތީ އެ ކްލަބްތައް އޭގައި ނުހިމެނޭނެ ކަމަށެވެ. އަދި އިތުރު ހަތަރު ކްލަބަކުން ނަން އަނބުރާ ގެންގޮސްފައިވާތީ ގާނޫނީ އަދަދު ހަމަނުވާ ކަމަށެވެ.\nފީފާގެ ސިޓީ އިއްޔެ ލިބުނުއިރު، އެފްއޭއެމްގެ ރައީސް ބައްސާމް އަދީލް ޖަލީލް އިއްޔެ ނޫސްވެރިންގެ ބައްދަލުވުން ބޭއްވީ ފުރަތަމަ ޑިވިޝަނުގެ ފަސް ކްލަބެއް ކަމަށްވާ މާޒިޔާ، ގްރީންސްޓްރީޓްސް، ދަ ގްރާންޑޭ، ޔުނައިޓެޑް ވިކްޓްރީ އަދި ކްލަބް އީގަލްސްގެ އޮފިޝަލުންނާ އެކު އެވެ. މީގެ ތެރޭގައި، ސޮއިކޮށް ނަން އަނބުރާ ގެންދިޔަ ކްލަބްތަކެއް ހިމެނޭކަމެއް ނޭނގެ އެވެ. ނަން އަނބުރާ ގެންދިޔައީ ކޮން ކްލަބްތަކެއް ކަމަށް އެފްއޭއެމުން ބުނެފައެއް ނުވެ އެވެ.\nއެ ބައްދަލުވުމުގައި ވާހަކަ ދައްކަވަމުން ބައްސާމް ވިދާޅުވީ ކްލަބްތަކުން އެކްސްޓްރާ އޯޑިނަރީ ކޮންގްރެސެއް ބާއްވަން ނޫޅޭ ކަމަށާއި އެކަން ކުރަނީ ވަކި ބަޔަކު ބޭނުންވެގެން ކަމަށެވެ. އަދި ބައްސާމް ވަނީ ފީފާގެ ރައީސް ޖިއާނީ އިންފަންޓީނޯ އާއި އޭއެފްސީގެ ރައީސް ޝެއިހް ސަލްމާނާ ބަދަހި ގުޅުމެއް އޮންނަ ކަމަށް ވިދާޅުވެފަ އެވެ.\nއެފްއޭއެމްގެ ލީޑަޝިޕް ބަދަލުކުރުމަށް މަސައްކަތް ކުރާ ކަމަށް އެ އިދާރާ އިން ތުހުމަތު ކުރަނީ އެމްއެމްޕީއާރްސީ ހިޔާނާތުގެ މައްސަލައެއް ބަަލަމުން އަންނާތީ މި ވަގުތު ގޭގައި ހުންނެވި ކުޅިވަރާ ބެހޭ ވަޒީރު އަހުމަދު މަހުލޫފު އަށެވެ. އެކަމަކު މަހުލޫފާއި މިހާރު ހުންނެވި އެކްޓިން ޔޫތު މިނިސްޓަރު އަލީ ވަހީދު ވަނީ އެއްވެސް ނުފޫޒެއް ނުފޯރުވާ ކަމަށް ވިދާޅުވެފަ އެވެ.\nއިތުރު ލިޔުންތައް އެފްއޭއެމް ފީފާ އޭއެފްސީ\nފީފާގެ ރައީސް ރާއްޖެ ވަޑައިގަންނަވާ ގޮތަށް ހަމަޖެހިއްޖެ


UFAA Roadha Quiz 1440 Maadhama Fesheyne | ungoofaaru.com\nބަނޑޭރިގަނޑު/ޚަބަރު/އުފާ ރޯދަ ކުއިޒް 1440 މާދަމާ ފެށޭނެ\nމުނާޒު މުޙައްމަދު5މެއި 2019\nއުނގޫފާރު ފޯސްޓަރިން އެވެއާނެސް އެސޯސިއޭޝަން (އުފާ) އިން ކޮންމެ ރަމަޟާން މަހު ބައްވަމުން އަންނަ ދީނީ ސުވާލު މުބާރާތް “އުފާ ރޯދަ ކުއިޒް” ގެ މިއަހަރުގެ މުބާރާތް މާދަމާ ފެށޭނެއެވެ. މިއީ އުފާއިން ހިންގާ “އުނގޫފާރު.ކޮމް” އޮންލައިން ނޫހުގައި އޮންލައިންކޮށް ކުރިއަށްދާ މުބާރާތެކެވެ.\nމި ކުއިޒް ކުރިއަށް ދާނީ އުނގޫފާރު.ކޮމް ގެ ޓީމުން ތައްޔާރުކޮށްފައިވާ އޮންލައިން ޕޯޓަލް އެއްގައެވެ. މި ޕޯޓަލްއަށް ރަމަޟާން މަހުގެ ކޮންމެ ދުވަހަކު ވެސް އެ ދުވަހެއްގެ ސުވާލު ލެވޭނެއެވެ. ސުވާލަށް ޖަވާބު ދެވޭނީ އެމީހެއްގެ ދިރާގު ނުވަތަ އޫރިދޫ ނަންބަރު އަދި ފޯނަށް ފޮނުވޭ އޯޓީޕީ ކޯޑެއް ބޭނުންކޮށްގެންނެވެ.\nމި ކުއިޒްގެ އެންމެ ގިނަ ޖަވާބު ދިމާކުރާ3ފަރާތެއް ހޮވާ 1 ވަނަ،2ވަނަ އަދި3ވަނަ އަށް ފައިސާގެ އިނާމެއް ދެވޭނެއެވެ. އުފާ ރޯދަ ކުއިޒް އަކީ އުނގޫފާރު.ކޮމް ގެ ކިޔުންތެރިންގެ ބޮޑު ތަރުހީބެއް ލިބެމުންދާ މުބާރާތެކެވެ.\nއުފާ އުފާ ރޮދަ ކުއިޒް 1440


Nolhivaramugai Imaaraaiy Kuraa2Kotareege Apartment Ge Bingaa Alhaifi | Hdh. Atoll Council\nނޮޅިވަރަމުގައި ޢިމާރާތްކުރާ ދެކޮޓަރީގެ އެޕާރޓްމަންޓްގެ ބިންގާ އަޅައިފި\n2018-02-21 2018-02-21 mohamed0Comment\nހދ. އަތޮޅު ކައުންސިލާއި ނޮޅިވަރަމް ކައުންސިލް ގުޅިގެން އެރަށުގައި އިމާރާތްކުރާ2ކޮޓަރީގެ އެޕާޓްމަންޓްގެ މަޝްރޫއުގައި ސޮއިކޮށް، އިމާރާތުގެ ބިންގާ އަޅައިފި އެވެ.\nމިމަޝްރޫއު ފެށުމުގެ ގޮތުން 20 ފެބުރުވަރީ 2018 ވީ އަންގާރަ ދުވަހު ނޮޅިވަރަމުގައި ބޭއްވި ރަސްމިއްޔާތުގައި، ހދ އަތޮޅު ކައުންސިލްގެ ފަރާތުން އެއްބަސްވުމުގައި ސޮއިކުރެއްވީ އެކައުންސިލްގެ ރައީސް އަލްފާޟިލް އަހުމަދު އާތިފެވެ. ނޮޅިވަރަމް ކައުންސިލްގެ ފަރާތުން ސޮއި ކުރެއްވީ އެރަށު ކައުންސިލްގެ ރައީސް އިބުރާހިމް ރަޝީދެވެ. ދެ ކޮޓަރި އެޕާޓްމަންޓްގެ ބިންގާވެސް އަޅުއްވާދެއްވީ މި ދެ ބޭފުޅުންނެވެ.\nމިރަސްމިއްޔާތުގައި ވާހަކަދައްކަވަމުން ހދ އަތޮޅު ކައުންސިލްގެ ރައީސް އަހުމަދު އާތިފު ވިދާޅުވީ މިއަދު ބިންގާ އެޅިގެންމިދާ ދެ ކޮޓަރީގެ އެޕާޓްމަންޓްގެ ސަބަބުން ރަށު ކައުންސިލްގެ މާލިއްޔާއަށް ކޮންމެވެސް ވަރެއްގައި އިތުރުކަމެއް އަންނާނެ ކަމަށެވެ. މިމަޝްރޫއުގެ ތެރެއިން ރަށަށްވެސް އާމްދަނީ ވަންނާނެ އިތުރު ގޮތެއް ފަހިވެގެންދާނެކަމަށް އާތިފްގެ ވާހަކާގައި ފާހަގަކުރެއްވި އެވެ.\n324،000ރ ހަރަދުކޮށްގެން ހަދާ މި ދެ ކޮޓަރީގެ އެޕާޓްމަންޓް އިމާރާތްކުރަން ހަވާލުކޮށްފައިވަނީ އަލްނާ ކާޕެންޓަރއާ އެވެ.\nރަށްރަށުގެ މާލިއްޔަތު އިތުރު ކުރުމަށް، ހދ އަތޮޅު ކައުންސިލާއި ރަށު ކައުންސިލްތައް ގުޅިގެން ހިންގާ ޕްރޮޖެކެޓްގެ ދަށުން މިހާރު ހަތަރު ރަށެއްގައި މަސައްކަތް ފަށާފައި ވެއެވެ. އެއީ ނޮޅިވަރަމްގެ އިތުރުން ނެއްލައިދޫ އާއި ކުމުންދޫ، ކުޅުދުއްފުށި އަދި ނޭކުރެންދޫ އެވެ.\nމި މަޝްރޫއު ހިންގުމަށް އަތޮޅު ކައުންސިލުން ކޮންމެ ރަށަކަށް 175،000ރ ޚަރަދު ކުރައްވައެވެ.\n← ހދ. އަތޮޅު ޤުރުއާން މުބާރާތް 1439\nހދ. އަތޮޅު ކައުންސިލްގެ3ވަނަ ދައުރުގެ 34 ވަނަ ޢާންމު ބައްދަލުވުމުގެ އެޖެންޑާ →


މި ސުވާލުތަކަށް ޖަވާބު ދެއްވާށެވެ؟ – Hassan Shahid\nEvery atom isacandidate for success\nމެނޫ Skip to content\n22 ނޮވެމްބަރ 2014 11 ޑިސެންބަރު 2016 AMCS\nPrevious މިއީ ހައެއްކަ މަހުޖަނުންގެ ގައުމެކެވ\nގޮތް ހުސްވީމައި އަނެއްކާވެސް ތިޔަ ހައްދަވަނީ ގޯހެކެވެ.\nއުއްތަމަ ފަނޑިޔާރުގެ ޤާނޫނީ ވަކީލު ސަސްޕެންޑުކުރުން\nޔާމީނު ކިޔާ މީހަކު ފޮނުވި ސިޓީތައް ބަލައިނުގަތް ސަބަބު\nއުއްތަމަ ފަނޑިޔާރާއި ދެކޮޅަށް ހިންގާ ޝަރީއަތް\nމިހިތާމަވެރި ހާލަތު ބަދަލު ކުރުމަށްޓަކައި ތެދުވާށެވެ.\nދިވެހިންގެ ތަރަށްގީ: ބިދޭސީ މަސައްކަތު މީހުންގެ އާބާދީ\nއޭ އަހަރެންގެ ރާއްޖެއާއެވެ! ކަލާއީ އަހަރެންގެ ލޯބިވެރިޔާއެވެ!\nހުޅުމީދޫ ދަނޑު ބިންތައް ވަކި ނުކުރެވިގެން އުޅެނީ ކީއްވެގެން ހެއްޔެވެ؟\nހިތްހެޔޮ ކަމާއި އޯގާތެރިކަން އިސްކުރާށެވެ.\nWelcome to Shahid Live\nVoice of Meedhoo\nIslamic Figh Academy\nMaldives Cusotms Service\nMin.Defence & National Security\nMin.Finance and Treasury\nMin.Fisharies & Agriculture\nMin.Health & Family\nMin.Tourism Arts and Culture\nAnit Corruption Commission\nSun Fm 94.6


ޕީއެންސީ ނައިބުރައީސް ޝުޖާ، އިދިކޮޅު އިއްތިހާދު ސަރުކާރެއްގެ ހޯމް މިނިސްޓަރު؟ | Mendhuru Online\nތ. ގުރައިދޫގައި ބިދޭސީއަކު މަރާލާފައި އޮއްވާ ފެނިއްޖެ\nފުރަބަންދަށްމލުއިތަކެއް ދިނުމަށް މިއަންނަނީ ތައްޔާރުވަމުން – ރައީސް\nއެމްޓީސީސީގެ ތާރީހީ ކާމިޔާބު – އާޒިމްގެ ޝުކުރު މުވައްޒަފުންނަށް!\nއަސްލު ސުވާލު: އަދާއި ހަމައަށް ޤާސިމް ކޮށްދިނީ ކީއް؟\nޕީއެންސީ ނައިބުރައީސް ޝުޖާ، އިދިކޮޅު އިއްތިހާދު ސަރުކާރެއްގެ ހޯމް މިނިސްޓަރު؟\nރޭގެ އިދިކޮޅުއިއްތިހާދުގެ ބޮޑު ޖަލްސާގައި މިސަރުކާރަށް ރައީސް ޔާމީނު ވަރަށް ބޮޑޑަށް ފާޑުވިދާޅުވިއެވެ. އަދި އެމް.އެމް.ޕީ.އާރުސީ ގެ މައްސަލަ އާއި 8 ފެބްރުއަރީގައި ދިވެހި ރާއްޖޭގެ އެކިތަންތާ ހުޅުޖެހި މައްސަލަވެސް ބަލާކަށް ނުކެރޭނެކަމަށް ވިދާޅުވިއެވެ. އެއީ އެކަމުގައި ހިމެނެނީ މިހާރުގެ ސަރުކާރުގެ އިސް ފަރާތްތައް ކަމަށް ވިދާޅުވިއެވެ.\nއެއައްފަހު ވިދާޅުވީ އެމައްސަލަތައް ބަލާނީ ދެން އުފެދޭ ޕީޕީއެމް ކޯލިޝަންގެ ސަރުކާރެއްގައި ކަމަށާއި އެމައްސަލަތައް ބަލާނީ ޝުޖާކަމަށެވެ. އެވިދާޅުވި ބަސްކޮޅުގެ މާނައަކީ ކޮބައިތޯ ޕީޕީއެމް އިސްފަރާތެއްގައި އެހާލުމުން ވިދާޅުވީ އެބޭފުޅުންގެ ސަރުކާރެއްގައި ހޯމް މިނިސްޓަރަކަށްވާނީ ޝުޖާ ކަމަށެވެ. އަދި މިހާރު ބާއްވާ އިވެންޓްތައް އިސްނަގައިގެން ވަރަށް ތދަތި އުނދަގުލުގައިވެސް ފަށާ، ޕާރޓީގެ ހަރަކާތްތައް އެންމެ އިސްނަގައިގެން ހިންގަނީ ޝުޖާކަމަށެވެ. ޝުޖާ އަކީ ވަރައް މަސައްކަތްތެރި އަދި އެޑްމިނިސްޓްރޭޓިވް ގޮތުން ރެޑްވޭވް ފަދަ ބޮޑެތި ކުންފުނިތައް ހިންގާފަ ހުރި ޒުވާން ލީޑަރެކެވެ.\nADS BY KALIMERA\nމިއަދު ރައީސް ޔާމީނުގެ ސަރުކާރުގައި އެންމެ ނާޖާއިޒް ފައިދާ ނެގި މެޑަމް ޓީމް ވަނީ ވެރިކަން ވެއްޓުމުން ފިލާފައެވެ. ބާރަށު ދާއިރާގެ މެންބަރު މަޖްލީސްއަށް ނުހޮވުނީ ވަރަށް ކުޑަ ތަފާތަކުންނެވެ. ރައީސް ނަޝީދު ވަނީ މެންބަރު ޝުޖާއަށް މަޖްލިސް އިންތިހާބު ތެރޭގައި އެތައްސާބިތުނުހިފޭ ވާހަކައެއް ދައްކާ ވަރަށް ވަރުގަދަޔަށް އެންޓި ކެންޕެއިން ކޮށްފައެވެ.\nރޭގެ އެއްވުމުން ގިނައަދަދެއްގެ މީހުން ޖަލްސާއަށް ހާޒިރުވެފައިވާއިވެއެވެ. ސަރުކާރުން އެއްއަހަރު ފާހަގަ ކުރަން ބޮޑު ޖަލްސާއެއް ބާއްވާފައި ނުވާއިރު އެމްޑީޕީ އިން ވެސް ބޮޑު ޖަލްސާއެއް ނުބާއްވާތާ ވަނީ އެތައް މަސްތަކެއްވެފައެވެ. 87 ހާސް މެންބަރުން ތިބޭއިރު އިއްޔެ އެމްޑީޕީގެ އެތެރޭގެ އިންތިހާބުގައި ވޯޓް ލާފައި ވަނީ އެންމެ 23 ހާސް މީހުނެވެ.\n19 މެއި 2020\nރައްޔިތުން ގޭބަންދުކޮށް، ’ވަގުން‘ ވައްކަން ކުރަނީ!\n11 މެއި 2020\nPowered by: Mediology L.L.P | Copyright 2019 – Mendhuru.mv


BREAKING NEWS: Mathiverin Ithuru 8 Meehaku Fassive Jumla 19 Ah Araifi - Vaguthu\nމަތިވެރިން އިތުރު އަށް މީހަކު ފައްސިވެ، ޖުމްލަ 19 އަށް އަރައިފި\nއއ.މަތިވެރިން ކޮވިޑް-19 އަށް އިތުރު އަށް މީހަކު ފައްސިވެ އެރަށުން ކޮވިޑަށް ފައްސިވި މީހުންގެ ޖުމްލަ އަދަދު 19 އަށް އަރައިފިއެވެ.\nމަތިވެރީ ހެލްތު ސެންޓަރުން މައުލޫމާތުދޭ ގޮތުގައި މިއަދު އެރަށުން ކޮވިޑަށް ފައްސިވެފައި ވަނީ ކުރިން ފައްސިވި މީހުންނާއި ގާތުން ބައްދަލުވެފައިވާ މީހުންނެވެ.\nމަތިވެރިން ބަޔަކު ކޮވިޑަށް ފައްސިވުމުން އެރަށަށް އަރައި ފޭބުން މަނާކޮށް، ރަށް ވަނީ މޮނިޓަރިންގެ ހާލަތަށް ގެނެސްފައެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ސޮއިކުރައްވައި މަތިވެރި ކައުންސިލަށް ފޮނުއްވި އެންގުމުގައި ވަނީ އެ ރަށް މޮނިޓަރިން ހާލަތަށް ގެނައީ ކޮވިޑް-19 އާ ގުޅިގެން ބަލަން ޖެހޭ ކަންކަން ބެލުމުގެ ގޮތުން ކަމަށެވެ.\nމަތިވެރި މޮނިޓަ ކުރުމާ ގުޅިގެން އެޖެންސީން އަންގާ ގޮތެއްގެ މަތިން ދައުލަތުގެ ކަމާބެހޭ މުއައްސަސާތަކުން އަދާކުރަން ޖެހޭ ޒިންމާތައް އަދާކުރުމުގެ ގޮތުން އަންގާ އެންގުންތަކާއި އަދި ހިންގާ ހަރަކާތްތަކަށް އެއްބާރުލުން ދީ މިކަމުގައި ރަށުގެ ކައުންސިލްގެ އިދާރާގެ ފަރާތުން ކުރަން ޖެހޭ ކަންކަން ވިލަރެސް ކުރާނެ ފަރާތެއް ކަނޑައަޅައި ދިނުމަށް ވެސް އެންގުމުގައިވެއެވެ.\nމަތިވެރިން ކޮވިޑް-19 އަށް ފައްސިވި ބައެއް މީހުންނަކީ އއ. ބޮޑުފުޅަދޫ އިން ކޮވިޑް-19 އަށް ފައްސިވި މީހާއާ ގާތުން އެއްތާންވި މީހުންނެވެ. އެރަށުން ގިނަ އިން ފައްސިވެފައި ވަނީ ތަރުތީބެއް ނެތި ނެގި ސުންކުތަކުން ފައްސިވި މީހުންނެވެ.\nއޭޕްރީލް 22, 2021 13:07\nމާލެއިން މަތިވެރިއަށް ދިޔަ ލޯންޗަކުން އެމްޑީޕީ ކައުންސިލް ރައީސް މަހަށްގޮސްގެން ރަށަށް އެރުވި އެއްޗެއް އެއީ. އަސްލަމް ދިންމާވާން ޖެހޭނެ.


Roadhaige naseyhai: Aneka aai medhu hasadhaveri nuvun - AO News\nރޯދައިގެ ނަޞޭޙަތް: އަނެކާއާއި މެދު ހަސަދަވެރި ނުވުން\nމުސްލިމުން އެއްބަޔަކު އަނެއްބަޔަކާ ގުޅިފައިވާ އެންމެ ވަރުގަދަ ގުޅުމަކީ އަޚްވަންތަ ކަމުގެ ޚާލިޞް ލޯބީގެ ގުޅުމެވެ. އެ ލޯބި ވާން ޖެހޭނީ މާތް ﷲ ގެ ވަޖުހުފުޅު އަދައިގެން ވާ ލޯތްބަކަށެވެ. ޤިޔާމަތް ދުވަހުގައި މިފަދަ މީހުން ވަނީ މާތްﷲ ގެ ޢަރްޝީގެ ހިޔަލުގައެވެ.\nތިމާގެ އަމިއްލަ ނަފުސަށް ހެޔޮކަންކަމަށް އެދޭ ފަދައިން ތިމާގެ އަޚާއަށް ވެސް އެފަދަ ހެޔޮކަންތައްތައް ވުމަށް އެދެންވާނެއެވެ. ތިމާގެ އަމިއްލަ މުދަލާއި ދަރިން ރައްކާތެރި ކުރާ ފަދައިން ތިމާގެ އަޚާގެ މުދަލާއި އަނބިދަރިންވެސް ސަލާމަތް ކުރަން ވާނެއެވެ.\nނަމަވެސް މިކަމަށް އޮތް އެންމެ ބޮޑު ފަރުވާއަކީ، ކުށް ހީތަކުން ދުރުހެލިވުމެވެ. ކުށްހީތަކަކީ ދޮގު ވާހަކަތަކުގެ އަސްލެވެ. ތިމާގެ އަޚާގެ ކަންތައްތަކަށް ފާރަލުމަށްޓަކައި ޖާސޫސު ނުކުރާށެވެ. އަދި މާއްދީ ކަންތައްތަކުގައި ތިމާގެ އަޚާގެ މައްޗަށް ކުރިހޯދުމަށް ވާދަނުކުރާށެވެ. ތިމާގެ އަޚާއަށް ފުރަގަސް ނުދޭށެވެ. ތިމާގެ އަޚާއަށް ލިބޭ ނިޢުމަތްތަކަށް ޙަސަދަވެރިވުމުން ދުރުހެލިވުމަށް އިސްލާމްދީން ގޮވާލައެވެ.\nތިމާގެ އަޚާއަށް ނިޢުމަތެއް ދެއްވާފައިވާ މަންޒަރު ފެނުމުން އެކަމަށް ޙަސަދަވެރިވުމަކީ ވަރަށް ގިނައިން ކުރެވޭކަމެކެވެ. މާތް ﷲ އެކަލާނގެ އަޅުތަކުންނަށް ތަފާތު ނިޢުމަތްތައް ދެއްވައި އިންތިޙާން ކުރައްވައެވެ. އެއީ އޭނާ އެކަލާނގެއަށް ޝުކުރުވެރިވަނީ ކިހާމިންވަރަކަށްތޯ ބެއްލެވުމަށް ޓަކައެވެ.\nމާތް ﷲ ވަޙީ ކުރައްވާފައިވާ ބަސްފުޅެއްގެ މާނާގައިވެއެވެ. “ހަމަކަށަވަރުން ތިމަންރަސްކަލާނގެ ތިޔަބައިމީހުން އިމްތިޙާން ކުރައްވާހުށީމެވެ. އެއީ ބިރުވެރިކަމާއި ބަނޑުހައިހޫނުކަމުގެ ތެރެއިން ކަމެއް މެދުވެރިކުރެއްވުމުންނެވެ. އަދި މުދާތަކާއި ފުރާނަތަކާއި މޭވާތައް އުނިކުރެއްވުމުންނެވެ. އަދި ކެތްތެރިންނަށް އުފާވެރިކަމުގެ ޚަބަރު ކަލޭގެފާނު ދެއްވާށެވެ.” ބަޤަރާ 155\nޙަސަދަވެރިކަމުގެ ސިފަ އިންސާނެއްގެ ކިބައިގައި އަށަގެންފިނަމަ، އެފަދަ މީހާ ކުރާ ހުރިހާ ހެޔޮ ޢަމަލުތަކެއް ގެއްލިގެން ދެއެވެ. އަލިފާންގަނޑަކަށް ދަރުތަކެއް އަޅާލުމުން އަނދައިގެން ދާފަދައިން އިންސާނާ ކުރާ ހެޔޮޢަމަލުތައް ނެތިގެންދެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހުން ވާރިދުވެފައިވާ ބަސްފުޅެއްގެ މާނާގައިވެއެވެ. “އަލިފާނަށް ދަރުތައް ލުމުން އަނދައިގެދާ ފަދައިން ޙަސަދަވެރިކަމުގެ ސަބަބުން އިންސާނާ ކުރާ ހެޔޮކަންތައް އަނދައިގެންދެއެވެ. ޞަދަޤާތުގެ ސަބަބުން ނުބައިކަންތައް ފޮހެވިގެން ދެއެވެ. އެއީ ފެނުން އަލިފާން ނިވިގެންދާ ފަދައިންނެވެ. ނަމާދަކީ މުއުމިނުންނަށްވާ ނޫރެކެވެ. ރޯދައަކީ ނަރަކައިން ވާ ރައްކާތެރިކަމެކެވެ.”\nރަމަޟާން ރޯދައަށް ހުންނައިރު ތިމާގެ ހިތުގައި މީހުންނާ މެދު އުފެދިފައިވާ ނުރުހުންތެރިކަމުންނާއި ޣީރަތްތެރިކަމުން ސަލާމަތް ވުމަކީ ވަރަށް މުހިންމު ކަމެކެވެ. ތިމާ ހިފާ ރޯދަ އެންމެ ފުރިހަމަ ގޮތުގައި ހިފޭނީ އެއިރުންނެވެ. މިފަދަ ނުބައި ބަލިތަކުން ސަލާމަތް ވުމަކީ ސުވަރުގެއަށް ވާޞިލްވުމަށްޓަކައި ކޮށިގެންދާ މަގެކެވެ.\nނޯޓް : މި ލިޔުމަށް މައުލޫމާތު ނަގާފައިވަނީ ޝައިޚް މޫސާ އަންވަރު ޙަސަން ރޯދައަށް ހުރެ އެހެން މީހުންނަށް ހަސަދަވެރި ނުވުމާއި ގުޅެގޮތުން ލިޔެފައިވާ ލިޔުމަކުންނެވެ.


އެމްސީއެސްގެ އޮފިސަރަކަށް ތޫނު އެއްޗަކުން ބިރުދައްކާ ސައިކަލް ފޭރިގަނެއްޖެ\n09 އޮކްޓޯބަރ 2016\nމޯލްޑިވްސް ކަރެކްޝަނަލް ސަރވިސް (އެމްސީއެސް)ގެ އޮފިސަރަކަށް، ސައިކަލެއްގައި އައި ދެމީހަކު ތޫނު ހަތިޔާރަކުން ބިރު ދައްކާ، އެ އޮފިސަރުގެ ގައިގައި ޖެހުމަށްފަހު ސައިކަލް ފޭރިގަނެއްޖެއެވެ. މި ހާދިސާ ހިނގީ މިއަދު ހެނދުނު 7:10 ހާއިރު ތާޖުއްދީން ސްކޫލް ކައިރިންނެވެ.\nފަހަކަށް އައިސް އަނެއްކާވެސް ޕްރިޒަން އޮފިސަރުންނަށް ބިރުދައްކަމުން ގެންދާކަން ވަނީ ފާހަގަ ކުރެވިފައެެވެ. އެގޮތުން ވޭދުވެދިޔަ ހަފުތާގައިވެސް ވަނީ ސައިކަލެއްގައި އައި ބަޔަކު ޕްރިޒަން އޮފިސަރެއްގެ ބޮލަށް ޕޭވްމަންޓް ގަލަކުން ހަމަލާދީފައެވެ.\nމި މައްސަލަ މޯލްޑިވްސް ޕޮލިސް ސަރވިސް އިން ގެންދަނީ ތަހުގީގު ކުރައްވަމުންނެވެ.\nމިފަދައިން އެމްސީއެސްގެ އޮފިސަރުންނަށާއި މުވައްޒަފުންނަށް އަމާޒުކޮށް ބިރު ދައްކާ އަދި ގެއްލުން ދިނުމަކީ އެމްސީއެސްއިން ވަރަށް ބޮޑަށް ކުށްވެރިކުރާ ކަމެކެވެ. އަދި އެމްސީއެސްގެ އޮފިސަރުންނަށާއި މުވައްޒަފުންނަށް މިފަދައިން ބިރު ދައްކާ ހެދިޔަސް، އެމީހުންގެ ޤާނޫނީ ވާޖިބު އަދާކުރުމުގައި ސާބިތުކަމާއެކު ދެމިތިބޭނެކަން ކަށަވަރެވެ.


Sentey Eagles ah soikohfi | Mihaaru\nއޭއެފްސީ ކަޕްގެ މެޗެއްގެ ތެރެއިން ނިއު އަށް ލަނޑެއް ޖެހުމަށް ފަހު ސެންޓޭ އުފާފާޅުކުރަނީ--. ފޮޓޯ:ނިޝާން އަލީ/މިހާރު\nރާއްޖޭގެ އެންމެ މޮޅު ކުޅުންތެރިޔާގެ މަގާމު ދެ ފަހަރެއްގެ މަތިން ހޯދާފައިވާ ސެންޓޭ އީގަލްސް އަށް ސޮއިކޮށްފައިވާކަން އެ ކްލަބުން ވަނީ "މިހާރަ"ށް ޔަގީންކޮށްދީފަ އެވެ. ކުޅުންތެރިންނަށް މުސާރަ ނުދޭ މައްސަލައިގައި އެފްއޭއެމުން ސަސްޕެންޑްކޮށްފައިވާތީ ކުރިއަށް އޮތް ސީޒަނުގައި ކުޅުމުގެ ފުރުސަތު ނިއު އަށް ނެތެވެ. ނިއުގެ ދިގު މުއްދަތުގެ ކޮންޓްރެކްޓެއްގައި ހުރި ސެންޓޭ ފިޔަވައި އެ ޓީމުގެ މުހިއްމު ހުރިހާ ކުޅުންތެރިން ވަނީ އެކި ކްލަބްތަކަށް ބަދަލުވެފަ އެވެ.\nސެންޓޭ އެންމެ ފުރަތަމަ ކުޅުނު ޓީމަކީ އީގަލްސް އެވެ. އެ ގޮތުން 2006 ވަނަ އަހަރު އެ ޓީމަށް ކުޅުނު ނަމަވެސް އޭނާގެ ކުޅުން ބޮޑަށް ފާހަގަވާން ފެށީ ފުރަތަމަ ޑިވިޝަނުގައި އޯލްޔޫތުލިންކްއޭޖް (އޭވައިއެލް) ގައި 2007 ވަނަ އަހަރު ދެއްކި މޮޅު ކުޅުމުގެ ސަބަބުންނެވެ.\nއޭވައިއެލް އަށް ކުޅުމަށް ފަހު ސެންޓޭ ދެން އޭނާ ބަދަލުވީ ކްލަބް ވެލެންސިއާ އަށެވެ. އެ ޓީމަށް ކުޅުމަށް ފަހު ނިއު އަށް އެންމެ ފުރަތަމަ ބަދަލުވީ 2011 ވަނަ އަހަރެވެ. އެ ސީޒަނުގައި ކާމިޔާބެއް ނުހޯދި ޖެހިގެން އައި އަހަރު ވިކްޓަރީ އަށް ކުޅުމަށް ފަހު 2013-2015 އަށް އަނެއްކާ ވެސް ނިއު އަށް ކުޅުނެވެ. އެ ހަތަރު އަހަރުގެ ތެރޭ ސެންޓޭ ނިއުއާ އެކު ބޮޑެތި ކާމިޔާބީތަކެއް ހޯދި އެވެ. އެގޮތުން 2013 ވަނަ އަހަރުގެ ސީޒަނުގައި ހުރިހާ މެޗަކުން މޮޅުވެ ހުރިހާ ތަށްޓެއް ނަގައި އަދި 2015 ވަނަ އަހަރު ނިއު އަށް ގައުމީ ތަށި މިލްކުކޮށްދޭން ފައިނަލުގައި ލަނޑު ޖެހި އެވެ. އޭގެ ފަހުން ޓީސީ ސްޕޯޓްސް ކްލަބަށް ކުޅުމަށް ފަހު ތިން ވަނަ ފަހަރަށް ނިއު އަށް ސޮއިކުރީ 2017 ވަނަ އަހަރު އެވެ. ސެންޓޭ ވަނީ ނިއު އަށް 100 ގޯލު ޖަހައިދީފަ އެވެެ.\nރާއްޖޭގެ ފުޓްބޯޅަ ސީޒަނުގައި އެންމެ ގިނަ ގޯލު ޖަހާ ކުޅުންތެރިޔާ އަށް ދޭ ރަން ބޫޓު ދެ ފަހަރެއްގެ މަތިން ހާސިލްކުރި ސެންޓޭ އަކީ މިދިޔަ އަހަރު ސާފް ސުޒުކީ ކަޕް ކާމިޔާބުކުރި ޓީމުގެ މުހިއްމު ކުޅުންތެރިޔެކެވެ. އެ މުބާރާތުގެ ފައިނަލުގައި އިންޑިއާ ކޮޅަށް ސެންޓޭ ވަނީ ލަނޑު ވެސް ޖަހައިފަ އެވެ.\nމުހައްމަދު ޝިޔާޒް (މޯހަން)ގެ ކޯޗުކަމުގައި ކުޅެމުން އަންނަ އީގަލްސް އަށް ސެންޓޭ ބަދަލުވުމަކީ އެ ކްލަބްގެ އެޓޭކަށް ލިބިގެންދިޔަ އިތުރު ފުރިހަމަކަމެކެވެ. މިދިޔަ ސީޒަނުގައި އީގަލްސް އެޓޭކުގައި މުހިއްމު ދައުރެއް އަދާކުރި އަހުމަދު ރިޒުވާން (ރިޒޭ)، އާއިހަސަން ރާއިފް (ހަންނަ) އަދި މުހައްމަދު ނާއިމް ވަނީ އެ ޓީމާ އެކު ހަދާފައިވާ އެއްބަސްވުން އާ ކޮށްފަ އެވެ.\nކުރިއަށް އޮތް ސީޒަނަށް އީގަލްސް އިން ސޮއި ހޯދި ކުޅުންތެރިންނަށް ބަލާއިރު އެ ޓީމުގެ ކުރީގެ ކެޕްޓަން އިމްރާން ނަޝީދު (އިންމަ) އާއި އުއްމީދީ ފުލްބެކް ހިސާމް ސަލީމް (ކޮކީ) ހިމެނެ އެވެ. އީގަލްސްގެ ގޯލު މި ފަހަރު ވެސް ބަލަހައްޓާނީ މިދިޔަ އަހަރުތަކުގައި އެ ޓީމަށް ކުޅުނު ސްރީލަންކާގެ ގޯލްކީޕަރު ސުޖަން ޕެރޭރާ އެވެ.\nކްލަބް އީގަލްސް އަލީ ފާސިރު (ސެންޓޭ)\nއަޖައިބުވަނީ ނިއު ކަހަލަ ބޮޑު ކުލަބެއް މިހާލަތައް ދާން ފުރުސަތުދިނީ ތީވެ؟ ކޮންމެވެސް ބަޔަކުގެ ނާގާބިލު ކަމުން މިހިސާބަށް ދިއުމުގެ ކުރިން އެކަމެއް ހަމައަކަށް އަޅުވަން ބަޔަކު ނިނުކުތީތީ؟ މިހާބޮޑު ތާރީޚެއްއޮތް ކުލަބެއް މިގޮތައް ވީރާނާވާން ދޫކޮއްލިއިރު ކުލަބު ހިންގަންތީބީ ކޯޗެއްކިޔަވައިގެން ތިބިބައެތޯ؟ އެއީ އަނެއްކާ ތަންދޮރު ނުދަންނަ ބައެއްތަ! މިކަހަލަ ކަންތައްތަތަކަށް ހައްލެއް ނެއްހާ ހިނދަކު މާދަމާ އަނެއް ކުލަބު އިނދަޖެހޭތަން ފެންނާނީ!\nނިއު މިސީޒަނުގަ ގަލޮޅު ދަނޑް ނުފެނިންޖިންޔާ އަހަރެން ސަފޯޓް ކުރާނި އީގަލުސް އަށް އެއީ ސެންޓޭއަށް ކުރާއި ސަފޯޓާއި އިހުތިރާމެއްގެ ބޮޑްކަމުން. އުއްމީދު ކުރަށް އަދި ވެސް ސެންޓޭ ނިއުއިން ފެންނާނި ކަމަށް ކޮންމެވެސް ދުވަހަކުން.\nމި ސީޒަންގެ ނިއު ދެކެން ވިސްނާނެ ކަމެއް ނެއި ފީފާސަސްޕެނސަން އަދި އިބައޮތް ދެއް ތޯ\nނިއުގެ ސަފޯޓަރެއްގެ ހައިސިންޔަތުން ވަރަށް ދެރަވެ އުއްމީދުތައް ހާސިލު ނުވާނެ ހެން ހީވަން ފަށައިފި. ސެންޓޭ އަކީ އެއްމެ ފަހުވަގުތާ ޖެހެން ދެންވެސް ޓީމް ދޫކޮށް ނުދާން ހުރި ހަމަ އެކަނި ކުޅުންތެރިޔާ. ސެންޓޭ ވަރަށް މަސައްކަތް ވެސް ކުރި ނިއު އަށް ކުޅުމުގެ ފުރުސަތު ލިބޭތޯ. ސެންޓޭވެސް އެހެން ޓީމަކަށް ބަދަލުވީ ނިއުއަށް ކޮޅެއްގަ ޖެހޭ ގޮތް ނުވީމަ ކަންނޭ. އަދި ވެސް އަޅުގަނޑް އުއްމީދު ކުރަށް ނިއު މި ސީޒަނުގަ ފެންނާނި ކަމަށް އިންސާ ﷲ.


އިމާމު ނަވަވީގެ ސާޅީސް ޙަދީސް6– DhiSalafiyyah\nއިމާމު ނަވަވީގެ ސާޅީސް ޙަދީސް 6\n23/07/2017 ޙަދީޘާއި އޭގެ ޢިލްމުތައް, ޙަދީޘްގެ ޝަރަޙައަލްއަޚް މުޙައްމަދު މަޢޫން ޝަރީފް\nعَنْ أَبِي رُقَيَّةَ، تَمِيمِ بْنِ أَوسٍ الدَّارِىِّ رَضِيَ اللَّهُ عَنْهُ أَنَّ النَّبِىَّ صلى الله عليه وسلم قَالَ: ((الدِّينُ النَّصِيحَةُ، قُلْنَا: لِمَنْ؟ قَالَ: لِلَّهِ، وَلِكِتَابِهِ، وَلِرَسُولِهِ، وَلأَئِمَّةِ الْمُسْلِمِينَ، وَعَامَّتِهِمْ))\nމާނައީ: އަބޫ ރުޤައްޔާ ތަމީމު ބުން އައުސް އައްދާރީ ރަޟިޔަﷲ އަންހުގެ އަރިހުން ރިވާވެގެންވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n“ދީނަކީ ނަސޭޙަތެވެ.” ތިމަންބޭކަލުން ދެންނެވީމެވެ. ކާކަށްތޯއެވެ. އެކަލޭގެފާނު ޙަދީޘްކުރެއްވިއެވެ.\n” މާތް ﷲ ގެ ޙަޟްރަތަށާއި އެއިލާހުގެ ފޮތަށާއި އެއިލާހުގެ ރަސޫލާއަށާއި މުސްލިމުންގެ ވެރިންނަށާއި އެބައިމީހުންކުރެ ޢާންމުންގެ މީހުންނަށެވެ.”\nޢަރަބިބަހުގައި ނަސޭޙަތުގެ ދެމާނައެއްވެއެވެ. އެއް މާނައަކީ އިޚްލާޞްތެރިވުމެވެ. އަނެއް މާނައަކީ ޢާއްމު ވާހަކަދެއްކުމުގައިވެސް ބޭނުންކުރާ ފަދައިން ހެޔޮ އިރުޝާދުދީ، ހެޔޮބަސްބުނުމެވެ.\nކީރިތި ޤުރުއާން ކިޔެވުމާއި އޭގެ މާނައާމެދު ވިސްނާ ފިކުރުކުރުމާއި، ކުޅަދާނަވީވަރަކުން ޤުރުއާން ހިތުދަސްކުރުމާއި، ކީރިތި ޤުރުއާނުގެ ޢިލްމުތައް\nޢާއްމު މުސްލިމުންނަށް ނަޞީޙަތްތެރިވުމަކީ އެބައިމީހުންނަށް ހެޔޮ ފައިދާ ހުރިކަންކަމަށް މަގުދެއްކުމާއި އެބައިމީހުންނަށް ދީނީ އަދި ދުނިޔަވީ ޢިލްމު ފޯރުކޮށްދިނުމާއި އެބައިމީހުންނަށް ކަންކަން އޮޅުވާލުމުން ދުރުވުމާއި، އެބައިމީހުންނާއި ޙަސަދަވެރިވުމުންދުރުވުމާއި އަދިވެސް މިފަދަ ކަންތައްތަކެވެ.


Covid-19: Sarahaddhee mashvara ah Modi dhevvi dhauvathu Raajje in gaboolukohffi\nކޮވިޑް 19: ސަރަހައްދީ މަޝްވަރާއަށް މޯދީ ދެއްވި ދައުވަތު ރާއްޖޭން ގަބޫލުކޮށްފި\nރައީސް އިބްރާހިމް މުހައްމަދު ސޯލިހް އާއި ބޮޑުވަޒީރު ނަރެންދްރަ މޯދީ -- ފޮޓޯ: އަވަސް ފައިލް\nދުނިޔޭގައި ފެތުރެމުންދާ ކޮރޯނާ ވައިރަސް ނުވަތަ ކޮވިޑް-19 އާ ގުޅިގެން ދެކުނު އޭޝީއާ ސަރަހައްދުގެ ގައުމުތަކުގެ އިސްވެރިންގެ މެދުގައި ޓެލެ ކޮންފެރެންސްއެއް ބާއްވައި ސްޓެރެޓެޖީއެއް އެކުލަވާލަން އިންޑިއާގެ ބޮޑު ވަޒީރު ނަރެންދްރަ މޯދީ ދެއްވި ދައުވަތު ރައީސް އިބްރާހިމް މުހައްމަދު ސޯލިހް ގަބޫލު ކުރައްވައިފި އެވެ.\nއިންޑިޔާގެ ބޮޑުވަޒީރު މޯދީ މިއަދު ކުރެއްވި ޓްވީޓެއްގައި ވިދާޅުވީ ކޮރޯނާއާ ދެކޮޅަށް ކުރަމުންދާ މަސައްކަތުގައި ސާކްގެ ގައުމުގެ ވެރިން ގުޅިގެން ހަރުދަނާ ސްޓްރެޓެޖީއެއް އެކުލަވާލުމަށް ހުށަހަޅުއްވަން ވިސްނަމުން ގެންދަވާ ކަމަށެވެ. އަދި އެ ކަމަށްޓަކައި ވީޑިއޯ ކޮންފެރެންސްއެއް މެދުވެރިކޮށް ސާކްގެ ގައުމުތަކުގެ ވެރިންނާއެކު މަޝްވަރާ ކުރައްވާނެ ކަމަށެވެ.\n"ސާކްގެ ގައުމުތައް ގުޅިގެން މި ދުނިޔެއަށް މިސާލު ދެއްކޭނެ، އަދި ސިއްހީ ގޮތުން ދުޅަހެޔޮ ދުނިޔެއެއް ފޯރުކޮށް ދެވޭނެ," މޯދީ ވިދާޅުވި އެވެ.\nއެ ޓްވީޓަށް ޖަވާބު ދެއްވަމުން ރައީސް ސޯލިހު މިއަދު ކުރެއްވި ޓްވީޓެއްގައި ވިދާޅުވީ މޯދީގެ ހުށަހެޅުއްވުމަށް ރާއްޖޭން މަރުހަބާ ދަންނަވާ ކަމަށާއި ކޮރޯނާ ވައިރަސްއާ ދެކޮޅަށް ސަރަހައްދީ ފެންވަރުގައި ކުރެވޭ ހުރިހާ މަސައްކަތަކަށް ރާއްޖޭގެ އެއްބާރުލުން ލިބޭނެ ކަމަށެވެ. އަދި އެފަދަ ކަމަކަށް އިސްނެންގެވުމުން ރައީސް ވަނީ މޯދީއަށް ޝުކުރު އަދާ ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހް ކުރެއްވި ޓުވީޓް\nދުނިޔޭގައި ފެތުރެމުންދާ ކޮރޯނާ ވައިރަސް މިހާރު ވަނީ ދެކުނު އޭޝިއާގެ ގިނަ ގައުމުތަކުން ވެސް ފެނިފަ އެވެ. މި ގޮތުން ރާއްޖޭން އެ ވައިރަސްގެ އަށް ކޭސްއެއް ފެނުނުއިރު އިންޑިއާ އިން 75 ކޭސްއެއް ފެނި އެކަކު މަރުވެފައިވެ އެވެ. ޕާކިސްތާނުން 21 ކޭސްއެއް ފެނުނުއިރު ސްރީލަންކާ އިން ތިން ކޭސް އަދި ބަންގްލަދޭޝް އިން ވެސް ތިން ކޭސް ވަނީ ފެނިފަ އެވެ. ނޭޕާލް އާއި ބޫޓާން އިން ވެސް ކޭސްއެއް ފެނިފައިވާއިރު އަފްޣާނިސްތާނުން ހަތް ކޭސް ފެނިފައިވެ އެވެ.\nރާއްޖޭގައި ކޮރޯނާއަށް ފުރަތަމަ ޕޮޒިޓިވް ވީ ކުރެއްދޫ ރިސޯޓްގެ ދެ ބިދޭސީ މުވައްޒަފުންނެވެ. ފަހުން ޕޮޒިޓްވެފައިވަނީ ބަތަލާ ރިސޯޓްގެ އިޓަލީ ދެ ޓޫރިސްޓެކެވެ. އޭގެ ފަހުން ކުރެއްދޫން ދެ ޓޫރިސްޓަކު ޕޮޒިޓިވް ވެފައިވެ އެވެ. އެންމެ ފަހުން ވައިރަސް ފެނިފައިވަނީ ކުރަމަތި ރިސޯޓްގެ ދެ ޓޫރިސްޓެއްގެ ގައިންނެވެ. ކޮރޯނާގެ އަށް ކޭސްއެއް ފެނުމާ ގުޅިގެން ރާއްޖޭގައި ވަނީ ސިއްހީ ކުއްލި ހާލަތެއް އިއުލާންކޮށްފަ އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + ދިވެހި އިންޑިއާގެ ގުޅުން ކޮރޯނާ ވައިރަސް ކޮވިޑް-19\nއިންޑިއާއިން ދޭނެ އެހީއާ ގުޅޭ ގޮތުން މަޝްވަރާ ކުރައްވައިފި


Hiyaanaathuge List Ga Kureega Sarukaaruge 12 Ministerun! - Vaguthu\nކޮވިޑް-19: އަތޮޅުތައް އަދިވެސް ނުރައްކަލުގައި! - 15 ގަޑިއިރު ކުރިން\nހިޔާނާތުގެ ލިސްޓުގައި ކުރީގެ ސަރުކާރުގެ 12 މިނިސްޓަރުން!\nއެމްއެމްޕީއާރުސީގެ ފައިސާ ލިބިފައިވާ ކަމަށް ބުނާ ހުރިހާ ވަޒީރުންނާއި ސަރުކާރުގެ އިސްވެރިން - ވަގުތު ގްރެފިކްސް: އިބްރާހިމް ޝާބިލް\nއެމްއެމްޕީއާރުސީގެ ހިޔާނާތުގެ ފައިސާ ލިބިފައިވާ މީހުންގެ ލިސްޓުގައި ކުރީ ސަރުކާރުގެ ކެބިނެޓުގައި ހިމެނިވަޑައިގެންނެވި 12 ވަޒީރަކާއި މި ސަރުކާރުގެ ކެބިނެޓުގެ ތިން ވަޒީރަކު ހިމެނިއްޖެއެވެ.\nއެމްއެމްޕީއާރުސީގެ ޚިޔާނާތުގެ ފައިސާ ލިބުނު ކަމަށް ބެލެވޭ 281 މީހުންގެ ނަން ރިޔާސީ ކޮމިޝަނުން ރައްޔިތުންގެ މަޖިލީހާ ޚިއްސާ ކޮށްފައި ވަނީ މިދިޔަ ބުރާސްފަތި ދުވަހުގައެވެ. މަޖިލީހުގެ ޖުޑިޝަރީ ކޮމިޓީއާއި ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ހިމެނޭހެން އެކުލަވާލާފައިވާ ޖޮއިންޓް ކޮމިޓީން ދިރާސާ ކުރުމަށްފަހު ކޮމިޝަނުން މަޖިލީހާ ހިއްސާކުރި ލިސްޓު ވަނީ އިއްޔެގެ ވަގުތެއްގައި އާންމުކޮށްފައެވެ.\nމަޖިލިހުން އާންމު ކުރި ލިސްޓުގައި މި ބޭފުޅުންނަށް ލިބިވަޑައިގެންނެވި ފައިސާގެ އަދަދު ހާމަކޮށްފައި ނުވި ނަމަވެސް މީގެކުރިން މީސްމީޑިއާގައި އާންމުވެފައިވާ ލިސްޓުން އެބޭފުޅުންނަށް ލިބިވަޑައިގެންނެވި ފައިސާގެ އަދަދުތައް އެނގެން ހުއްޓެވެ.\nކުރީ ސަރުކާރުގެ ވަޒީރުންނަށް ލިބިފައިވާ ކަމަށް ބުނާ ފައިސާ\nއޭގައިވާ ގޮތުން ކުރީގެ ނައިބު ރައީސް އަދި ފިނޭންސް މިނިސްޓަރު އަބްދުﷲ ޖިހާދަށް 200،000 ރުފިޔާ ލިބުނު ކަމަށް ކަމަށްވެއެވެ. ކުރީގެ ޔޫތު މިނިސްޓަރު މުހައްމަދު ހުސައިން ޝަރީފް (މުންދު) އަށް 579،286 ރުފިޔާ ލިބުނު ކަމަށް އެ ރިޕޯޓްގައި ބުނެއެވެ. އަދި ކުރީގެ އެޑިއުކޭޝަން މިނިސްޓަރު އައިޝަތު ޝިހާމްއަށާއި، ކުރީގެ ފޮރިން މިނިސްޓަރު ދުންޔާ މައުމޫންއަށް 200،000 ރުފިޔާ ލިބުނު ކަމަށް އެ ރިޕޯޓްގައި ތުހުމަތުކޮށްފައިވެއެވެ.\nމީގެ އިތުރުން ކުރީގެ ޑިފެންސް މިނިސްޓަރު އަދި މިހާރު ދަނގެތި ދާއިރާގެ މެމްބަރު މުހައްމަދު ނާޒިމްއަށް 5،900،000 ރުފިޔާ ލިބުނު ކަމަށާއި، ކުރީގެ އިކޮނޮމިކް މިނިސްޓަރު އަދި މިހާރު މާވަށު ދާއިރާގެ މެމްބަރަކަށް ހުންނެވި މުހައްމަދު ސައީދަށް 8،308،400 ރުފިޔާ ލިބުނު ކަމަށް އެ ރިޕޯޓުގައި ވަނީ ފާހަގަކޮށްފައެވެ. ކުރީގެ ބަންޑާރަ ނައިބު މުހައްމަދު އަނިލްއަށް 608،400 ރުފިޔާ ލިބުނު ކަމަށާއި، ކުރީގެ ފިޝަރީޒް މިނިސްޓަރު މުހައްމަދު ޝައިނީއަށް 2،231،300 ރުފިޔާ ލިބުނު ކަމަށްވެސް އެ ރިޕޯޓުގައި ބުނެއެވެ.\nތަހުގީގުގެ މައުލޫމާތު އެއްކުރުރުމުގެ މަރުހަލާގައި، ފައިސާ ލިބުނު އަދަދެއް ނޭނގޭ ކަމަށް އެ ރިޕޯޓުގައި ބުނެފައި ވަނީ ކުރީ ސަރުކާރުގެ4ވަޒީރެކެވެ. އެއީ އެމްއެމްޕީއާރުސީގެ ހިޔާނާތުގެ މޭސްތިރި ކަމަށްވާ ކުރީގެ ނައިބު ރައީސް އަހްމަދު އަދީބާއި، ކުރީގެ ހެލްތު މިނިސްޓަރު އަބްދުﷲ ނާޒިމް އިބްރާހިމްގެ އިތުރުން ކުރީގެ ޓޫރިޒަމް މިނިސްޓަރު މޫސާ ޒަމީރު އަދި ކުރީގެ އެންވަޔަަރަމެންޓް މިނިސްޓަރު ތޯރިގް އިބްރާހިމްއެވެ.\nއެމްއެމްޕީއާރުސީގެ ފައިސާ ލިބިފައިވާ ކަމަށް ބުނާ ލިސްޓުގައި ހިމެނިވަޑައިގަންނަވާ ކުރީ ސަރުކާރުގެ ވަޒީރުން\nމި ސަރުކާރުގެ ވަޒީރުންނަށް ލިބިފައިވާ ކަމަށް ބުނާ ފައިސާ\nމި ސަރުކާރުގެ މިނިސްޓަރުންގެ ތެރެއިން ފައިސާ ލިބިވަޑައިގެންނެވި ކަމަށް ތުހުމަތު ކުރެވެނީ ޔޫތު މިނިސްޓަރު އަހުމަދު މަހްލޫފަށާއި ރައީސް އޮފީހުގެ މިނިސްޓަރު ޒަހާ ވަހީދަށާއި ކުރީގެ ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލަށެވެ. ޒަހާ އާއި މަހްލޫފްގެ ނަން ލިސްޓުގައި އޮތްއިރު އެ މައްސަލަ އޮތީ ދައުވާ ކުރާ މަރުހަލާގައެވެ.\nއެ ރިޕޯޓުގައި ބުނާ ގޮތުން މަހްލޫފަށް 33،000 ޑޮލަރު ލިބުނު ކަމަށްވެއެވެ. އަދި މަލީހްއަށް 200،000 ރުފިޔާ ލިބުނު ކަމަށް ތުހުމަތު ކުރާ އިރު، ޒަހާއަށް 300،000 ރުފިޔާ ލިބުނު ކަމަށް ލިސްޓުގައިވެއެވެ.\nއެމްއެމްޕީއާރުސީގެ ފައިސާ ލިބިފައިވާ ކަމަށް ބުނާ ލިސްޓުގައި ހިމެނިވަޑައިގަންނަވާ މި ސަރުކާރުގެ ވަޒީރުން\nމި ލިސްޓުގައި މިހާރު ދައުލަތުގެ ވަޒީފާގައި ތިބި 119 މީހެއްގެ ނަން އެބަ އޮތެވެ. އެ އެންމެން ވަޒީފާއިން ވަކިކުރަން ކޮމިޓީން ވަނީ ހުށަހަޅައިފައެވެ.\nމި ބޭފުޅުންގެ އިތުރުން ކުރީ ސަރުކާރުގެ ވަޒީރުކަމާއި އެއްވަރުގެ މަގާމުތަކުގައި ތިއްބެވި ބައެއް ބޭފުޅުންނަށްވެސް ހިޔާނާތުގެ ފައިސާ ލިބިފައިވާ ކަމަށް ކޮމިޝަނުން ފޮނުވާފައިވާ ރިޕޯޓްގައި ތުހުމަތު ކުރެއެވެ. އެއީ\nރައީސް އޮފީހުގެ ކުރީގެ ސްޓޭޓް މިނިސްޓަރު މުހައްމަދު ޣައްސާން މައުމޫން\nޔޫތު މިނިސްޓްރީގެ ކުރީގެ ޑެޕިއުޓީ މިނިސްޓަރު އަބްދުލް މުހުސިން ހަމީދު\nޔޫތު މިނިސްޓްރީގެ ކުރީގެ ޑެޕިއުޓީ މިނިސްޓަރު އަބްދުﷲ ރިފާއު\nހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު މުހައްމަދު ހާނިމް\nހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު މުހައްމަދު ތޮލާލް\nޔޫތު މިނިސްޓްރީގެ ކުރީގެ ޑެޕިއުޓީ މިނިސްޓަރު ޝާހް އިސްމާއިލް\nރައީސް އޮފީހުގެ ކުރީގެ މީޑިއާ ކޯޑިނޭޓާ އައިޝަތު ލީޒާ\nކުރީ ސަރުކާރުގެ ސްޕޯކްޕާސަން އިބްރާހިމް މުއާޒް އަލީ\nނަމަވެސް އެމްއެމްޕީއާރުސީ މެދުވެރިކޮށް ހިންގާފައިވާ ހިޔާނާތުގެ އެއްވެސް ފައިސާއެއް ލިބިފައި ނުވާ ކަމަށް ކުރީ ސަރުކާރުގެ ގިނަ ވަޒީރުން ވިދާޅުވެއެވެ.\nއެމްއެމްޕީއާރުސީގެ ފައިސާ ލިބިފައިވާ ކަމަށް ބުނާ ލިސްޓުގައި ހިމެނިވަޑައިގަންނަވާ ކުރީ ސަރުކާރުގެ އިސްވެރިން\nއެމްއެމްޕީއާރުސީ ޚިޔާނާތުގެ މޭސްތެރިޔަކަށް ހުންނެވި އަދީބު ވިދާޅުވެފައިވާ ގޮތުގައި އެ ފައިސާ ސިޔާސީ ޕާޓީތަކަށާއި، ދައުލަތުގެ މުއައްސަސާތަކުގެ އިސްވެރިންނަށާއި، މަޖިލީހުގެ ބައެއް މެންބަރުންނާއި، ބައެއް ވަޒީރުންނަށާއި ޝަރުއީ ކޯޓުތަކުގެ ބައެއް ފަނޑިޔާރުންނަށް އޭނާ ދީފައިވާނެއެވެ.\nނަމަވެސް މި މައްސަލާގައި މިހާތަނަށް ދައުވާކޮށްފައި ވަނީ ތިން ފަރާތެއްގެ މައްޗަށެވެ. އެއީ ކުރީގެ ރައީސް އަބްދުﷲ ޔާމީންގެ މައްޗަށާއި، ކުރީގެ ނައިބު ރައީސް އަހްމަދު އަދީބްއާއި އެމްއެމްޕީއާރުސީގެ ކުރީގެ މެނޭޖަރު އަބްދުﷲ ޒިޔަތުގެ މައްޗަަށެވެ.\nމި ފައިސާ އަނބުރާ ދައުލަތަށް ހޯދުމަކީ ރައީސް އިބްރާޙީމް މުޙައްމަދު ޞާލިޙްގެ ރިޔާސީ ވައުދުފުޅެކެވެ. އެ ކަމަށްޓަކައި ރިޔާސީ ކޮމިޝަނެއް އެކުލަވާލައްވައި، އެންޓި ކޮރަޕްޝަން ކޮމިޝަން (އޭސީސީ) އާއި ޕްރޮސެކިއުޓާ ޖެނެރަލް (ޕީޖީ) ގެ އޮފީހާއި، ފުލުހުން ހިމެނޭ ގޮތަށް ޖޮއިންޓް އިންވެސްޓިގޭޓިވް ކޮމިޝަނެއް ވެސް އެކުލަވާލާފައިވެއެވެ.\nމެއި 13, 2021 14:04\nވަގުންގެއަތައް ލިސްޓްއެރީމާވާނެގޮތް މިވަނީ ކިތަންމެވަރަކައް\nލިސްޓައް ބަދަލުގެނަޔަސް އެމްޑީޕީން ޚިޔާނަތުގެ ފައިސާ ނުނަގާކަމަކައް ނުވާނެ މިހާރު އޮތީ ހުރިހާކަމެއް ހާމަވެފަ\nމެއި 13, 2021 15:01\nއަދީބައް ހަމައެކަނި މި ލިސްޓޮގައި ނަންޖަހަން ކެރުނީ މިމީހުންގެ ނަންަތަން އެކަނިތަ ދޮގުހަދައިގެންވެސް ލިސްޓު ބޮޑުކުރެވޭތޯ ބަލަނީތޯ.\nމެއި 13, 2021 20:36\nލިސްޓުހަދައިގެންކުރެވޭނެކަމެއްނެތް މިހާރުގެ ސަރުކާރުވަނީ ތިޔަލިސްޓަށްމާކުރިން އަރާފަ ތިޔައުޅެނީ ވެންޓިލޭޓަރު ބޮޑު ހިޔާނާތް ފޮރުވަން މޮޅުއުކުޅެއް.\nމެއި 13, 2021 20:53\nލަދުކުޑަކަން ވަގުން ތައް\nމެއި 14, 2021 01:16\nއަސްލު ތިފައިސާ ގެންގުޅޭ ކަމަށް މިހާރު ޔަގީނާ ގާތަަށް އެނގެނީ އަދީބާއި ޒިޔަތުއާއި ހާމިދު ސޭޓާއި އެމީހުން އެބުނާ އައްލާމަކާ އޮއިއްތޭ އަކާ އަދިވެސް ދެން ހުރި މީހެއް. ތިކަން ކުރުވީ ފަނިއެޅުވި މީހާ. މިހާރު ލިސްޓް ލިސްޓްތަކުގައި ތިޔަހުރީ އެމީހުން ފައިސާއަށް ހެދިގޮތް ހާމަ ނުކުރަންވެގެން ހިތަށް އެރި ބައެއްގެ ނުވަތަ އެންމެ ރުޅި އަންނަ ބައެއްގެ ބޮލަށް ޖަހާފައި. ތިޔަ ރިޔާސީ ކޮމިޝަނަކީ ވެސް ތިކަން ކުރަން އެންމެ އެކަށީގެންވާ ބައެއްނޫން. ސީދާ އެމްޑީޕީގެ އައްޑާއެއް. ޖާބިރުމެން ދޭތެރެ ދޭތެރެއިން ހަމަ ބުއްދި ފިލާއިރު އެދެއްކެނީ ހަގީގީ ވާހަކަ.


Henveyrugai Roavi alifaangadu control -vi-iru 10 thaneh gai Roavi\nމާލޭގެ ހެންވޭރުގައި ހިނގި އަލިފާނުގެ ހާދިސާ ކޮންޓްރޯލް ވީ އިރު4ގުދަނާއި6ގެއެއްގައި އަލިފާން ރޯވިއެވެ.\nރޭ އިރާކޮޅު މާލޭގައި ހިނގާދިޔަ އަލިފާނުގެ ހާދިސާ ހަތަރު ގަޑިއިރު ފަހުން ކޮންޓްރޯލްވި ނަމަވެސް އެ ސަރަހައްދުގައި ވަނީ ވަރަށް ގަދައަށް ދުމުގެ އަސަރު ކޮށްފައެވެ.\nއެމްއެންޑީއެފްއިން ބުނީ ހެންވޭރުގައި ރޭ އަލިފާނުގެ ހާދިސާއެއް ހިނގައިގެން އުޅޭ ކަމުގެ މައުލޫމާތު ރޭ 7:30 ހާއިރު އެ މުއައްސަސާއަށް ލިބުނު ކަމަށެވެ. އެންމެ ފުރަތަމަ އަލިފާން ރޯވީ ހ. ތިލަފުށީ ގޭގައި ހުރި ގުދަނެއްގައި ކަމަށާއި ނަމަވެސް އަލިފާންގަނޑު ކޮންޓްރޯލްނުވެ އެ އަލިފާންގަނޑު ބޮޑވުމުގެ ސަބަބުން ހަ ގެއަކަށް އަލިފާންގަނޑު ފެތުރިގެން ދިޔަ ކަމަށެވެ. އެގޮތުން ޖުމްލަ4ގުދަނަކާ އެކު6ގެއެއްގައި އަލިފާނު ރޯވެފައިވާ ކަމަސް އެމް އެންޑީއެފުން މައުލޫމާތު ދެއެވެ.\nމި ހާދިސާގައި އަލިފާނުގެ ހާދިސާ ހިނގި ގެތަކުގައި ދިރިއުޅޭ މީހުންނަށް ކަލާފާނު ސްކޫލުން ވަގުތީ ބޯހިޔާވަހިކަން ނޭޝަނަލް ޑިޒާސްޓާ މެނޭޖުމަންޓުން ހަމަޖައްސައިދިނެވެ. އެގޮތުން އެ ސްކޫލުގައި 300އެއްހާ މީހުން ރަޖިސްޓްރީ ކޮންފައިވާ ކަމަށް ޑިޒާސްޓާ މެނޭޖުމަންޓުން މައުލޫމާތުދެއެވެ.\nމި ހާދިސާގައި 49 އަހަރުގެ އައިޝަތު ޝައުނާ ނަމަކަށް ކިޔާ އަންހެނަކު ވަނީ މަރުވެފައެވެ. އަދި ހަމައެއާއެކު ދުމުގެ އަސަރު ކޮށްގެން ގިނަ އަދަދެއްގެ ބަޔަކަށް އޭޑީކޭ ހޮސްޕިޓަލާއި އައިޖީއެމްޗުގައި ދިޔައީ ފަރުވާ ދެމުންނެވެ.\nމި ހާދިސާ ހިނގައިގެން އުޅުނު ސަރަހައްދަށް ރައީސް އިބްރާހީމް މުހައްމަދު ސޯލިހުގެ ދެކަނބަލުންނާއި ނާއިބު ރައީސް ފައިސަލް ނަސީމްގެ އިތުރުން ބައެއް ވަޒީރުންވެސް ވަޑައިގެންނެވިއެވެ. އަދި ވަޒީރުން މަޖިލީހުގެ ކުއްލި ބައްދަލުވުމެއް ވެސް މި ހާދިސާއާ ގުޅިގެން މުލީއާގޭގައި ބޭއްވިއެވެ.\nއެ ބައްދަލުވުމުގައި ވަނީ މިފަދަ ހާދިސާތައް ތަކުރާރުވިޔަ ނުދިމަށް އަޅަންޖެހޭ ފިޔަޅުތަކާ ބެހޭގޮތުން ވެސް މަޝްވަރާ ކުރައްވާފައެވެ. އެގޮތުން މިހާރު މާލޭގެ މީހުން ދިރިއުޅޭ ސަރަހައްދުތަކުގައި މިހާރު ހުރި ކެމިކަލް ފަދަ ނުރައްކާތެރި ތަކެތި ރައްކާކުރާ ގުދަންތައް މީހުން ދިރިއުޅޭ ސަރަހައްދުތަކާ ދުރަށް ބަދަލުކުރުމުގެ ކަންކަން ކުރިޔަށްގެންދާނެ ޕްލޭނެއް އެކުލަވާލެއްވުމަށް ވެސް ވަޒީރުންގެ މަޖުލީހުން ވަނީ ނިންމަވާފައެވެ


އައްޑު އަތޮޅު ހިތަދޫ ޒުވާން ޓެކް - ނަތުފް - DhiDaily\nއައްޑު އަތޮޅު ހިތަދޫ ޒުވާން ޓެކް – ނަތުފް\nއޮކްޓޯބަރ 26, 2021\nއައްޑު އަތޮޅު ހިތަދޫއަށް އުފަން އުމުރުން 17 އަހަރުގެ ނަތުފް ނަސީރު އަކީ، ހުނަރުވެރިކަމުގެ ރޮނގުންނާއި ފަންނީ މަސައްކަތްތެރިކަމާއި އުފެއްދުންތެރިކަމުގެ ދާއިރާއިން ހައިރާންކުރުވަނިވި އެތަކެއް ހަރުފަތްތަކެއް ގިރާކޮށްފައިވާ ޒުވާން އީޖާދީ ސިކުނޑިއެއްގެ ވެރިއެކެވެ. ޅައުމުރުގައި ބައްޕަ ނިޔާވުމާއިއެކުވެސް ލިބިދިން ހިތްދަތިކަމުން ހިތްވަރު ލިބިގަނެ، ކުރިއަށް ދާނެ މަގު އަމިއްލައަށް ހޯދައި ލިބިފައިވާ ހުނަރުގެ ބޭނުން އެންމެ ފުރިހަމަ އަށް އަދާކޮށް ތަފާތު ދައްކުވައިދިން ކުއްޖެކެވެ.\nއެގޮތުން ނަތުފް ނަސީރު ވަނީ ޓެކްނޮލޮޖީގެ ދާއިރާއިން އައްޑޫ ސިޓީ އެންމެހައި ރައްޔިތުންނަށް އެތަކެއް ފަސޭހަތަކެއް ފޯރުކޮށްދީ އަމިއްލަ އެތަކެއް އުފެއްދުންތަކެއް އުފައްދާފައެވެ. ޅައުމުރުގައި އޭނާ ވަނީ މީހުން އަޖާއިބުކުރުވަނިވި އެތަކެއް މަސައްކަތްތަކެއް ކޮށް އާއުސްމިންތަކަކަށް ވާސިލްވެފައެވެ. މި ސިޓީގެ ކޮންމެ ރައްޔިތަކަށް ވެސް މިހާރު ”ޒުވާން ޓެކް“ އޭ ބުނުމުން އެއީ ކާކުކަން ވަރަށް ސާފުކޮށް އެނގޭނެއެވެ. މިއީ އޭނާ ގެ މަސައްކަތްތައް ރަމްޒުކޮށްދޭ އަދި އެކަމާއި ބެހޭ މަޢުލޫމާތު ފޯރުކޮށްދޭން ބޭނުންކުރާ ސޯޝަލްމީޑިއާގެ އިންސްޓަގްރާމް ޕޭޖަށް ކިޔާނެމެވެ. ނަތުފް ހާއްސަވާ އެންމެ ބޮޑު އެއް ސަބަބަކީ އޭނާ ކުރާ މަސައްކަތްތަކެވެ. އެގޮތުން އިލެކްޓްރޯނިކްސް ސާމާނު މަރާމާތްކުރުމާއި، ވަޑާމުގެ އެކި އެކި މަސައްކަތްތަކާއި، ބޮޑެތި އިމާރާތްތަކުގެ ފެންވައިރިން ކުރުމާއި، ބިއްލޫރި އަދި ލަކުޑި ބޭނުންކޮށްގެން އުފައްދާ އެކި އެކި އުފެއްދުންތައް އުފެއްދުމާއި، އޭސީ ހަރުކޮށް މަރާމާތުކޮށްދިނުމާއި، ސީސީޓީވީ ކެމެރާ އިންސްޓޮލޭޝަންގެ އިތުރުން އަމިއްލައަށް ތަފާތު އެކި ވަސީލަތްތައް ނަތުފް ވަނީ އީޖާދުކޮށްފައެވެ.\nނަތުފް އެންމެ ބޮޑަށް ފާހަގަކޮށްލެވެނީ ޓެކްނޮލޮޖީގެ ދާއިރާއިންނެވެ. އެގޮތުން ނަތުފް އަކީ އައްޑޫ ސިޓީގައި މިވަގުތު ހުރި އެންމެ މޮޅު ފަރާތްކަމީ އެއްވެސް މީހަކު އެކަމާއި ދެބަސްވާނެ ކަމެއް ނޫނެވެ. އެގޮތުން ފޯނުގެ ޑިސްޕްލޭ ބަދަލުކުރުމާއި ހަމައިން މަދަރބޯޑް ލެވެލް ގެ ހުރިހާ މަސައްކަތެއް ނަތުފް އަށް އިނގެއެވެ. ކޮންމެ ބްރޭންޑެއްގެ ފޯނެއްގެ ވެސް މަރާމާތުގެ ހުރިހާ މަސައްކަތެއް ނަތުފް އަންނަނީ ކުޑަ އަގެއްގައި މަދުވަގުތުކޮޅެއްގެ ތެރޭގައި ކޮށްދެމުންނެވެ. މީގެ އިތުރުން ކަރަންޓުން ބޭނުންކުރާ ކޮންމެ ވަސީލަތެއްވެސް ނަތުފް އަށް މަރާމާތްކުރަން އިނގެއެވެ. އެގޮތުން ޚާއްސަކޮށް ގޭތެރޭގައި ބޭނުންކުރާ ވަސީލަތްތްތަކާއި ލެޕްޓޮޕް،ޓީވީ އަދި ކޮމްޕިއުޓަރ ފަދަ ތަކެއްޗަށް ދިމާވާ އެންމެ ބޮޑެތި މައްސަލަތަށް ވެސް ފަސޭހަ ކަމާއި އެކު ހައްލުކޮށްދެއެވެ.\nނަތުފް ގެ ހުނަރުވެރިކަން ސާބިތުވާ އެތަކެއް އުފެއްދުންތަކެއް އޭނާ ވަނީ ޅައުމުރުގައި އީޖާދުކޮށްފައެވެ. އެގޮތުން ނަތުފް ވަނީ އުމުރުން އެންމެ 13 އަހަރުގައި ޕޮޕްކޯން މެޝިނެއް އުފައްދާފައެވެ. 2016 ވަނަ އަހަރު ނަތުފް ވަނީ ސައިންސް ފެއާ އަކަށް މެނުއަލް ލައިޓިންގް ސިސްޓަމެއް އުފައްދައި މުޅި ސިޓީ އިން ފަޙުރުވެރި އެއްވަނަ ހާސިލްކޮށްފައެވެ. މި ސިސްޓަމްގެ އެންމެ ޙާއްސަކަމަކީ ޗިޕެއްގެ ބޭނުމަކާއި ނުލައި އަމިއްލައަށް ޕްރޮގްރާމްކުރާ ގޮތަށް އުފައްދާފައިވާ ސިސްޓަމަކަށްވާތީއެވެ. އާންމުކޮށް ދުނިޔޭގައި އުފައްދަމުން އަދި ބޭނުންކުރަމުން އަންނަ ލައިޓިންގް ސިސްޓަމް ތަކަކީ އޮޓޮމެޓިކް ސިސްޓަމްތަކެވެ. މީގެ އިތުރުން ނަތުފް ވަނީ ވައިގެ ހަކަތަ ބޭނުންކޮށްގެން ކަރަންޓު އުފައްދާނެ ވަސީލަތެއްވެސް އަމިއްލަވަންތަ ގޮތަކަށް ފަރުމާކޮށް އިޖާދުކޮށްފައެވެ.\nމިދެންނެވި ކަންކަމުގެ އިތުރަށް ނަތުފް ވަނީ ފެތުމުގެ ރޮނގުންވެސް އެތަކެއް ކާމިޔާބީތަކެއް ހާސިލްކޮށްފައެވެ. އޭގެ ހެއްކަކީ ނަތުފް ވަނީ އުމުރުން6އަހަރުގައި ފަތަން ދަސްކޮށް ތަފާތު އެކި ފަންތީގެ މުބާރާތްތަކުގައި ވާދަކޮށް އެތަކެއް ގިންތިއަކުން 8 ގޯލްޑް މެޑަލާއި،7ސިލްވަރ މެޑަލް ގެ އިތުރަށް 8 ގޯލްޑް މެޑަލް މިހާތަނަށް ހޯދާފައެވެ. އަދި އައްޑޫ ސިޓީ ގައި ހުރިހާ އުމުރުފުރާއަކަށް ޙާއްސަކޮށްގެން އިންތިޒާމުކޮށް ބޭއްވުނު ”ސްވިމް އައްޑޫ“ ނަމަކަށް ކިޔާ ފެތުމުގެ މުބާރާތުގައި ވާދަކޮށް ހުޅުދޫ އިން ފެށިގެން ހިތަދޫ އާއީ ހަމައަށް ފަތައި އެންމެ ފުރަތަމަ އަށް ނިންމި ބައިވެރިއާގެ މަގާމު ވެސް ހާސިލްކޮށްފައެވެ.\nނަތުފްގެ އެންމެ ފަހުގެ އިޖާދަކީ ތަފާތު އެތަކެއް ވައްތަރެއްގެ ފޯނުތައް ބޭނުންކޮށްގެން އުފައްދާފައިވާ ސްމާޓް ފޯނެކެވެ. ފޯނުގެ ގިނަ މަސައްކަތްތަކެއް މިހާތަނަށް ނިމިފައިވާއިރު ދެން ހުރީ ނިންމަން ޖެހޭ ކުދި ކުދި ކަންތައްތައް ކަމަށް ނަތުފް ވަނީ ހާމަކޮށްފައެވެ. ނަތުފް ގެ މި ހުރިހާ މަސައްކަތްތަކެއްގައި ވެސް ޢާއިލާ އަދި އެހެނިހެން ފަރުދުންގެ ފަރާތުން ވަރަށް ވެސް އެހީތެރިކަން ލިބޭކަން ނަތުފް ވަނީ ފާހަގަކޮށްފައެވެ. އެގޮތުން ނަތުފް ގޮވައިގެން މަސައްކަތްތައް ކުރުވާ އަދި އިތުރު މަސައްކަތްތަށް ދަސްކޮށްދީ އަދި މިކަމަށް މަގުފަހިކޮށްދޭ އެންމެ ހާއްސަ މީހަކީ ހަސަން ސާލިހް އެވެ. ހަސަން ނަތުފް ގޮވައިގެން އެކި މަސައްކަތްތަކުގައި އުޅޭތާ މިހާރު ދެ އަހަރު ވެދާނެއެވެ. ނަތުފް އަށް ވުރެ އުމުރުން ބޮޑު ހަސަން މިކަމުގައި ހިމެނުމުގެ ސަބަބުން ނަތުފް އަށް ލިބެންޖެހޭ މަސައްކަތުގެ ސެކިއުރިޓީގެ އިތުރަށް ދެން ދިމާވާ އެހެނިހެން ކަންކަން ފަސޭހަވެގެންދެއެވެ. ހަސަން އަކީ ސިޓީގެ އެންމެންނަށް އިނގޭ ހިތްހެޔޮ އަޙްލާގު ރަނގަޅު ބޭފުޅެކެވެ. އުފާވެރި ޒަވާޖީ ހަޔާތެއް ވޭތުކުރަމުން އުޅޭ ހަސަން ނަތުފް ދެކެނީ އޭނާގެ އަމިއްލަ ދަރިއެއް ފަދައިންނެވެ.\nނަތުފް ގެ މި މަސައްކަތްތަށް ފްރޮމޯޓް ކުރުމުގެ ގޮތުން އޭނާވަނީ ޔޫޓިއުބް އަދި ޓިކްޓޮކްގައި އޭނާ ކުރާ މަސައްކަތްތައް ދައްކުވައިދޭ ވީޑިއޯތައް އަޕްލޯޑްކޮށްފައެވެ. ޒަމާނަށް އައިސްފައި އޮތް ބަދަލާއިއެކު މިފަދަ މަސައްކަތްތައް މިފަދަ ޕްލެޓްފޯރމް ތަކުން އިޝްތިހާރުވެގެން ދިއުމަކީ މުޅިދުނިޔޭގެ ކޮންމެ ހިސާބެއްގައި ހުރިމީހަކަށް ވެސް ކޮންމެ ގަޑިއަކު ވެސް ފަސޭހައިން ބަލާލެވޭނެފަދަ އިންތިޒާމުތަކެކެވެ.\nނަތުފް ވަނީ މަސައްކަތް ކުރަން ބޭނުންވާ ސާމާނު ނުލިބުމުގެ ދަތިކަމާއި އައްޑޫ ސިޓީގައި މިފަދަ މަސައްކަތްތަކަށް ހުރި ފުރުސަތު ހަނި ކަމަށް ފާހަގަކޮށްފައެވެ. އަދި މިފަދަ މަސައްކަތްކުރަން ބިދޭސީން ތިބުމަކީ ވެސް ނަތުފް އެކަމާއި ހިތާމަކުރާކަމެއްކަމަށް ޒުވާން އުފެއްދުންތެރިޔާ ވަނީ ހާމަކޮށްފައެވެ. ނަމަވެސް ކުރިމަތިވީ ދަތިތަކާއި އެކުވެސް ނަތުފް މިހާތަނަށް ހާސިލްކޮށްފައިވާ ކާމިޔާބީތަކާއި ގިރާކުރި ހަރުފަތްތައް ގިރާކުރަން އެހީތެރިވެދިން އެންމެންނަށް ނަތުފްވަނީ ފަށްފަށުން ޝުކުރުއަދާކޮށްފައެވެ. ހާއްސަކޮށް އޭނާގެ މަންމަ އާއި އާއިލާގެ ހުރިހާ ފަރާރްތަކަށް ހިތުގެ އެންމެ އަޑިން އޭނާ ވަނީ ޝުކުރުއަދާކޮށްފައެވެ.\nމިފަދަ ޒުވާނުންނަކީ ކުރިއަރަމުން މިއަންނަ މުޖްތަމައަށް ނަމުނާތަކެވެ. ދަސްކުރާނެ ކިތަންމެ ހަނި ފުރުސަތަކުންވެސް ދަސްކޮށްގެން އެތަކެއް ކަމެއް ހާސިލްކުރެވިދާނެކަން ނަތުފް މިވަނީ ސާބިތުކޮށްދީފައެވެ. ބައްފައެއް ނެތި މަންމައެއްގެ ތަރުބިއްޔަތުން މުޖްތަމައު ހައިރާންކުރުވަނިވި ފެންވަރަށް ނަތުފްވަނީ ހުނަރުވެރިކަން ހާސިލްކޮށް އޭގެ ފައިދާ އެންމެންނަށް ފޯރުކޮށްދީފައެވެ. މިފަދަ ޅަސިކުނޑިތަކަށް ބޭނުންވަނީ މުޖްތަމައުގެ ފޯރާމީހުންގެ އެހީތެރިކަމެވެ. ހަމަގައިމުގެސް ނަތުފް ވެގެންދާނީ އޭރަށް ރާއްޖެ ފަޙުރުވެރިވާފަދަ ހުނަރުވެރި އަގުހުރި ޒުވާނަކަށެވެ. އަދި އަޅުގަނޑުގެ އެދުމަކީ ނަތުފް ބޭނުންވާ އެންމެ އުސްމިނަށް ނަތުފްއަށް އަވަސް މުއްދަތެއްގައި ދެވޭނެ މަގުފަހިވެގެން ދިއުމެވެ. އަދި މިކަމަށް އެންމެންވެސް ދޭންޖެހޭ އެއްބާރުލުންދިނުމަކީ އަޅުމެންގެ މި މުޖްތަމައިން މިފަދަ އެތަކެއް ޒުވާނުންތަކެއް އުފެދިގެން ދިއުމަށް ލިބޭނެ ވަރަށް ބޮޑު އަލިމަގަކަށެވެ.\nފޭސްބުކް ގެ ނަން ”މެޓާ“ އަށް ބަދަލު ކޮށްފި


Diplomatic saikaleh gai helmet naalhai bridge ah araifi\nޑިޕްލޮމެޓިކް ސައިކަލެއްގައި ހެލްމެޓް ނާޅައި ބްރިޖަށް އަރައިފި\nޑިޕްލޮމެޓް ސައިކަލެއްގައި ހެލްމެޓް ނާޅައި ބްރިޖުގައި ދަތުރު ކުރި މީހާ އިން ފޮޓޯއެއް--\nޑިޕްލޮމެޓިކް ސައިކަލެއްގެ ފަހަތުގައި އިން މީހަކު ހެލްމެޓް ނާޅައި ބްރިޖަށް އެރި މައްސަލައެއް ފެންމަތިވެއްޖެ އެވެ.\nބްރިޖާއި ހައިވޭ މަތީގައި ސައިކަލުގައިދާއިރު، ހެލްމެޓް އެޅުން ވަނީ މިމަހުގެ 10 ވަނަ ދުވަހުން ފެށިގެން ސަރުކާރުން މަޖުބޫރުކޮށްފަ އެވެ. އެގޮތުން ފުލުހުން އަންނަނީ ހެލްމެޓް ނާޅާ ބްރިޖަށް އަރާ ފަރާތްތައް ހުއްޓުވަމުންނެވެ. އަދި އެފަރާތްތަކަށް ނަސޭހަތްދެމުންނެވެ. ހެލްމެޓް ނާޅައި ބްރިޖަށް އަރާ ފަރާތްތަކަށް ފިޔަވަޅު އަޅާނީ އަންނަ މަހުގެ އެއް ވަނަ ދުވަހުން ފެށިގެންނެވެ.\nއިއްޔެ ވަނީ ޑިޕްލޮމެޓިކް ސައިކަލެއްގެ ފަހަތުގައި އިން މީހަކު ހެލްމެޓް ނާޅައި އިން ފޮޓޯ އެއް ސޯޝަލް މީޑިއާގައި އާންމުވެފަ އެވެ. ކޯޓު ފަޓުލޫނު ލައިގެން އިން މީހާ އިނީ ހެލްމެޓް ނާޅަ އެވެ. ނަމަވެސް ސައިކަލް ދުއްވަން އިން މީހާ އިނީ ހެލްމެޓް އަޅައިގެނެވެ.\nނޫކުލައިގެ ބޯޑް ހަރުކޮށްފައި ހުންނަ ސައިކަލްތަކަކީ ރާއްޖޭގައި ހުންނަ ބޭރުގެ އެމްބަސީތަކާއި ކޮންސިއުލޭޓްތަކުން ބޭނުންކުރާ އުޅަނދުތަކެކެވެ.\nއެކަމާ ގުޅިގެން ފުލުހުން ބުނީ، ޑިޕްލޮމެޓުންގެ މައްސަލަތައް ބަލަމުންދާނީ ފޮރިން މިނިސްޓްރީން ކަމަށާއި އެފަރާތްތަކަށް ނަސޭހަތްދޭނީ އިސްލާހު ކުރާނީ އެމިނިސްޓްރީން ކަމަށެވެ. އަދި ހެލްމެޓް ނާޅައި ބްރިޖާއި ހައިވޭމަތީގައި ދަތުރު ކުރާ ފަރާތްތަކާމެދު ފިޔަވަޅު އަޅާނޫ އަންނަ މަހުން ފެށިގެން ކަމަށާއި މިހާރު އެފަރާތްތަކަށް ނަސޭހަތްދެމުންދާ ކަމަށެވެ.\nފޮރިން މިނިސްޓްރީން ބުނީ، އެފަދަ ކަންކަން އާންމު ގޮތެއްގައި ހިނގަނީ ގާނޫނުތަކަށް އައިސްފައިވާ ބަދަލުތައް ނޭންގުމުގެ ސަބަބުން ކަމަށެވެ. އެހެންކަމުން އެކަން ހިނގާފައިވަނީ ކޮން އެމްބަސީއަކުންތޯ ބަލައި ގަވާއިދުތަކުގެ ފަހުގެ އިސްލާހުތައް އެފަރާތްތަކާއި ހިއްސާކުރާނެ ކަމަށެވެ.\nސައިކަލްތަކުގައި ލޯގަނޑު ނުޖަހައި ހެލްމެޓް ނާޅައި އަރާ ފަރާތްތައް ޗެކް ކުރުމަށް އާންމު ގޮތެއްގައި ފުލުހުން ތިބެނީ މާލެ ކޮޅުންނަމަ ބްރިޖް ފެށޭ ހިސާބުގައި އެވެ. އަދި ހުޅުމާލެ ކޮޅުން ހައިވޭއަށް އަރާ ހިސާބުގައި އެވެ.\nމޯލްޑިވްސް ޕޮލިސް ސާވިސް ފޮރިން މިނިސްޓްރީ\nލުތުފީ އަލުން ފިލައިފި ކަމަށް ދެކެވޭ ވާހަކަ ދޮގުކޮށްފި


Fuluhunnah Chuhttee Dhinun Vaguthee Gothun Huhttaalaifi - Vaguthu\n1 މަސް ކުރިން ( މާޗް 6, 2021 )\nފުލުހުންނަށް ޗުއްޓީ ދިނުން ވަގުތީ ގޮތުން ހުއްޓާލައިފިއެވެެ.\nފުލުހުން ވިދާޅުވީ އޮޕަރޭޝަން ހާލަތާއި ގުޅިގެން ޗުއްޓީ ހިފެހެއްޓުމަކީ ފުލުހުން އަބަދުވެސް އަމަލުކުރަމުން ގެންދާ އުސޫލެއް ކަމަށެވެ. އަދި ކޮވިޑްގެ ހާލަތު ގޯސްވުމާއި ގުޅިގެން މިހާރު ފުލުހުންގެ އޮޕަރޭޝަން ލެވެލް ވަނީ ދެއަކަށް މަތިކުރެވިފައި ކަމަށާއި، މިކަމާއި ގުޅިގެން ފުލުހުންނަށް އަހަރީ ޗުއްޓީ ދިނުން މެދުކަނޑާލާފައިވާ ކަމަށެވެ.\nއެހެން ނަމަވެސް މުވައްޒަފުންނަށާއި އާއިލާ މީހުނަށް ދިމާވާ އެެމެޖެންސީ ހާލަތުތަކާއި ގުޅިގެން އަދި ކައިވެނިކުރުން ފަދަ މުހިންމު ކަންކަމަށް މިހާރުވެސް ޗުއްޓީ ދެެމުން އަންނާނެ ކަމަށް ފުލުހުން ވަނީ ވިދާޅުވެެފައެވެެެ.\nފުލުހުން ވިދާޅުވީ ޗުއްޓީ ހިފެހެެއްޓުމާއި ގުޅިގެން މިހާތަނަށް އެއްވެސް ފަރާތަކުން ޝަކުވާ ހުށަހަޅާފައެއް ނުވާކަމަށެވެ. މިހާރު ފެތުރެމުން އަންނަ ކޮވިޑް-19 ވައިރަހާއި ގުޅިގެން ގިނަ އިދާރާތަކަކަށް ވަނީ މިފަދަ ބަދަލުތައް ގެނެސްފައެވެ.\nކޮވިޑް-19 ރާއްޖޭގައި ފެތުރެން ފެށުމާއި ގުޅިގެން އަޅާފައިވާ ހަރުކަށި ފިޔަވަޅުތަކާއި ގުޅިގެން ފުލުހުން ކުރަމުން އަންނަ މަސައްކަތް ވަނީ އިތުރަށް ބުރަވެފައެވެ. އެގޮތުން މިހާރު ވެހިކަލް ދުއްވުން މަނާ ވަގުތުތަކުގައި މަގުމަތި ޕެޓްރޯލް ކުރުމަށް އަދި ކާފިއު ވަގުތުތަކުގައި ބޭރުގައި މީހުންް އުޅުން ކޮންޓްރޯލް ކުރުމަށް ވެސް ގިނަ އަދަދެއްގެ ފުލުހުން އަންނަނީ ހަރަކާތްތެރިވަމުންނެވެ.\nމާޗް 6, 2021 16:40\nބިރުން ތެޅިފޮޅެނީ.. ދެން މާގިނަ ދުވަހެއް ނުވާނެ އިރާދަކުރެއްވިޔާ... 2022 ފެބްރުއަރީ 07 ގެ ކުރީން މިކަން ނިމޭނެ\nމާޗް 6, 2021 17:29\nނަޝީދު ބިރުން ތިކަން ތިކުރީ.


SunOnline: Naifaru fenaai narudhamaa massala huttifai vaathee majilis ah garaareh\nނައިފަރު ފެނާއި ނަރުދަމާ މައްސަލަ ހުއްޓިފައިވާތީ މަޖިލީހަށް ގަރާރެއް\nއައިޝަތު ފަރީޙާ 20 Oct 2020, 10:16\nނައިފަރު ދާއިރާގެ މެންބަރު އަހުމަދު ޝިޔާމް -- ފޮޓޯ: މަޖިލިސް\nޅ. ނައިފަރުގައި ފެނާއި ނަރުދަމާ ގާއިމް ކުރުމުގެ މަސައްކަތް ހުއްޓިފައިވާ މައްސަލާގައި ރައްޔިތުންގެ މަޖިީހަށް ގަރާރެއް ހުށަހަޅައިފި އެވެ\nނައިފަރު ދާއިރާގެ މެންބަރު އަހުމަދު ޝިޔާމު ހުށަހެޅުއްވި މި ގަރާރުގެ ފުރަތަމަ ކިޔުން މިއަދު ވަނީ އިއްވައިފަ އެވެ.\nމެންބަރު ޝިޔާމު އެ ގަރާރު ހުށަހެޅުއްވީ ނައިފަރުގެ ފެނާއި ނަރުދަމާގެ މަސައްކަތް ހުއްޓިފައި އޮތުމުގެ ސަބަބުން އެ ރަށުގެ ރައްޔިތުންނަށް ކުރިމަތިވެފައިވާ ދަތިތައް ހައްލުކޮށްދިނުމަށް ސަރުކާރަށް ގޮވާލައްވަ އެވެ.\nޝިޔާމް ހުށަހެޅެއްވި އެ ގަރާރުގައި ބުނެފައިވަނީ، ފެނާއި ނަރުދަމާގެ 85 އިންސައްތް މަސައްކަތް ނިމިފައި ވަނިކޮށް، އެ މަސައްކަތް ކުރާ ކުންފުންޏާއި އެކު ވެފައިވާ އެއްބަސްވުން ވަނީ ކުއްލި ގޮތަކަށް މި އަހަރުގެ ޖެނުއަރީ މަހުގެ 23 ވަނަ ދުވަހު، ސަރުކާރުން އުވާލާފައި ކަމަށެވެ.\nއެއްބަސްވުން ބާތިލު ކުރުމުން ވާހަކަ ދައްކައިގެން އެ މައްސަލަ ހައްލު ކުރުމަށް މަސައްކަތް ކުރިކަން ފާހަގަކޮށް އެ ގަރާރުގައި ބުނެފައިވަނީ އެކަމަށް އަލި މަގެއް ފެނެފައި ނުވާ ކަމަށެވެ. އަދި ފެނާއި ނަރުދަމާގެ މަސައްކަތް ހުއްޓިފައި އޮތުމުން ރައްޔިތުންނަށް ބޮޑެތި ތަކުލީފުތަކެއް އުފުލަން ޖެހިފައިވާ ކަން އެ ގަރާރުގައި ވަނީ ބުނެފަ އެވެ.\nފެނާއި ނަރުދަމާގެ މަސައްކަތް ހުއްޓިފައި އޮތުމުން އެކަމުގެ ކަންބޮޑުވުން ރައީސް އިބްރާހިމް މުހައްމަދު ސޯލިހުގެ ސަމާލުކަމަށް ގެނައިސް އެކަމަށް މަޖިލީހުގެ ތެރެއިން ހައްލެއް ހޯދުމަށް މަސައްކަތް ކޮށް އަދި ވެސް ކުރިއެރުމެއް ލިބިފައި ނުވާ ކަމަށް ޝިޔާމުގެ ގަރާރުގައި ވަނީ ބުނެފަ އެވެ.\nއެހެން ނަމަވެސް މި އަހަރުގެ އޭޕްރީލް މަހުގެ ތެރޭގައި އޭރުގެ ޕްލޭނިން މިނިސްޓަރު އަދި މުހައްމަދު އަސަލަމް މަޖިލީހަށް ހާޒިރުކޮށް ސުވާލު ކުރުމުން އެ މަސައްކަތް ދައުލަތުގެ ހިއްސާ އޮންނަ ފެން ކުންފުނި، އެމްޑަބްލިއުއެސްސީއާ ހަވާލު ކޮށްގެން ކުރިއަށް ގެންދަވާނެ ކަމުގެ ޔަގީންކަން ދެއްވާފައިވާ ކަން ޝިޔާމް ވަނީ ފާހަގަކޮށްފަ އެވެ.\n"ފެނާއި ނަރުދަމާގެ މަސައްކަތް ނުނިމި ހުއްޓިފައި ވުމުގެ ސަބަބުން ނައިފަރުގެ މަގުތައް ހަލާކުވެ ހިނގާބިގާވެ އުޅުމަށް ދަތިތަކެއް ކުރިމަތިވެފައި ވީހިނދު މަގުތައް ހެދޭނެ ގޮތެއްވެސް ނެތި، ވިއްސާރަވުމުން މަގުތަކުގައި ފެންބޮޑުވުވެ ރައްޔިތުންނަށް ބޮޑެތި ދަތިތަކާ ގެއްލުންތަކާ ކުރިމަތިވަމުންދޭ،" ޝިޔާމް ހުށަހެޅުއްވި ގަރާރުގައި ވަނީ ބުނެފަ އެވެ\nނައިފަރުގެ ފެނާއި ނަރުދަމާގެ މަސައްކަތް އިންޑިއާގެ ޖޮއިންޓް ވެންޗާ ކުންފުންޏެއް ކަމަށްވާ ލަކީ ހިޔާ އެކްސްޕޯޓްސް އާއި ޓްރެވަނީއާ ހަވާލުކޮށްފައިވަނީ 2017 ވަނަ އަހަރުގެ ޖޫން މަހު އެވެ.\nއެ މަސައްކަތް އެ ކުންފުންޏަ ހަވާލުކުރިތާ ތިން އަހަރު ވެފައިވާއިރު މަސައްކަތް ކުރިއަށް ގޮސްފައިވަނީ ކުޑަ މިންވަރަކަށެވެ. އޯޕެކް ފަންޑުގެ އެހީ ލިބިގެން ފެށި ނައިފަރުގެ ފެނާއި ނަރުދަމާ މަސައްކަތް ހަވާލު ކުރި ފަހުން ތިން އަހަރުވީއިރު މަސައްކަތް ނިންމާލެވިފައިނުވާތީ އެ ރަށުގެ މަގުތަކުގެ ހާލަތުވެސް އޮތީ ދަށްވެފަ އެވެ.\nމަގުތަކުގެ ހާލަތު ގޯސްވެ ދުއްވާ އެއްޗެހި ދުއްވަން ދަތިވާތީ އެރަށުގެ ޒުވާނުން ވަނީ މިދިޔަ ބުރާސްފަތި ދުވަހު ސައިކަލު ބުރެއް ބާއްވައި، އަޑު އުފުލައިފަ އެވެ.\nނައިފަރަކީ 5،000 އަށް ވުރެ ގިނަ މީހުންގެ އާބާދީ އެއް އޮންނަ ރަށެކެވެ. އުތުރުގެ ދެވަނައަށް އެންމެ އާބާދީބޮޑު ރަށުގައި ފެނާއި ނަރުދަމާ ގާއިމް ވެފައި ނެތުމާއި މަގުތަކުގެ ފެންވަރު ދަށްވެ، ވިއްސާރަވުމުން ފެންހެދި، އަޑިގަޑަންތައް ގިނަވުމަކީ ރަށުގެ ރައްޔިތުންނަށާއި ރަށަށް ޒިޔާރަތްކުރާ ފަރާތްތަކަށްވެސް އޮތް ބޮޑު ގޮންޖެހުމެކެވެ.\nކުޑަފަރީގެ ފެނާއި ނަރުދަމާ ގާއިމުކުރަން ފަށައިފި\nވޭމަންޑޫ ނަރުދަމާގެ މަސައްކަތް ފެން ކުންފުނިން ފަށައިފި


ޓޫރިސްޓް ސިނާއަތުގައި ހިމެނޭ ތަންތަނާއި ގުޅުންހުރި ޤަވާއިދުތަކާއި އަދި ޤަވާއިދަށް ގެނެވޭ އިސްލާޙުތަކުގެ ރެކޯޑް ބެލެހެއްޓުން. އަދި މިނިސްޓްރީގެ ޤަވާއިދުގައިވާ ފަތުރުވެރިކަމުގެ ޚިދުމަތްދޭ ތަންތަނުގެ ސްޓޭންޑާރޑް ރިވައިސްކުރުމުގެ މަސައްކަތުގައި އެހީތެރިވެ މިކަމާއި ގުޅުންހުރި ރެކޯޑްތައް ބެލެހެއްޓުން.\nމިނިސްޓްރީގެ އިދާރީ ޤާބިލިއްޔަތުކަން އިތުރުކޮށް، ލާމަރުކަޒީ އުޞޫލުން ހިންގުމަށް މަގުފަހިކުރުމަށްޓަކައި މިނިސްޓްރީގެ މޮނިޓަރިންގ އަދި ރެގިއުލޭޓަރީ މަސައްކަތްކުރާ ފަރާތްތައް ތަމްރީނުކުރުމުގެ މަސައްކަތުގައި އެހީތެރިވެދިނުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 07 ނޮވެމްބަރ 2019 ވާ ބުރާސްފަތި ދުވަހުގެ 13:30ގެ ކުރިން، މިނިސްޓްރީ އޮފް ޓޫރިޒަމް (ވެލާނާގެ،5ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) އަދި ފެކްސް (3322512) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


alhaa eid aa gulhigen ulhiyaa kathilaifi\nއަޟްހާ އީދާއި ގުޅިގެން އުޟްހިޔާ ކަތިލައިފި\n1 އަހަރު, 8 މަސް,2ހަފްތާ, 1 ދުވަސް, 16 ގަޑި, 47 މިނެޓް, 19 ސިކުންތު ކުރިން 4410އަނާ އަހްމަދު\nއަޟްހާ އީދާއި ގުޅިގެން މިއަހަރުވެސް އުޟްހިޔާ ކަތިލައިފިއެވެ.\nއީދާއި ގުޅިގެން އުލްހިޔާ ކަތިލުމަކީ ކޮންމެ އަހަރެއްގައިވެސް ކުރަމުން އަންނަކަމެކެވެ. މިއަހަރުވެސް ރާއްޖޭގައި އުލްހިޔާ ކަތިލުމުގެ ކަންކަން ވަނީ ކުރިއަށް ގެންގޮސްފައެވެ. އެގޮތުން އީދު ނަމާދަށްފަހު އިންޑަސްޓްރިއަލް ވިލެޖް ސަރަހައްދުގައި އުލްހިޔާ ކަތިމުގެ ހަރަކާތް އަގީގާ އެމްވީ އަދި އިސްލާމިކް ފައުންޑޭޝަން އޮފް މޯލްޑިވްސް ގުޅިގެން ވަނީ ކުރިއަށް ގެންގޮސްފައެވެ.\nނޫސްވެރިންނަށް މައުލޫމާތު ދެއްވަމުން އިސްލާމިކް ފައުންޑޭޝަން އޮފް މޯލްޑިވްސްގެ އަންހެން ގޮފީގެ ރައީސާ އައިމިނަތް ހަބީބާ ވިދާޅުވީ މިއަހަރު އަޟްހާ އީދާއި ދިމާކޮށް 75ކަށްވުރެ ގިނަ ބަކަރި ކަތިލާފައިވާކަމަށެވެ. އަދި ބަކަރި ކަތިލުމަށް ފަހު މީހުން އަންނަ ތަރުތީބުން ބަކަރި މަސް ދޫކޮށްފައިވާ ކަމަށް ވިދާޅުވިއެވެ.\nހަބީބާ ވިދާޅުވީ އެހެން އަހަރުތަކާއި ޚިލާފަ މިއަހަރު ދިވެހިންގެ މެދުގައި އުލްހިޔާ ކަތިލުމުގެ ކަންކަމަކަށް އަހުލުވެރި ވެފައިވާ ކަމަށެވެ. އެގޮތުން މިއަދު ހެނދުނުން ފެށިގެން ގިނަ އަދަދެއްގެ އާންމުން އުލްހިޔާ ކަތިލާ ސަރަހައްދަށް ޖަމާވެފައިވާކަން ފާހަގަކޮށްލެވެއެވެ.\nމީގެ އިތުރުން އުލްހިޔާ ކަތިލުމާއި ގުޅޭގޮތުން އަގީގާ އެމްވީގެ ފައުންޑަރ ވިދާޅުވީ މީގެކުރިން ނުލިބޭހާ ބޮޑު ތަރުހީބެއް މިއަހަރު ލިބިފައިވާ ކަމަށެވެ. އަދި އަންނަ އަހަރު އުލްހިޔާ ކަތިލުމުގެ އންތިޒާމުތަށް އިތުރަށް ހަރުދަނާ ކުރުމަށް މަސައްކަތް ކުރަމުންދާ ކަމަށް އޭނާ ވިދާޅުވިއެވެ. އެގޮތުން ބަކަރި އިތުރުކޮށް މާލެ ގެނައުމުގެ އިންތިޒާމުތަށް ހަރުދަނާ ކުރުމަށް ސަރުކާރާއެކު މަޝްވަރާ ކުރާނެ ކަމަށް އޭނާ ވިދާޅުވިއެވެ.\nމީގެ އިތުރުން އީދު ދުވަހާ ގުޅިގެން އެޗްޑީސީއިން ވަނީ ހުޅުމާލޭގައިވެސް އުލްހިޔާ ކަތިލާފައި. އެގޮތުން ހުޅުމާލޭގައި 20 ބަކަރިއާއި އެއް ގެރި ވަނީ ކަތިލާ އާންމުނަށް ސަދަގާތްކޮށްފައެވެ. އަދި ހުޅުމާލޭގައި ހުންނަ ކުޑަކުދިން ބަލާ މަރުކަޒު ފިޔަވަށްޗަށް ވެސް ސަދަގާތްކޮށްފައިވާ ކަމަށް އެޗްޑީސީން މައުލޫމާތުދެއެވެ. އަތޮޅުތެރޭގެ ބައެއް ރަށްރަށުގައިވެސް އުޟުހިޔާ ކަތިލާފައިވާކަން ފާހަގަކޮށްލެވެއެވެ.\n18 ސިކުންތު ކުރިން00


Rulhivi fahun Ranbeeru aai ketreenaa "jahgaa jaasoos"ge shootin ah nikumehje\nރުޅިވި ފަހުން ރަންބީރާއި ކެޓްރީނާ "ޖައްގާ ޖާސޫސް"ގެ ޝޫޓިންއަށް\nމަޝްހޫރު ދެ ތަރިން ކަމަށްވާ ރަންބީރު ކަޕޫރާއި ކެޓްރީނާ ކައިފް ރުޅިވި ފަހުން މިވާހަކަތަކަށް ހުއްޓުމެއް ނާދެ އެވެ.\nމިދެތަރިން ކައިވެނުކުރާނެ އިރެއްގެ އިންތިޒާރުގައި ތިއްބައި ދެތަރިންގެ ލޯބީގައި ސިއްކަ ޖެހުމުން ގިނަބަޔަކަށް ލިބުނީ ބޮޑު ޝޮކެކެވެ. ރަންބީރާއި ކެޓްރީނާ ރުޅިވިފަހުން މިދެތަރިން މިކަމާއި ގުޅިގެން އެއްވެސް ވާހަކައެއް ދައްކާފައި ނުވާއިރު ކެޓްރީނާ ވަރަށް ބުރަކޮށް އުޅެނީ އަންނަ މަހުގައި ރިލީޒްވާ އޭނާގެ ފިލްމު "ފިތޫރް"ގެ ޕްރޮމޯޓްކުރުމުގެ މަސައްކަތުގަ އެވެ.\nހައަހަރުވީ ލޯބި ނިމުމަކަށް މިދެތަރިން ގެނައި ހިސާބުން ރަންބީރު އެއްވެސް ގޮތަކަށް މީޑިއާއަށް ފެނިފައިނުވާއިރު، މިދެތަރިން ކުޅެމުން އައި ފިލްމު "ޖައްގާ ޖާސޫސް" އަށް ވަނީ ކިހިނެއްތޯ މިއީ އެންމެ ގިނަބައެއްގެ ހިތުގައި އުފެދިފައި އޮތް ސުވާލެވެ.\nރަންބީރާއި ކެޓްރީނާ ރުޅިވުމުން، މިމަހުގެ ފަހުކޮޅު ފެށުމަށް ހަމަޖެހިފައި އޮތް މިފިލްމުގައި ފަހު ޝެޑިއުލްގެ މަސައްކަތުގައި މިދެތަރިން ބައިވެރިނުވާ ކަމުގެ އަޑުތަކެއްވެސް ވަނީ އަރާފަ އެވެ.\nމިދެތަރިން ރުޅިވުމުން މުއްދަތެއް ނެތް ގޮތަށް "ޖައްގާ ޖާސޫސް"ގެ ޝޫޓިން މެދުކަނޑާލާފައިވާ ކަމުގެ ވާހަކަތައް ދެކެވެމުން އަންނަނިކޮށް ރަންބީރާއި ކެޓްރީނާ ވަނީ ހުކުރު ދުވަހު މިފިލްމުގެ ފަހު ޝެޑިއުލްގެ މަސައްކަތް ފަށާފަ އެވެ.\nއަނޫރާގް ބަސޫ ޑައިރެކްޓްކޮށް، ރަންބީރު އާއި އަނޫރާގް ޕްރޮޑިއުސްކޮށްފައިވާ މިިފިލްމުގެ ޝޫޓިން ރަންބީރާއި ކެޓްރީނާ ފެށި ދުވަހު ވަނީ އެމީހުންގެ ފޭނުންނާއެކު ވަކި ވަކިން ނަގާފައިވާ ފޮޓޯތަކެއް ވަނީ ސޯޝަލް މީޑިއާގައި އާންމުވެފަ އެވެ.\nމިދިޔަ ހަފްތާގެ ތެރޭގައި ރަންބީރު ވަނީ ވަކިން ވެސް މިފިލްމުގެ މަންޒަރުތަކެއް ނަގާފަ އެވެ.\nދެފަހަރެއްގެ މަތިން މިފިލްމުގެ ރިލީޒްކުރާ ދުވަސް ލަސްކޮށްފައިވާއިރު، މިހާރު ރިލީޒްކުރާ ގޮތަށް ހަމަޖެހިފައިވަނީ ޖޫން މަހުގެ ތިން ވަނަ ދުވަހު އެވެ.\n"ޖައްގާ ޖާސޫސް" އަކީ ފުރާވަރުގެ އުމުރުގެ ޑިޓެކްޓިވް އަކު އޭނާގެ ބައްޕަ ގެއްލިގެން ހޯދަންކުރާ މަސައްކަތެވެ. އޭނާގެ މިމަސައްކަތުގައި ކެޓްރީނާ އެހީތެރިވާތަން ފެނިގެންދާނެ އެވެ.


ގާނޫނީ ފަންނުގެ ގާނޫނު ވުޖޫދުވި ފަހުން ފުރަތަމަ ފަހަރަށް 277 ގާނޫނީ ވަކީލުން ހުވާ ކޮށްފި – Dhuvas Online\nގާނޫނީ ފަންނުގެ ގާނޫނު ވުޖޫދުވި ފަހުން ފުރަތަމަ ފަހަރަށް 277 ގާނޫނީ ވަކީލުން ހުވާ ކޮށްފި އެވެ.\nޒޫމް މެދުވެރިކޮށް ބޭއްވި ހުވާ ކުރުމުގެ ރަސްމިއްޔާތުގައި ވަކީލުން ހުވާކޮށްފައި ވަނީ ހަ ބެޗަކަށް ބަހާލައިގެން ނެވެ.\nގާނޫނީ ވަކީލުންނަށް ހުވާ ލައިދެއްވީ ހައިކޯޓުގެ ފަނޑިޔާރު އަލް އުސްތާޛު މުހައްމަދު ނިޔާޒެވެ.\nބާ ކައުންސިލުން ބުނީ އެ ކައުންސިލުން ދޭ ޕްރޮގްރާމު 283 ވަކީލަކު ފުރިހަމަ ކޮށްފައިވާ ކަމަށެވެ. އަދި އެ ކައުންސިލްގެ އިމްތިހާން 283 ދަރިވަރަކު ފުރިހަމަ ކުރި ނަމަވެސް އެ ތަމްރީން ޕްރޮގްރާމްގައި 321 ދަރިވަރުން ބައިވެރިވެފައިވާ ކަމަށެވެ.\n” ބާކީ ތިބި ދަރިވަރުންނަށް އިމްތިހާންގައި ބައިވެރިވެފައި ނުވަނީ އޮންލައިންކޮށް ކުރިއަށް ގެންދިޔަ އެ ތަމްރީން ޕްރޮގްރާމްގައި ޓެސްޓްގައި އިށީނދެވޭ ވަރަށް އެޓެންޑެންސް ނުލިބުމުން.” ބާ ކައުންސިލުން ބުނެފައި ވެއެވެ.\nބާ ކައުންސިލުގެ ތަމްރީނު ޕްރޮގްރާމުގައި މައިގަނޑު ފަސް ބައެއް ހިމެނޭ އިރު، އޭގެ ތެރޭގައި މޯލްޑިވިއަން ލީގަލް ސިސްޓަމް، ކްރިމިނަލް ޕްރޮސީޖަރ، ސިވިލް ޕްރޮސީޖަރ، ޕްރޮފެޝަނަލް އެތިކްސް އަދި ޑްރާފްޓިންގ ހިމެނެ އެވެ.\nމީގެ އިތުރުން ދިވެހި ބަސް ބޭނުންކުރުމާ ބެހޭގޮތުންވެސް ކިޔަވައިދެ އެވެ.